
Per Nepriklausomybės metus mūsuose atsirado daugybė knygų, kuriose dės- 
tomos įvairiausių užsienio šalių autorių teorijos apie suaugusiųjų (tėvų, moky- 
tojų etc.) santykius su paaugliais. Bet tų knygų puslapiuose nerasime Lietuvos 
mokyklinio ar šeimyninio gyvenimo konteksto, įvairiausių psichologinių kazu- 
sų, kurių išnarpliojimas yra svarbus ir atsakingas darbas, nerasime to, kas vyksta 
mūsų lietuviškojo paauglio pasaulyje, jo sąmonės ir pasąmonės analizės. Todėl 
psichoterapeutės Genovaitės Bončkutės-Petronienės knyga „Įdomioji psichote- 
rapija mokytojams ir tėvams“, gimusi iš betarpiško bendravimo su mokytojais 
(daugiausia su lituanistėmis) seminarų Pedagogų profesinės raidos centre metu, 
pokalbiuose su mokiniais, jų tėvais, yra autentiškas dokumentas, padėsiantis at- 
sakyti skaitytojams į klausimus, „kaip išlaikyti psichinę pasiausvyrą šalia vaikų“, 
kaip atpažinti nežinomuosius, slypinčius paauglystėje, kokia yra mokytojų ir 
mokinių sunkumų tipologija, atskleis būdus, kaip suvokti, „kas aš esu“. Autorė, 
būdama ne tik kompetentinga specialistė, įtaigi lektorė, bet ir rašytoja, atiduoda 
savo žinias, tyrinėjimus ir apmąstymus mokytojams, tėvams, jų vaikams. Pasi- 
tikime knygą linkėdami: tegul ji būna svarbi tiek mokytojo, tiek tėvų namuose. 
Juk pati autorė teikia vilčių: „konfliktus įmanoma išspręsti“. 


Mokytoja ekspertė Živilė Bandorienė 


Pratarmė 


Pedagogika ir psichoterapija - tai dvi susijusios, bet ir gana tolimos sritys. Psi- 
choterapijos leidiniuose ir pedagoginės psichologijos knygose rasime visiškai 
skirtingą informaciją. Pedagoginės psichologijos žinios apie jaunesnio ir vyres- 
nio Žmogaus vidinį pasaulį neretai kiek supaprastintos. Jos ne visada gali padėti 
giliau suprasti mokinį, kolegą ir užmegzti su juo gydantį santykį. Jose trūksta to, 
ką mokytojas galėtų pritaikyti sau. Jose labai mažai kalbama, kas vyksta mokinio 
ir mokytojo viduje, tuo tarpu psichoterapija neapsiriboja protingais patarimais 
auklėjant. Kita vertus, pedagoginiai dėsningumai, nors paprasti, puikiai pritai- 
komi bendraujant su vaikais neturint jokių psichologinų žinių, todėl geriausia 
yra šių dviejų dalykų sintezė. Kaip psichoterapeutė dirbu su įvairiais žmonėmis: 
mokiniais, mokytojais, tėvais. Mokiniams psichoterapija yra labai veiksminga, 
nes jauni žmonės tiesiog „susiurbia“ į save naują pozityvią informaciją ir patirtį. 
Mokytojai retai ateina pas psichoterapeutą, o dar rečiau dalijasi su juo darbo pro- 
blemomis. Ką tai galėtų reikšti? Kad mokytojai nelinkę gilintis į save ir į moki- 
nius? Kad jie labai apkrauti ? Iš tiesų, jei knygoje būtų skyrelis „blogi mokytojai“, 
kuriame galėtume aprašyti labai komplikuotą kai kurių mokytojų elgesį, bene 
kiekvienas mūsų galėtų įrašyti po pavyzdį iš savo mokymosi laikų. Įdomu, kad 
dėl įtampų mokinių ir mokytojų santykiuose labiausiai nukenčia ne mokytojai 
ar mokiniai, o mokytojų vaikai - štai jie yra vieni iš dažniausių psichoterapeuto 
klientų. Šioje knygoje bandysiu kuo labiau priartinti pedagoginės psichologijos 
žinias prie psichoterapijos ir pateikti mokytojų, mokinių ir mokymo problemas 
iš sudėtingo žmogaus vidinio pasaulio taško. Ketinimas parašyti šią knygą atsi- 
rado vedant seminarus mokytojams Pedagogų profesinės raidos centre, kai pasi- 
rodė, kad mokytojai stokoja paprastai išdėstytų psichoterapinių žinių. Žmogaus 
vidinis pasaulis formuojasi vaikystėje, kai vaikas labai atviras tėvams, bet labai 


daug vaiko laimės priklauso ir nuo mokytojų. Šią mintį aš suvokiau jau besimo- 
kydama Kėdainių antrojoje vidurinėje mokykloje. Taip pat noriu, kad ši knyga 
būtų prieinama ir mano klientams, kurie psichologiniuose leidiniuose ieško at- 
sakymų į savo klausimus. 

Visada džiaugdavausi galėdama savo žinias perduoti kitiems ir troškau su- 
dėtingus dalykus išaiškinti taip, kad juos suprastų net labai paprastas žmogus. 
Vidinio pasaulio logiką dažnai kur kas geriau pavyksta perteikti rašytojams, jie 
gali pasinaudoti simboliais, sukurti emocinę atmosferą, o populiarios psicho- 
loginės knygos dažnai yra sausoki patarimų ir paaiškinimų rinkiniai. Todėl čia 
rasite daug gyvų pavyzdžių, paimtų iš mano ir kitų psichologų praktinio dar- 
bo, o taip pat iš grožinės literatūros. Tikiuosi, kad knyga privers jus suklusti, 
susirūpinti, nusišypsoti, o svarbiausia - susimąstyti. 


1. Mokinio vidinio pasaulio paslaptys 


1.1. Nežinomo „aš“ atvėrimas augant 


Mažo vaiko ego visiškai ištirpęs bendroje jo tėvų šeimos „ego masėje“. Bet jau 
jaunesniajame mokykliniame amžiuje vaikas bando suvokti save atsiskirdamas 
nuo šeimos. Jeigu ikimokyklinio amžiaus vaikui atrodo, kad namuose nuostabu, 
o už namų baisu, ir tėvai tą mitą palaiko, tai mokyklinukas nori peržengti namų 
ribas. Ši transformacija atsispindi ir pasakose, tarkim, „Pagrandukas“, „Maša ir 
trys meškos“. Jaunesniojo amžiaus vaikai stengiasi eiti į baisias vietas ir patirti 
aštrius pojūčius, o patyrę tai, tampa drąsesni. Tokiems vaikams rūpi įsisavinti 
teritoriją ir būti naujų žemių nugalėtojais. Savo „aš“ įtvirtinimo simboliu gali- 
ma įvardyti tokį žaidimą kaip „štabo statymas“. Štabas - tai vidinis pasaulis, 
iš kurio žiūrima į išorę, mano štabas yra mano asmenybė. Štabas — tai slaptas 
statinys, kuriame vaikas gali susigalvoti tai, ko nesakys suaugusiesiems, turi savo 
kalbą, tampa neprieinamas, ten kaupiamos brangenybės, pasakojamos baisios 
istorijos, iš ten sekami aplinkiniai. Bet esminė transformacija prasideda paau- 
glystėje. Senovinėje tradicinėje visuomenėje paauglystė buvo laikoma tokia pat 
svarbia žmogaus transformacija kaip ir gimimas arba santuoka. Įšventinimo į 
paauglystę ritualuose paauglį atskirdavo nuo šeimos ir laikydavo vieną tamsoje, 
pažeisdavo jo kūną tatuiruotėm, įpjovimais, mokė vyriškumo ar moteriškumo, 
atverdavo seksualumo paslaptis. 

Į paauglystę žmogus įžengia po nedrąsių bandymų apibrėžti save, bet tikro 
poreikio tam kol kas nebuvo. Kai nėra ieškojimų, nėra ir pasirinkimų, žmogus 
tiesiog plaukia pasroviui. Kartais vaikas gali reikšti savo nuomonę, bet paprastai 
ji nesąmoningai paremta vienų ar kitų artimų žmonių autoritetu. Paauglystėje 
ima vertis didesnės pažiūrų pasirinkimo galimybės. Paauglys ieško savo tapa- 
tumo: „Ar aš esu toks kaip tėvai, ar kitoks? Koks esu kaip vyras ar moteris? Ką 
noriu veikti?“ Paaugliui sunku apibrėžti savo norus, todėl jis labai nori sužinoti, 
ką apie jį galvoja kiti. 

Vaiko „aš“ paauglystėje labai nusilpsta. Ypač sunku, kai dėl blogų santy- 
kių šeimoje ir nenoro sekti tėvais vaikas nuo šeimos atsiriboja per anksti. Kur 
kas geriau, kai iš šeimos atsineštų dalykų atsisakoma palaipsniui. „Aš“ nusilpi- 
mas - svarbiausias paauglio psichologijos požymis. Norint geriau suvokti, kaip 
jaučiasi paauglys, galime prisiminti ryškesnius savo gyvenimo pokyčius - skyry- 
bas, darbovietės keitimą. Kai labai keičiasi gyvenimo aplinkybės, reikia iš naujo 
susivokti, kas esi, pasirinkti, kaip elgsiesi. Kurį laiką jaučiamės pažeidžiami, ne- 
apsaugoti, bandome rasti patarėjų, bendraminčių, suvokti, kam pritarti, o kam 
priešintis. Todėl paaugliui reikia suteikti laiko, kad jis galėtų ieškoti savęs. 

Kuo tvirtesnis darosi paauglio savasis „aš“, tuo daugiau savikontrolės, akty- 
vumo, drąsos. Save apibrėžęs žmogus yra aiškus aplinkiniams ir pasirenka tinka- 
miausią aplinką, geriausiai jį išreiškiančią veiklą. Bet netinkamoje aplinkoje savo 
nuomonę turintis žmogus prisitaiko sunkiau. Pasirodė, kad mokykloje popu- 
liariausi aiškaus tapatumo neturintys paaugliai. Jiems lengviau prisitaikyti ir 
mokyklos sistemoje. Sunkiausiai prisitaiko tie, kurie dar tebesivadovauja savo 
tėvų įsitikinimais — jie nepasitiki savimi, bet bando laikytis savo pasirinkimų, 
todėl dažnai elgiasi gynybiškai. 


Paauglystė - ilgas ir įvairus laikotarpis, kurio fazės labai skiriasi viena nuo ki- 
tos. Pirmiausia paauglys išgyvena kūno tapatumo krizę, o tik po to ideologijos. 

1 etapas - 11-12 metų paauglys dar dažnai elgiasi kaip geras vaikas, nori būti 
priklausomas, bet jau nori ir laisvės. 

2 etapas - mintimis jau išreiškia norą atsiskirti, ima įtariai Žiūrėti į tėvų pata- 
rimus. Bet nepaisant to, kad jis aštriai nori laisvės, jis nori ir meilės. 

3 etapas - atsiranda emocinės reakcijos į atsiskyrimą. 

4 etapas - prasideda naujos identifikacijos pavyzdžių paieška. 


Paauglystės periodas pastaruoju metu vis ilgėja, kai kam jis užtrunka iki 21 
metų - gyventi darosi sudėtingiau ir norint tapti suaugusiu, reikia išmokti 
daugiau. Kūrybingiems žmonėms paauglystė užtrunka ilgiau. 

Psichologas Sprangeris paauglystę dalija į dvi fazes: 

Pirma fazė: 14-17 metų paaugliai siekia išsivaduoti iš vaikiškų priklausomy- 
bės santykių. 

Antra fazė: 17-21 metų jaunuoliai pasijunta vieniši, randa naujų vertybių, 
draugų, pajunta meilės jausmą. Sutinkama tokių atvejų, kai dėl labai stipraus 
prisirišimo prie tėvų paauglystės krizė įvyksta jau studijų metais - pvz., imama 
maištauti, bėgti iš namų, metamos studijos ir t. t. 


Kuo paauglys aiškiai stipresnis už suaugusį žmogų? Chaoso tolerancija 
ir „gyvybingumu“. Suaugusio žmogaus pasaulis jau nusistovėjęs, o paauglys - 
nuolatiniame judėjime, jo viduje - netvarka ir chaosas, bet taip ir turi būti. Pvz., 
paauglio vidiniame pasaulyje daug prieštaravimų: noras įsilieti į grupę - išsi- 
skirti, noras turėti savo požiūrį - noras sekti autoritetais, noras būti priimtam - 
nepasitikėjimas aplinkiniais, pažeidžiamumas - grubumas. Paaugliai drąsūs, 
lengvai atsisako priėmimo, linkę rizikuoti, nors nieko nežino, lengvai prisitaiko 
prie naujų aplinkybių ir keičiasi. 

Labai svarbu suvokti paauglį kaip besikeičiantį asmenį. Neretai iš paauglio 
išeina visai ne tai, ko tikėtasi. Todėl norint suprasti paauglį, svarbu kuo tiksliau 
žinoti, suvokti, iki ko tas žmogus neužaugo? Pagalvokime apie save - kokių sa- 
vybių mes stokojome paauglystėje, bet po to įgijome? 


Paaugliai yra emociškai nestabilūs. Tai visų pirma nulemia greitas fizinis bren- 
dimas, nes visi psichiniai procesai tampa tarsi per daug sujaudinti, paauglys gali 
įsižeisti dėl smulkmenų, todėl jam sunkiau būti atsakingam už savo jausmus. Pvz., 
klausimo, ką paauglys ketina veikti savaitgalį, gali pakakti, kad jis įsižeistų, jam 
atrodo, kad tėvai nori viską kontroliuoti. Daugelis žmonių pačiais nelaimingiau- 
siais savo gyvenimo etapais laiko paauglystę ir senatvę. Emocinės paauglių 
problemos neretai prilygsta psichinės ligos simptomams. Bet jei suaugusieji 
kantrūs, tiki paauglių galimybėmis, jie galiausiai išmoksta valdyti savo jausmus. 

Deja, tėvai, mokytojai turi savo sunkumų ir pagalbos paaugliai sulaukia retai. 
Neįveikiantys emocinių problemų paaugliai elgiasi keliais būdais. Vienų agre- 
syvumas tampa destruktyvus - tokie paaugliai įsivelia į asocialias grupes, ką 
nors laužo, grubiai priešinasi visuomenės normoms. Antrieji visai išstumia savo 
agresiją — tokie vaikai labai patogūs tėvams, bet pasipriešinimas niekur nedings- 
ta, tiesiog jis pasireiškia vėliau. 





Paklusnus pagyvenusių tėvų vienturtis, pirmūnas, gitaristas, daug žadanti 
studijų pradžia žurnalistikoje. Bet pirmas susidūrimas su nesklandumais 
moksluose, ir paklusnumo burbulas sprogsta. Vaikinas staiga tampa vege- 
taru, atsisako valgyti mamos gamintą maistą, įsigilina į ezoterinę literatūrą, 
galų gale meta studijas ir pareiškia, kad nori gyventi pagal gamtos dėsnius. 
Pasipriešinimo dydis katastrofiškas, bet atitinka visaapimantį tėvų kišimąsi į 
jo gyvenimą. „Pakvimpa“ psichikos liga. 





Labai svarbu, kad tėvai padėtų paaugliui ir tikėtų jo galimybėmis. Pagalvo- 
kime: kokios suaugusiųjų problemos ateina iš paauglystės? Jų nepaprastai 
daug. Tai polinkis nuolat sakyti „ne“, per didelė priklausomybė nuo artimųjų, 
noras šokiruoti kitus, per didelis susirūpinimas išvaizda, noras sužavėti kuo 
daugiau vyrų (moterų), o ne su jais suartėti, ir dar daug kitų dalykų. Paauglystės 
atgarsiai ilgam išlieka mumyse, retas suaugęs ją „išaugo“ visiškai, todėl paauglių 


elgesys mus taip stipriai veikia. 


1.2. Kaip vaikas užgauna suaugusiųjų „silpnąsias“ vietas? 


Paauglystėje vyksta naujų autoritetų paieška. Paauglys pradeda pastebėti, jog 
tėvams ne pro šalį būtų išspręsti savo problemas, o ne kontroliuoti vaikus. 





„Jie vis kišasi į mano gyvenimą, o jeigu aš įsikišu, tai sulaukiu atsakymo: 
„Ne tavo bėdos, ne tavo reikalas, baikim šitą temą.“ 





Dažnai paaugliai atmeta būtent savo lyties gimdytoją ir stengiasi demonstruoti 
jam priešingas savybes, bet giluminis panašumas lieka ir tampa konfliktų šalti- 
niu, kurio nė viena pusė nesuvokia. Pvz., tiek motina, tiek dukra pasižymi valdin- 
gumnu ir užsispyrimu, tik abi užsispiria dėl skirtingų dalykų. Arba: dukrai blogai 
sekasi mokslai, ji labai jautri bet kokiai mokytojų pastabai, bet mama irgi bijojo 
mokytojų ir mokyklą baigė prastais pažymiais. Todėl, tik atkreipę dėmesį į savo 
pačių gyvenimą, galime padėti paaugliui. 

Šiais laikais žmonės kur kas mažiau reikalingi vieni kitiems, kad išliktų fi- 
ziškai, todėl bandoma perstatyti santykius taip, kad mus sietų tik meilė, o tai 
yra pati sunkiausia užduotis, kokia begali būti. Mes esame tėvai, kurie auklėja 
savo vaikus kitaip, negu patys buvome auklėti, bet beveik neįmanoma suteikti 
vaikui tokios meilės, kokios pats negavai vaikystėje. Todėl labiausiai atžalos 
mus „veda iš proto“ tada, kai jie elgiasi taip, kaip mums vaikystėje neleis- 
davo elgtis, ir nori, jog mes rūpintumėmės jais taip, kaip mumis niekas 
nesirūpino. Dažnai iš pusiausvyros išveda ir toks elgesys, kuris netiesiogiai 
priverčia mus atsiminti, kaip jautėmės tolimoje vaikystėje, ir tie atsiminimai 
yra per daug kankinantys. 


Ypač sunku, kai pastebime, kad atžalose atsiranda savybės, kurių mes sten- 
giamės nematyti ir atsikratyti savyje. 


Dukra bijo tamsos. Ji nori, kad naktį lempa degtą ne tik jos kambaryje, bet 
ir koridoriuje, ir vonioje. Tėvą erzina dukros elgesys. Kad užsitarnautų tėvo 
* palankumą vaikystėje, jis pats slopino savo baimes. 


Paauglio seksualumas užaštrina klausimą, ar jo tėvai realizavosi seksualiai; 
mokytojai, kurie patys vėluoja į pamokas, labai kovoja prieš mokinių vėlavimą 
ir t. t. Kartais suaugusiųjų išgyvenimai susiję tik su tam tikru vaiko amžiumi, 
kuriam jie labiausiai jautrūs. Suaugusieji ypač jautrūs vaikų paauglystei, jei patys 
ją praėjo komplikuotai. 

Kai nesiseka bendrauti su vaiku, daugelis suaugusiųjų jaučiasi bejėgiškai ir ne- 
kompetentingai. Tokie jausmai kyla dėl mūsų santykio su savimi, o ne su vaiku — 
kuo labiau norisi priekaištauti sau, tuo labiau bandoma priekaištauti ir vaikui. 


Yra ir kitų priežasčių, kodėl paauglys tampa „rakštimi“ suaugusiems. Mūsų kul- 
tūroje pykti ant mažo vaiko tarsi negražu, bet ant paauglio, kuris jau tampa su- 
augusiu, pykti galima. Jis jau nustojo džiuginti savo vaikiškumu. Todėl neretai 
paauglys visiškai nekaltai tampa „šeimos žaibolaidžiu“. 





„Apskritai, jei tėvai susirieja, po valandos diskusijų lieku kaltas aš. Blogai iš- 
siurbiau kambarius - rėkia, išėjau su draugais į miestą - rėkia, neišėjau - irgi 
rėkia. Niekam nelinkėčiau tokių tėvų!“ 





Jei tėvai, vaikui įžengus į paauglystę, išgyvena vidurio amžiaus krizę, vai- 
ko paauglystė yra puiki galimybė paneigti krizę ir sakyti, kad viskuo kaltas 
paauglys. Kartais į atžalą projektuojamas konfliktas su vyru ar žmona, jei jie 
panašūs į vaiką. 





Sėkmingas trisdešimtmetis verslininkas, paliktas merginos, nebegali miegoti, 
dirbti, gyventi. Tūkstantąjį kartą svarsto, gal reikėjo dėl jos daugiau stengtis? 
Kodėl mergina jį apkaltino egoizmu? Iš tiesų blogu jis tapo ne dabar. Atstum- 
tu, o po to ir „blogu“ jis tapo, kai jam buvo tik šešeri. Gimė sesuo, pareigų 
namuose tapo per daug, ir tėvas, sėkmingas menininkas, išėjo ieškoti laimės 
kitur. Pyktį, skirtą tėvui, motina nukreipia į sūnų- paaiškėja, kad blogasis 
šešiametis toks pats kaip ir tėvas ir jam belieka pateisinti blogą vardą. 


Įtampą suaugusiesiems sukelia nauji dalykai - vaiko mados, menai. Naujovės 
labai aiškiai parodo, kad tėvai jau sensta ir naujame šiuolaikiniame pasaulyje jie 
tampa svetimi, jų laikas praeina. 





„Mano dukrai 15 metų, man - 36. Staiga suvokiau, kad ji gerai žino šiuolai- 
kinę muziką, o aš - ne. Jos drabužiai madingi, o mano buvo madingi prieš 5 
metus. Studentiško amžiaus vaikinai, į kuriuos aš dar kreipiuosi kaip į lygius, 
jau sako man „jūs“. Aš pasenau" 





Neišspręstos emocinės problemos nedingsta. Jos nueina į užnugarį ir veikia gy- 
venimą. Kartais žalingas įprotis yra ne tam, kad su juo kovotum, o kad jam 
pasiduotum. Žmogus turi gauti tai, ko jam trūko vaikystėje. 





Vyras leidžia žmonai rūpintis juo kaip vaiku, taip kompensuodamas dėmesio 
iš tėvų negavimą; arba - moteris tampa auklėtoja, kad duotų vaikams to, ko 
pati negavo; kai kurie suaugusiėji labai atsigauna ligoninėse, kur gydytojai 
leidžia dar kartą pabūti vaiku. 





Daugelis tėvų bijo lepinti vaiką, pvz., neima naujagimio ant rankų, kad šis ne- 
įprastų. Tai supaprastintas mąstymo būdas. Broliai ir seserys iš tiesų nustoja 
skriausti mažesniuosius, kai gauna iš suaugusiųjų dėmesio. Vienai mamai, kuri 
skundėsi, kad senelė lepina vaiką, psichologas pasakė: „Įsivaizduokite, jog žino- 
te, kad ateina badmetis ir jūsų vaikas kentės nuo alkio. Ar reikia ruoštis badui, 
apribojant maistą, kad ji prie to priprastų jau dabar?" 

Ką daryti? Svarbiausia, ko reikia išmokti, atsiminti savo paauglystę: to- 
limą nerimą, nuoskaudas, brangiai perkamą meilę. Kai jūs tampate tėvais, 
jums duodamas dar vienas šansas užaugti ir subręsti. 

Paauglystę atsiminti sunku - tai taip toli. Lengva atsiminti tai, kas įvyko prieš 
5 metus, kur kas sunkiau tai, kas įvyko prieš 10 metų, o paauglystėje tiesiog vis- 
kas buvo kitaip - jūs buvote kitas, žmonės kiti, visuomenė kita. Kai po skyrybų 
žmogui pasiūloma prisiminti, kaip jis gyveno iki vedybų, paaiškėja, kad prisi- 
minti labai sunku, beveik neįmanoma. Todėl nenuostabu, kad žmonės neatsi- 
mena savo paaulgystės, o tuo labiau vaikystės išgyvenimų. 


Nors paauglystėje labai padidėja draugų įtaka, ji gali pakenkti tik tuo atveju, jei šei- 
moje santykiai blogi. Šeimos įtaka paauglystėje mažai matoma, bet visgi labai stipri. 





Šeima, kuri niekada neturėjo problemų su trimis vaikais, skiriasi. Berniu- 
kai jau vėlyvoje, mergaitė - ankstyvoje paauglystės stadijoje. Berniukai 
porai metų pasineria į kompiuterinius žaidimus ir apleidžia mokslus. Dukra 
įsitraukia į gotų judėjimą ir suserga anoreksija. 





Retoje šeimoje vaiko paauglystė praeina be konfliktų. 30 procentų paauglių mano, 
kad tėvai nusiteikę priešiškai. Paauglystės krizės padariniai gali trukti visą gyve- 
nimą: vaikas nutolsta nuo šeimos, nenori važiuoti pas tėvus per šventes, neturi 
apie ką su jais kalbėti, bet spaudžiamas kaltės jausmo su jais bendrauja. 


'„Susitvarkiau savo vietą klasėje. Išties nebuvau tokia baisi, tiesiog nešiojau ne- 
gražius akinius, atgavau pasitikėjimą savo jėgomis, tada visai atsiribojau nuo 
motinos. Dabar su ja bendrauju taip, lyg ji būtų man tik pažįstama, apie mane 
ji žino tiek, kad žinotų su kuo gyvenu, nekonfliktoju su ja. Kam to reikia?“ 








„Vaikystėje labai mylėjau tėvus. Tėvų nuomonė buvo tikrasis kelias ir aš iš 
tikro nesigilindavau, kaip gyvena draugai arba, ką sako mokytojai. Paskui, 
gal tai buvo paauglystėje, staiga suvokiau savo vienišumą- panirę į darbus 
tėvai jau nebegalėjo atstoti pasaulio. Įsimylėjau. Staiga paaiškėjo, kad tėvai, iš 
kurių vis tebesijaučiau padaryta, tapo mano priešais. Su laukiniu agresyvu- 
mu, pilni baimės, net fizinėmis bausmėmis jie bandė mane atsikovoti. Štai 
tada kažkas ir nutrūko. Dabar svetimi žmonės man artimesni už tėvus.“ 





Labai didelė kliūtis suaugusiųjų santykiuose su paaugliais yra bendravimo stoka. 
Žmones suartina kartu praleistas laikas. Paaugliai labai vertina tai, kad suaugę 
jiems atskleidžia savo patirtį ir jausmus. Deja, daugelis tėvų dažniausiai domi- 
si tik pamokomis, o vaikui, kuris ką tik atrado vidinį pasaulį, reikia atidesnių 
pokalbių. Labiausiai paaugliui norisi, kad tėvas, mama būtų dar ir draugu, su 
kuriuo galima pasėdėti, pakalbėti. 





„Kartais taip norisi grįžus namo papasakoti, ką iš tikrųjų veikei, o ne pasto- 
viai meluoti. Tačiau visi žinome kuo tai galėtų pasibaigti, todėl meluojame 
net neraudonuodami, o kas daugiau belieka?.. Jei tėvai sužinotų, pamatytų, 
ką šiuolaikinis jaunimas veikia laisvalaikiu, mažų mažiausiai pakrauptų. 
Laukiu tos dienos, kada tapsiu pilnametė ir ramia sąžine tėvams galėsiu pa- 
pasakoti apie tai, koks iš tiesų žmogus buvau ir ką veikiau, nebijodama, jog 
susilauksiu bausmės ar panašiai. Kartais atrodo, jog tėvai įtaria, ką veiki, bet 
tikriausiai bando save nuraminti tokiomis mintimis, kaip: „ne, ji taip nega- 
lėtų, ji, juk ne tokia!“ 





Bet jeigu vaikai nesipyks su tėvais, jie neišeis iš tėvų namų ir pasaulis išnyks. 
Vaikas, kuris išdrįsta maištauti, turi jaustis mylimas, kad taip rizikuotų. 

„Pradejau rūkyti tik tam, kad įrodyčiau sau, kad mama neužuos. Vieną kar- 
tą grįžau namo girta ir niekada nebeateinu taip anksti, kaip tėvai norėtų. Bet 
pakeičiau tėvų požiūrį į save. Jie pamate, kad nebesu maža mergaitė. Noriu 
padrąsinti savo bendraamžius spręsti problemas ir nepasirodyti suaugusiems, 
kad paauglys - tai kažkoks nesubrendęs asmuo.“ 





Blogiausia, kai paauglys neatsiskiria nuo šeimos. Kartais pati šeima pajunta, kad 
vaikas per daug infantilus, pvz., 14 metų vaikas dar nenori vienas ruošti pamo- 
kų. Priklausomybė nuo šeimos gali pasireikšti ir per neigiamas emocijas- vaiko ir 
tėvų santykiai blogi, bet vaikas leidžia laiką su tėvais, nuolat su jais besipykdamas. 

Kodėl taip atsitinka? Galima išskirti keletą priežasčių. Vaikui ypač sunku at- 
siskirti tada, kai jis yra pagrindinė motinos gyvenimo prasmė, kaip neretai būna 
išsiskyrusiose šeimose. 

Kartais vaikas nedrįsta atsiskirti nuo tėvų, kad neiširtų šeima, kai tėvų tar- 
pusavio santykiai yra įtempti ir tik vaikas išlaiko tėvus kartu. Ypač vaikui sunku 
atsiskirti nuo to tėvo, kurio pusę jis palaiko. 

Taip pat sunkiau atsiskirti, kai mama yra vaiko rolėje, o vaikas - mamos. Tokiu 
atveju paauglys jaučia kaltę, palikdamas tėvus mano, kad jiems bus sunku be jo. 





„Gal mano depresija dėl vienišumo. Mama serga šizofrenija, ją vis reikia „pa- 
kelti“. Ir su ja reikia visą laiką būti, kas baisiausia. Aš ką nors dirbu, o ji ateina, 
sėdi šalia ir šneka. Tada aš jai sakau: „Žinai, jau prasidėjo tavo serialas“ 

„Nesakai, kad „man mokytis reikia“? . 

„Ne, taip tiesiai nesakau. Ji už mane vienišesnė, aš suprantu tą dalyką, kai 
žmogus ieško dėmesio, o jį nusiunčia. O ką ji gali man duoti - neturi, ji tiesiog 
nieko neturi! Aš tai pasiimu iš savo klasiokų, kiek išeinu į pasaulį - pasiimu 
nors truputėlį. Man užtenka.“ 





Šeimoje turi vykti abipusė jausmų ir santykių raida. Bendravimas su paaugliu 
turėtų tapti vis labiau lygiateisis, tėvai turi imti tartis su vaiku, kaip spręsti įvai- 
rius kasdieninius klausimus. 

Santykiai turi vis labiau panašėti į draugystę, bet visgi dar išlikti auklėjantys. 
Jei matome, kad paauglys susikuria klaidingas vertybes, svarbu kartu apie tai 
pasvarstyti, bet geriau vengti kritikos. Pvz.: „Aš nežinau, ar svarstei...? Kaip, tavo 
nuomone, būtų, jei visi taip galvotų? Kas gali po to įvykti? Kaip tu po to jau- 
siesi?“ Galima prieiti iš toli: „Aš kažkuo susidomėjau...tarkim du žmonės ben- 
dradarbiauja ir vienas staiga apgauna, kas atsitinka?“ „Aš turiu problemą, man 
įdomu, ką tu apie tai galvoji?“ 


Be abejo, sunku suprasti paauglį, atjaunėti su juo, bet tuo pačiu išlikti tvirtais 
dėl to, kas gerai, o kas ne. Geri santykiai su paaugliu labiausiai priklauso nuo 
mūsų sugebėjimo gerbti vaiką ir tada, kai su juo nesutinkame. 

Dažnai tėvai įsivaizduoja žiną, ką jaučia vaikas, pvz., stebi jį, ieškodami blo- 
gio požymių. Bet kai elgiasi iracionaliai, vaikai jaučiasi labai vieniši ir galvoja, 
kad jų tėvai niekada taip nesijautė. 





„Šeštoje klasėje skaitydamas eilėraštį skaitovų konkurse taip drebėjau, kad 
baigus skaityti, mokytoja man pasakė: „Gal tu geriau nebeeik į konkursus“. 
Mane apėmė baimė, juoda ir milžiniška. Pajutau, kad dangus griūna ir gėda 
žiūrėti į žmones gatvėje. Beprotis šalia normalių žmonių. Atsiguliau į lovą ir 
išmiegojau 12 valandų, pramiegojau pamokas. Po to ir iš viso į jas nebeėjau. 
Lėtai vaikščiojau gatvėmis ir stebėjau visus ligonio žvilgsniu. Galvojau štai, 
visi kažkur skuba, kažkam reikalingi, visi normalūs, o aš -ne.“ 





Daugelis mokytojų paklaustų: „Ar domėtis vaiko jausmais nėra psichologo dar- 
bas? Juk vos užtenka laiko mokymui!“ Iš tiesų darbas su jausmais trunka visai 
neilgai. Geriau keletą minučių skirti stipriems mokinio jausmams, nei palikti jį 
įklimpusį į problemą, kuri gaišina naudingą pamokos laiką. Jei vaikas labai prieš 
ką nors nusiteikęs, į diplomatiją jis gali žiūrėti kaip į manipuliaciją. Prieš tai jis 
turi pamatyti, kad suprantate jo jausmus. 

Vaikui svarbu jausti savo jausmus, pvz., jeigu jam liūdna, svarbu paverkti. Kai 
mes vaikui leidžiame jausti jausmus ir tiesiog laukiame būdami su juo, jaus- 
mai keičiasi. Pvz., dukra verkia, kad draugė su ja nenori kalbėti. Neverta sakyti, 
kad viskas praeis ar kad draugė bloga. Vertėtų tiesiog pabūti šalia, pasakyti: „Aš 
suprantu kaip tau sunku“, apkabinti. Jei vaikas nusivylęs, neverta „apsikrėsti“ 
jo jausmais, svarbiau padėti jam greičiau atsigauti. Galima jį kuo nors atitrauk- 
ti. Kadangi vaikas dar nemoka tvarkytis su jausmais, savo išgyvenimų nereikia 
„užkrauti“ vaikui. Kita vertus, neverta per daug vaiko gailėtis, nes jis tada ims 
gailėtis savęs, jausis bejėgis, manys, kad pasaulis jam yra skolingas. 

Kai klausiame mokinį apie jo jausmus, jis dažnai atsako „nežinau“. Kodėl? 
Vaikams nejauku, kai suaugę klausia apie jų jausmus. Labiausiai vaikas dėkingas 
tiems, kurie bando atspėti, kas dedasi jo širdyje. Kodėl vaikas neatskleidžia savo 
jausmų? Jis bijo blogų minčių ir dažnai jaučiasi dėl jų kaltas. Kai kurie žmonės 
ir užaugę vengia parodyti savo pyktį, kadangi vaikystėje įprato slėpti jį nuo tėvų 
bijodami bausmės. Vaikas, kuris visada sako „taip“ ir su viskuo sutinka, ateityje 
gali tapti politiniu ekstremistu. Nors su kaliniais vaikystėje buvo elgiamasi labai 
žiauriai, jie negali patikėti, kad visai normalu nekęsti brolio ar tėvų, nes jiems 
įteigė, kad bet kuris, kas jaučia tokius jausmus, yra ne žmogus : „Aš bijojau, kad 
dukra užaugs tokiu pat mėšlu kaip aš“. Nesusivaldymas ne tiek baisus, kaip susi- 
kaupusio paslėpto pykčio atmosfera. Tik toks žmogus, kuris vertina pats save ir 


atleidžia trūkumus, gali užjausti ir kitą. 

1.3. Nekritiško bendravimo pinklės 


Įžengęs į paauglystę, vaikas aptinka savo vidinį pasaulį. Naujai suvoktos mintys 
ir jausmai jam atrodo reikšmingos ir nepanašios į niekieno kito. 








Paauglystė yra tai, dėl ko verta gyventi, nes, kai būni vaikas, tu tegalvoji apie 
žaidimus, paauglystės metu patiri daugiausia išgyvenimų bei jausmų. 











Nenuostabu, kad ką tik atsiradęs savęs suvokimas yra labai trapus. Paauglystėje 
atsiranda stiprus priėmimo poreikis - kadangi vidinis dialogas vyksta dar 
sunkiai, savo mintis lengviau išreikšti besiklausančiam kitam. Draugui norisi 
išpasakoti savo sielos paslaptis, o per bendravimą su kitu paauglys pažįsta save. 
Kita vertus, paauglys labai bijo prarasti save, neretai prisiderinęs prie kitų, jaučia 
taip, tarsi jo neliko. Dėl atsiradusio savęs suvokimo pirmą kartą įvardijamas ir 
vienatvės jausmas. Mažesni vaikai vienatvę labiau jaučia kaip emocinį diskom- 
fortą, kurio priežasčių dažnai nesupranta. Vienatvę patiriantis paauglys draugu 
dažnai renkasi dienoraštį. 


Bendravimas paauglystėje darosi vis tvirtesnis, jei jaunesniajame mokyklinia- 
me amžiuje buvo bendraujama su tais vaikais, su kuriais patinka kartu žaisti, 
paauglystėje bendravimas grindžiamas emociniu pasitikėjimu. 





„Anksčiau dar žliumbdavau, kai mama pasakydavo, kokia aš durna ir pan. 
Dabar aš jau netgi pripratau prie to. Tačiau turiu draugus, į kuriuos galiu 
atsiremti, jiems pasiguosti, pažliumbti prie jų, išklausyti jų pasakojimų apie 
savo gyvenimą. Jeigu neturėčiau draugų, jau seniai manęs šiame pasaulyje 
nebebūtų. Myliu savo draugus labai labai.“ 








Suaugusieji bendravimą paprastai grindžia bendrais interesais, todėl patys 
geriausi draugai dažniausiai lieka iš mokyklos ir studijų laikų. Draugystės 
dažnai patiria „homoseksualią“ stadiją, ypač tarp mergaičių. Jos vaikšto apsika- 
binusios, rašo viena kitai laiškus, pavydi. 

Paaugliui sunku būti kritiškam žmonėms, kadangi draugystėje jis vado- 
vaujasi labiau jausmais, o ne protu - bendrauja labai giliai ir nuoširdžiai. Ne- 
kritiškumas ypač akivaizdus, kai draugais pasirenkami į jį labai nepanašūs 
žmonės: pirmūnė susidraugauja su didžiausiu chuliganu, drovuolė - su laisvo 
elgesio mergina. Dažnai draugai - antipodai, padeda paaugliui išreikšti savo 


neišreikštas puses. Žinoma, verta susimąstyti, jei paauglys bendrauja su nevy- 
kėliais. Tai gali reikšti, kad jo savęs vertinimas labai žemas ir jis netiki, kad gali 
būti įdomus šaunesniam žmogui. 





Mergaitės tėvai keletą kartų kraustėsi iš miesto į miestą. Ji ėjo iš mokyklos 
į mokyklą ir kiekvienoj naujoj vietoj jautėsi vis svetimesnė. Mokslai sekėsi 
gerai, bet ėmė dėtis baisūs dalykai: dukra pradėjo kviestis iš gatvės vaikinus 
ir girtuokliauti, apsinuodyta net iki reanimacijos. Tėvai nežino, ką many- 
ti - gal ji paveldėjo alkoholiko tėvo, kurio niekada nematė, genus? Mergaitė 
pasakoja psichologei: „Naujoje vietoje aš jaučiausi nesvarbi, nevertinama, 
atstumta, o taip norisi, kad kas nors vertintų, net jei tai gatvės vaikinai.“ 





Beveik kiekvienas paauglys susiduria su artumo problema: atsiriboja nuo drau- 
gų ir artimų žmonių arba bendrauja desperatiškai, labai daug. Nepasitikintis 
savimi paauglys su bendraamžiais gali elgtis droviai, būti linkęs į savianalizę, 
savęs nuvertinimą. Didelius bendravimo sunkumus atspindi paauglio noras 
bendrauti tik su vyresniais žmonėmis. Tai rodo, kad jis nesugeba suprasti 
kito, o su prie jo besiderinančiais suaugusiais lengviau. Būna ir tokių, kurie 
iš viso neturi draugų. Tai nebaisu, jei jų vidinis pasaulis turtingas. Svarbu, 
kad suaugusieji nekeltų panikos. 
Bet šie ne visada jaučia paauglių 
vienatvės laipsnį, kuris gali išaugti 
iki depresijos ir savižudybės. Pa- 
augliai puola į depresiją, kadangi 
bijo neatitikti tėvų lūkesčių, nesu- 
geba bendrauti su draugais, bijo 
aplinkinio pasaulio, laukia iš kitų 
agresijos ir t. t. 


Dažnai dėl blogo paauglių elgesio 
tėvai linkę kaltinti įsitraukimą į aso- 
cialias grupes. Bet tik tuo atveju, jei 
paauglys namie jaučiasi nepriimtas 
arba nevertinamas, jis ieškos bet 
kokio priėmimo ir įvertinimo už 
šeimos ribų ir negalės pasidalinti su 
tėvais tuo, kas jam atsitiko. 

„Kai man buvo septyniolika metų, nuvažiavau atostogauti pas senelę į 
Ukrainą. Vieną vakarą sėdėjau ant suoliuko ir norėjau, kad į mane kas nors 
atkreiptų dėmesį. Priėjo vaikinai, iš kurių vienas, kaip vėliau sužinojau, tu- 
rėjo didelę bėdą - žaidė automatais. Jis iš manęs pasiskolino 15 grivinų, po to 
davė pauostyti žolės ir pasiskolino dar 200. Aš taip norėjau, kad jis grąžintų 
pinigus, kad sutikau su juo miegoti, gal penkis kartus. Man buvo baisu pa- 
sakyti senelei ir tėvams, kad neturiu pinigų grįžti namo. Po to jis „paskolino“ 
mane savo draugui, bet pinigų taip ir neatidavė.“ 





Savęs vertinimo išaugimas tarp bendraamžių gali būti realus ir iliuzinis. Re- 
alus savęs vertinimas pasireiškia tuo, kad paauglys stengiasi įgyti pasiekimų 
tokioje srityje, kuri vertinama draugų, pvz., sukaupia muzikos kolekciją, užsi- 
ima karatė. Iliuzinis savęs vertinimo pakėlimas - tai priklausymas grupei, 
kurioje jis gali pažeminti silpnesnius, kautis prieš bendrą priešą, „susilie- 
ti“ su stipriu lyderiu. Paaugliai nemėgsta, kai kritikuojama jų grupė, nes tai 
yra jų „mes“. Paaugliai linkę ieškoti „atpirkimo ožio“, kuris tam tikram laikui 
pakelia grupės narių vertę. „Atpirkimo ožys“ turi būti besipriešinantis moki- 
nys, kitaip grupei bus neįdomu. Buvo atliktas tyrimas: psichologai apklausė 
kelių klasių mokinius, kokio naujoko jie norėtų. Paaiškėjo, kad jie norėtų 
turinčio „atpirkimo ožio“ savybių. Tai parodo, kad paaugliams norisi šalia 
savęs turėti silpnesnį, kad patys pasijaustų stipresniais. Deja, „atpirkimo ožio“ 
statusas brangiai kainuoja, tokį vaidmenį išgyvenęs žmogus dar labai ilgai 
bendraudamas gali jausti įtampą. 


Nors lytiniai vaidmenys ima bręsti jau vaikystėje, paauglystėje jie tampa labai 
svarbūs. Daugelis paauglių jaučiasi dar nesusiformavę ir nevykę vyrai ir mote- 
rys, o savo ir kitų išvaizdą suvokia fragmentiškai. 





„Mano tėvai man nieko neleidžia - nei vertis auskarų, nei kirptis plaukų, nei 
anuos dažyti, nieko ... Esu tokia fuu... Kai užaugsiu, tai pasidarysiu viską, ko 
man neleido.“ 





Todėl atkakliai ieškoma lytinio elgesio pavyzdžių ir dažniausiai jais tampa pa- 
vyzdžiai iš TV - vyriškumo ir moteriškumo karikatūros. 

Tokia moters karikatūra yra „blondinė“. Tai žavi, bejėgiška, naivi, čiauškanti, 
jausminga, silpna, priklausanti vyrui moteris. Ji nepasitiki savimi, nežino, ko 


yra verta, vyras ją užgožia. Į priekaiš- 
tą ji atsako verksmu, kaltina vyrą gru- 
bumu, stengiasi, kad vyras pasijustų 
kaltas, agresija virsta  priekabumu, 
depresija ir t. t. Ji jausminga, bet ne- 
seksuali, jai gyvenime svarbiausia būti 
mylimai, ją įtraukia mistika ir guru, su 
ja sunku racionaliai spręsti klausimus. 
Vyriška karikatūra - „vyras-mašina“. 
Jis demonstruoja savo reikšmingumą, 
stengiasi įrodyti, kad gali pertvarky- 
ti pasaulį pagal savo norą. Jis visada 
nori būti viršesnis, kontroliuoti padėtį, 
visur pirmauti. Tikras vyras bijo atro- 
dyti silpnas, išsakyti savo poreikius, 
nesuvokia noro priklausyti. Būti vyriš- 
kam - tai nejausti baimės, todėl jis ne- 
protingai rizikuoja, visą laiką stangiasi 
būti aktyvus, gėdijasi nuovargio. Jis slopina savo jausmus, nesupranta svetimų 
jausmų, painioja juos su vaidyba, neturi artimų draugų, vaikai nuo jo nusisu- 
ka, nors jam ir sekasi visuomenėje. Jis seksualus, bet nejausmingas. Gėdijasi 
moteriškų darbų, drabužių, valgių ir garbina vyriškus simbolius: ginklus, mo- 
tociklus, futbolą, alkoholį, o su moterimi neturi apie ką kalbėti. 

Tiesa, šiuo metu vis stiprėja „karjeros moters“ stereotipas, kuriame tiesiog 
pakartojami vyriški kompleksai, tokia moteris stipri, nepriklausoma, bet bijo savo 
jausmų, silpnumo, neigia prisirišimo poreikį, negali suteikti šilumos vaikams. 
Dalis mokytojų moterų irgi gyvena pagal stiprios, vyriškos moters stereotipą. 
Seksualinis paauglių vystymasis „praeina“ šiuos etapus: 

1. Paaugliai domisi lytiniais klausimais, nors paties potraukio dar nejaučia. 

2. Labiau norima paties sutikimo bendrauti, o kaip bendrauti, dar neaišku, 
todėl siekiama „kieto“ partnerio, kuriuo galima pasigirti prieš kitus. 

3. Jau yra seksualinis potraukis, įgyvendinami pirmi meilės scenarijai, kurie 
dar kartosis gyvenime. 

„Tada galbūt norėčiau pakalbėti apie berną. Buvo tik trys pasimatymai, tai 
taip ir baigėsi. Tai aš jam ir rašau: kas yra, ar tu turi kitą? Jis pasakė: „Turbūt 
yra. Nors buvo prie alkoholio linkęs- prieš mylintis jam ant drąsos reikėjo 
išgerti, ir man gerti siūlė. Galbūt aš per daug įsijaučiu? Matyt, norisi berną 
turėti. Susipažįstu su bernu, galvoju- sveikas- nesveikas, po to reikia kažkuo 
sužavėti, tada iškart į lovą. Kodėl jie visi mane palieka? Gal nereikia jiems 
tiek žinučių rašyti?“ 





Jei sėkmingai įveikta seksualinio vystymosi stadija, sėkmingiau vyks ir kita, o 
„užstrigti“ kurioje nors stadijoje galima ilgam laikui. 

Vieni iš svarbiausių santykių paauglystėje - tai santykiai su mokytojais. Nors 
į tėvus ir draugus nukreipta paauglio agresija atviresnė, 40 - 50 proc. paauglių 
santykius su mokytojais apibūdina kaip įtemptus, 20 proc. - kaip konflikti- 
nius. Kodėl santykiai su mokytojais pašlyja? 

Viena vertus, paaugliai turi padidintą teisybės jausmą ir negali atleisti ne- 
teisybės. Antra vertus, kartais vaikas perkelia į mokytoją savo santykius su tė- 
vais ir bando mokytojui įrodyti savo suaugimą ne visai adekvačiai. Mokytojas 
sios tėvų rolės. Blogiausia, kai mokinys patiria ilgalaikes nesėkmes, tada gali 
tapti agresyvus arba akcentuoti savo silpnumą, nuolat skųstis. Jis nesunkiai 
pripažįsta, kad tingi, nes tai mažiau gėdinga už nesėkmės baimę. Dažnai mo- 
kiniui nesiseka dėl nepasitikėjimo savimi, kuris susiformavo jau ankstesnėje 
vaikystėje. Kita vertus, jei santykiai su mokytoju geri, mokinys identifikuojasi 
ne tik su šiuo, bet ir su jo dalyku. 


Kaip padėti mokiniui užmegzti ir palaikyti gerus santykius su aplinkiniais? Vaiko 
nereikia ginti nuo jo aplinkos ir nereikia tos aplinkos pertvarkyti. Pvz., santykiai 
tarp vaiko ir senelių yra vaiko ir senelių reikalas. Prie aplinkos turi prisitaikyti jis 
pats. Kitaip vaikas įtikės, kad tėvai visada bus šalia ir sutvarkys visus jo reikalus. 
Žinoma, yra ir išimčių. Kartais vaikui reikia, kad tėvai ką nors uždraustų, nes 
jis pats tai padaręs, jaustųsi bailys - pvz., „lakstyti“ motociklu. Kartais paaugliui 
reikia padėti susidraugauti su bendraamžiais - tarkim surengti šventę draugams 
persikėlus į naują vietą. 

Ką gali iš tiesų padėti suaugusieji, tai pasistengti vaikui padėti suprasti 
kitus. Svarbu, kad kartais paremtume vaiko požiūrį į kitų suaugusiųjų klaidas, 
jei matome, kad jie iš tiesų klysta. 





Dvylikametis grįžta po eilinių atostogų pas senelius prislėgtas, nesveikas. 
Perduoda mamai močiutės žodžius, kad mama juo nesirūpinanti, blogai jį 
maitinanti, dėl to sūnaus blogas skrandis ir silpna sveikata. Sūnus susipainio- 
jo, nežino, kas teisus, bet pas močiutę, nežiūrint jos rūpesčio, irgi nenori va- 
žiuoti. Mama žino, kas vyksta. Namie sūnus neserga. Nuolat nuogąstaujanti 
močiutė pervalgydina jį, norėdama palepinti ir pasirodyti geresnė už motiną. 
Deja, močiutė nelikusi pripažinti savo kaltės. Visa tai reikėtų paaiškinti sū- 
nui, bet tada jam kils klausimas, o kodėl jis nuolat išsiunčiamas pas senelius? 
Mamai teks pripažinti, kad ji pati nori nuo jo pailsėti. 





1.4.„Ekstremalios“ problemos 


Liūdna, bet kai kurie vaikai yra patyrę tokį žiaurų elgesį, kad nesugeba atsa- 
kyti į gerumą gerumu. Anksčiau pakako rokenrolo ir cigaretės, dabar viskas 
atrodo kur kas baisiau. Kai kuriuos agresyvius paauglius galima susapnuoti 
košmaruose: „Tik prieik arčiau ir jie tave suės“.Jie dažnai turi ypatingą jau- 
trumą mūsų „silpnosioms“ vietoms ir taikosi smogti būtent per jas. Nuolat 
reikalaudami dėmesio ir rūpesčio, jie užmoka pykčiu ir neapykanta ir tokius pat 
jausmus sukelia mumyse. Gali atrodyti, kad tai - pragaro pasiuntiniai, atsiųsti 
nubausti mus už nuodėmes. Agresyvūs paaugliai kenčia taip stipriai, kad net 
negali paprašyti pagalbos. Dažnai su jais blogai elgiasi vienas ar abu tėvai ir jie 
bando atsiskaityti agresyviai elgdamiesi su kitais. 


Didžiausia problema, be abejo, yra savižudybės. Paaugliai tarp kitų amžiaus 
grupių yra antroje vietoje pagal savižudybių dažnumą. Ar nusivylusiam pa- 
augliui gali grėsti savižudybė, galime nustatyti įvertindami jo šeimą - tam 
tikro tipo šeimose savižudybės įvyksta dažniausiai. 

Pirmoje grupėje yra šeimos su daugybinėmis problemomis - tai mirtys, 
ligos, skyrybos. Šeimos nariai išgyvena stiprias neigiamas emocijas, vaikais 
nesirūpinama, o vienas iš jų paprastai tampa auka, ant kurio tėvai „išpila“ nei- 
giamas emocijas. 

Antra šeimų grupė - tokios šeimos, kuriose vienas iš vaikų yra nenorimas ir 
atstumiamas. Atstūmimas gali pasireikšti meilės - neapykantos kaitaliojimusi, 
nuolatiniu vaiko ignoravimu. Pvz., vaikui tiesiai sakoma: „Gaila, kad tu gimei. 
Kol tavęs nebuvo, viskas buvo gerai“. 

Atsilikusios dukros iš pirmos santuokos žmona tiesiog negali pakęsti. Jau po 
pusvalandžio bandymo su ja užsiimti ji ima šaukti nesavu balsu, kaip jos 
mama ant jos šaukdavo. Ir nuo pat pradžių taip buvo. Kai kitoms motinoms 
gimsta vaikas, jos jį priglaudžia, šnekasi, maitina, o kai gimė Ilona, ji buvo 
penkių mėnesių, svėrė pusantro kilogramo ir buvo patalpinta į inkubatorių. 
Gydytojai kas dieną kaip susitarę giedojo: ji neišgyvens, o jei išgyvens, bus 
visiška invalidė, akla, silpnaprotė ir jūs visą gyvenimą turėsite ja rūpintis. Tai 
ji slapta melsdavosi, kad ji neišgyventų. 





Trečia grupė - šeimos, kurios stengiasi atskirti vaikus nuo aplinkinio pasaulio, 
kelia griežtus reikalavimus, bet nesuteikia jokios meilės ir šilumos. 


Niekas netrokštų būti agresyvaus policininko sūnumi. Nuolatinė prievarta, bai- 
mės jausmas, nesėkmės. Tėvas galų gale iš esmės ištaisys sūnaus ydas: išsiunčia 
uždarbiauti į žvejybos laivą, kur neatlaikęs „diedovščinos“, sūnus nusižudo. 





Abu tėvai yra šokėjai, jie labai užsiėmę, todėl dukra tvarko namus ir išgėrusius 
tėvus parsiveda namo, be to, savaitgalį ji vieną dieną turi padėti ir seneliams. 
Vieną kartą ji paprašė senelių leisti pagroti pianinu, seneliai į tai atsakė, kad ji 
čia ateina ne pagroti ar pavalgyti, o padėti. 














„Kai grįžtu iš miesto namo, aš turiu skambinti telefonu mamai ir paklausti, 
ar įleis mane į namus, aš pavėlavau pusę valandos? Draugas žiūri į mane 
kaip į durną. Vieną kartą ir neįleido, prasėdėjome su draugu visą naktį jo 
mašinoje pasišildydami. Jei ji grįžo namo, o manęs nėra, tai bus priskam- 
binta, sakys, kad neatsiliepiau, nes mylėjausi ant sniego su kažkuo. Nega- 
liu sakyti, kad pas psichologę buvau. Ji ateis čia pradės rėkti.“ 


Ketvirtas šeimų tipas - visi teigiami vaiko ryšiai su tėvais priklauso nuo šio lai- 
mėjimų, todėl net mažytė nesėkmė sukelia jam baisų stresą. 





Sūnus nuo 5 metų groja violančele pas garsų meistrą, tampa daugelio kon- 
kursų laureatu, mokosi vien 10-tukais ir neturi jokio laisvalaikio. Bet 10 kla- 
sėje jam prasideda rankos atrofija. Jis nustoja miegoti, pakliūna į psichiatri- 
nę ligoninę po bandymo nusižudyti. Grįžęs iš ligoninės, jis tik sėdi namie ir 
sprendžia rebusus, jau treti metai, kaip negali baigti mokyklos. 








„Na, o mano tėvai stengiasi iš manęs padaryti kažkokį robotą - idealą. Nori, 
kad mano kambarys būtų visada švarus, nori, kad mokyčiausi mažiausiai 9. 
Nori, kad turėčiau begalę gerų draugų, kurie net cigaretės nepaims ar alko- 
holio į rankas. Nors man 15, prisipažįstu, kad nesu bandęs rūkyti. Jie nori, 
kad lankyčiau šokius, gročiau gitara ir kad spėčiau išeiti į miestą su draugais. 
Neįmanoma. Jei nepadarau bent vieno iš šių dalykų, man norisi iššokt pro 
balkoną ir pabėgt į kitą pasaulio pusę. O jie šaiposi, diskutuoja.“ 





Apie savižudybes sukurta daug mitų: „Kas kalba apie savižudybę - nenusižudys“. 
Jei mokinys kalba apie savižudybę arba jei jis tapo depresiškas, nesivaldantis, su 
niekuo nebebendrauja, tai yra signalai labai rimtai susirūpinti. 





„Man per sunku padaryti pavalgyti, bendrauju lyg per jėgą, net su draugu, 
nors jis artimiausias, prišneku visokių nesąmonių. Parašiau draugui, kad 
blogai jaučiuosi, kad bijau dėl savęs, jis irgi nežino, ką daryti. Aš sau tokį 
narvą pasidariau, apkasus, negaliu niekam net paskambinti. Kai ateina va- 
karas, aš žinau, kad greitai gultis, 
ir kad man bus gerai. Man norisi 
gultis labai anksti, užmigti ir tada 
manęs nebebus ir tai bus gerai. Kaip 
aš suprantu žmones, kurie nusižu- 
do - kiek jie mano broliai, kiek tai 
normalu! Tokioj būsenoj kaip mano, 
tai yra pats tas. Lova atrodo vie- 
nintelė vieta, kur dar verta gyventi. 
Vaikystėje labai norėdavau susirgti, 
tada mane pastebėdavo, manimi rū- 
pindavosi. O sveikai visą laiką reikė- 
jo tik dirbti ir rūpintis kitais.“ 





„Mano draugė bandė nusižudyti. Aš 
ją atkalbėjau, bet dabar jai depresi- 
ja. Ji tėvams meluoja, nieko nesako, 





nes jų bijo. Ji manęs net nesiklauso. 
Kas galėtų padėti? Nemanau, kad 
suaugusieji.“ 

Kaip elgtis su nervingu paaugliu? Aišku, pirmiausia reikia atsakyti į klausimą, ar 
problemos kyla dėl paauglio, ar dėl mūsų pačių? 

Prieš ką nors darydami pasidomėkite, kuo paauglys gyvena. Nereikalaukite 
iš jo to, ko jis negali. Savo jausmų ir patirties atskleidimas gali jus priartinti prie 
paauglio. Pvz.: Man padarė didelį įspūdį, kai aš skundžiausi mokytojai, kad man 
labai bloga vienai, o ji pasakė, kad ji pati išmoko būti viena tik 30-ties metų. 

Ką daryti, kai paauglys akivaizdžiai agresyvus? Negalima priversti paauglio 
padaryti to, nuo ko jis visiškai atsisako, bet galime neleisti trukdyti mums gy- 
venti. Viena iš agresyvaus elgesio priežasčių - nėra pakankamo pasipriešinimo 
iš aplinkinių, nes jie arba nežino ką daryti, arba bijo. Pasipriešinti turi būtent 
mokytojas. Tokiu būdu paauglys išmoksta suprasti, kada jis elgiasi priešiškai. Įsi- 
vaizduokite, kad jūs geriausias pasaulyje specialistas gimęs darbui su agresyviais 
žmonėmis. Kad jūs ypatingai emociškai stabilus neatsakingų paauglių išsišoki- 
mams, daug šaltakraujiškesnis, negu kiti. Manoma, kad geras metodas - staigus 
ir stiprus pasipriešinimas paaugliui, po to jį vėl giriant. 


Mūsų krašte vaikų emocinis lavinimas kol kas paliekamas savieigai, nes 
mokykloje nėra pamokų apie emocijas. Piktus, nevilties apimtus, vienišus vai- 
kus auklėja televizorius. 

Dabar vis populiaresnė tampa emocinio intelekto sąvoka. Emocinis intelek- 
tas — tai jausmų pažinimas, emocijų valdymas, gebėjimas siekti tikslo, empati- 
ja, bendravimo sugebėjimai, deja, testais pamatuoti jį labai sunku. Aukštas IO 
nulemia tik 20 procentų gyvenimo sėkmės, likusią - kiti charakterio bruožai. 
Būtent tie kiti bruožai ir yra emocinis intelektas. Tai gali būti vaikystėje išug- 
dytas gebėjimas išlikti nepalaužtam sužlugus svajonėms arba sugebėjimas gerai 
sutarti su aplinkiniais. Daugelis žmonių, kurių IG įvertintas 160 taškų, dirba 
tiems, kurių IG tesiekia 100, kadangi pirmųjų bendravimo sugebėjimai men- 
ki, o antrųjų - puikūs. Atliktuose psichologiniuose tyrimuose vaikų mokymosi 
rezultatai labiau koreliavo ne su IO, o su savitvardos testu. Nerimas slopina mąs- 
tymą, o po humoro laidos lengviau spręsti uždavinius. Labiausiai vaikai mėgsta 
tuos, kurie moka skaityti emocijas. Emocijos susijusios ir su sveikata: operuojant 
įsibaiminusį pacientą operacija dažniausiai nepavyksta. Rūkymas didina mirties 
riziką 1,6 karto, o vienišumas 2 kartus. 

Atrodytų, mūsų jausmai yra aiškūs, bet dažnai užsimirštame ir tai, ką jau- 
tėme, suvokiame gerokai vėliau. Emocijų suvokimą liudija tokios mintys: „ne- 
turėčiau taip jaustis“, „kad pralinksmėčiau, pasistengsiu galvoti apie malonius 


dalykus“. Jausmų priežiūra - tai darbas be pabaigos - kad ir ką veiktume, turime 
vis rūpintis ir rūpintis nuotaika. 

Kai kuriuose kraštuose mokyklose jau plinta emocijų mokymo programos. 
Iš pažiūros tokiose pamokose tarsi nieko ypatingo nevyksta, kadangi emocijų 
valdymo mokymasis ilgas kaip ir namie. Emocijų valdymas - stengimasis ne už- 
gniaužti, o atpažinti pasirodančius jausmus, spręsti nesutarimus. To išmokti sun- 
ku, nes reikia išmokti kitokio elgesio būtent tada, kai kyla neigiamos emocijos, 
kai mokiniai prislėgti, jiems sunku galvoti. Vaikai mokomi, kad visada galima 
suvokti, kas slypi už jausmų, atskirti savo įspūdį apie žmogų nuo jo minčių, „pa- 
matyti“ emocijas pagal veido išraišką, išklausyti, įveikti baimę, pyktį, liūdesį. 

2. Problemiški vaikų ir suaugusiųjų 
charakterio bruožai 


„Aš rami kaip šimtas indėnų“ 
(lietuvių kalbos mokytoja) 


Psichologijos moksle apstu įvairių charakterių klasifikacijų. Čia pateikta naudo- 
jama psichoanalitinėje psichoterapijoje šiuo metu laikoma labiausiai pagrįstai 
aprašanti žmogaus elgesį bei išskirianti natūraliai pasireiškiančius charakterių 
kompleksus. Kadangi kalbame ne apie asmenybės sutrikimus, o tik apie charak- 
terio ypatumus, stengėmės psichoterapijoje ir psichiatrijoje vartojamus termi- 
nus pakeisti labiau suprantamais pavadinimais. Pvz. labai išreikštas atsiribojęs 
charakteris psichoterapeutų vadinamas šizoidine asmenybe, liguistai įtarus - pa- 
ranojine, asocialus-sociopatine, hiperaktyvus-maniakine, suvaržytas-obsesine 
kompulsine, demonstratyvus-isteriška asmenybe ir t. t. Netaikyti medicininių 
terminų svarbu ir todėl, kad kalbėdami apie vaikus, galime kalbėti tik apie be- 
siformuojančius charakterio bruožus, o pati asmenybė dar nėra susiformavusi. 
Žinoma, retas žmogus toks vienalytis, kad atitiktų aprašytus tipus. Taip pat čia 
pateikti tipai labai ryškūs, gyvenime minėtos savybės gali būti daug silpnesnės. 
Kuo asmenybė sveikesnė, tuo ji laisvesnė ir sunkiau numatomi jos pasireiškimai. 
Daugelio žmonių charakteriuose pasireiškia kelių tipų bruožai, o krizės metu 
gali išlįsti kitos, iki šiol neišryškėjusios savybės. Visada svarbu suvokti žmogaus 
elgesio priežastis. Kodėl žmogus užsidaręs arba įtarus? Kaip jis mato pasaulį ir 
argumentuoja savo vidinius įsitikinimus? Svarbu, kad mokytojai ir tėvai ne tik 
atpažintų įvairius vaikų charakterių tipus, bet ir suvoktų savo ar kitų suaugusiųjų 
ypatumus ir jų įtaką santykiams su vaikais. 


2.1. Atsiribojęs charakteris 


Šiuolaikinių žmonių gyvenimui būdingas atitolimas nuo bendruomeninės eg- 
zistencijos, natūralių santykių, susvetimėjimas, virtuali realybė vietoje prakti- 
nės, realios fizinės veiklos, dirgiklių perteklius. Atsiriboję žmonės įkūnija šių 
permainų poveikio žmogui kraštutinę formą. Tai šalti, užsidarę, virtualiame 


pasaulyje gyvenantys žmonės. Kita vertus, atsiribojusių asmenybių daug rasi- 
me tarp meno žmonių, originalių idėjų autorių. Atsiribojusio žmogaus pasaulis 
puikiai pavaizduotas A. Škėmos „Baltoje drobulėje“, garsiame filme „Amelija iš 
Monmartro“, Rilkės „Marijaus Lauridso Bridgės užrašuose“. 

Atsiriboję mokiniai - atsiskyrėliai, kurių viduje verda intensyvus gyve- 
nimas. Tai „baltos varnos“, kurie stipriai kenčia ir kuriems labai reikalinga 
pagalba ir supratimas. Sunkiau įsivaizduoti atsiribojusį mokytoją, mat tokio 
žmogaus savybės mažai dera su šia nelengva profesija. Mokytojas veikiausiai ne- 
suprastų mokinių, šnekėtųsi pats su savimi ir jaustųsi bejėgiškai. „Inteligentiškas, 
sudėtingas atsiribojęs žmogus, nesugebėjęs kūrybiškai pritaikyti savo autistiškumo, 
ir nebesaugomas „profesorių oranžerijos', arba praktiškos žmonos, sukelia apgailė- 
tino, bėjėgiškai pasiklydusio gyvenime mąstytojo įspūdį“. 

Atsiribojimo kaina yra jausmų užgniaužimas ir atsisakymas. Norėdamas pa- 
rodyti tipišką atsiribojusio žmogaus savijautą, Jonson siūlo atlikti tokį eksperi- 
mentą: „Suspauskite kumščius, įsitempkite, atverkite burną ir duskite bijodami 
ir gindamiesi. O dabar įsivaizduokite, kad jums visą laiką teks gyventi tokioje 
būsenoje.“ Atsiribojusios būties pasaulyje analogija yra beždžionės, kurios nie- 
kada nebuvo apkabintos - užaugusios jos neužmegzdavo lytinių santykių. 


Bendravimo stilius 
Tipiškas atsiribojęs žmogus turi tik kelis draugus, gali atrodyti nuobodus, sten- 
giasi likti nematomas, atsiskyrėlis. Polinkis atsiriboti gali pasireikšti, kaip noras 
miegoti tik atskiruose miegamuosiuose ir gyventi tik atskiruose butuose, atsiri- 
bojelis žmogus gali rašyti šiltus laiškus, bet būti labai šaltas susitikus, vieną dieną 
bendrauti artimai, o kitą - tarsi pirmą kartą jus matytų. Taigi atsiribojęs žmo- 
gus gerai jaučiasi vienatvėje, o artumo bijo taip stipriai, kad dažnai net nesido- 
mi niekuo. Atsiribojėlis įsitikinęs, kad artumas jį labai vargina. Bendraudamas 
toks žmogus neempatiškas, nesupranta tų, kurių vidiniai išgyvenimai ne tokie 
skausmingi. Jis nežino apie kitus ir nejaučia, ką apie jį galvoja kiti, pvz., neišeina 
iš svečių, nors šeimininkai jau seniai pavargo. Kartais atsiribojęs žmogus gali 
elgtis ir visai neadekvačiai - pvz., juoktis per laidotuves. Supratimas apie ben- 
dravimą ir jausmus, nežiūrint atsiribojusio žmogaus pasiekimų kitose srityse, 
dažnai būna mažo vaiko lygio, neišreiškia jausmų, arba juos demonstruoja me- 
chaniškai, pavydi kitiems spontaniškumo, žmones linkęs nagrinėti moksliškai, 
jam sunku mylėti betarpiškai, ne per idėją. Taigi akivaizdu, kad tai labai atsiri- 
bojęs žmogus. 

Kyla klausimas, dėl kokių priežasčių būtina taip stipriai atsiriboti? Svarbiau- 
sia priežastis - ypatingas jautrumas. Tai per daug atvira sistema, jis yra tarsi 
be odos. Vaikystėje jį slėgė triukšmo, judėjimo perteklius. Jis ne tik jaučia kito 

žmogaus jausmus, bet visiškai jais persiima ir nebegali jausti savųjų arba auto- 
matiškai tampa tuo, kuo kiti jį nori matyti. Atsiribojęs žmogus mažai domisi 
santykiais su kita lytimi, seksualiniais santykiais, neromantiškas, linkęs ignoruo- 
ti vyro - moters bendravimo normas. 
Štai kokios nuostatos santykių atžvilgiu: 

„Niekas niekam nerūpi, nepakeičiamų nėra.“ 

„Svarbiausia būti laisvam, artumas ne taip svarbu.“ 

„Aš galiu naudoti žmones savo tikslams, kol pats neįsitrauksiu.“ 


Pasireiškimas visuomenėje 

Paprastai atsiriboję žmonės mėgsta vienišas profesijas, kuriose nebūtini jausmai, 
pvz., tiksliuosius mokslus. Laisvalaikiu jie linkę į įvairius hobi, mėgsta ezoterinius 
judėjimus, tarp jų daug kolekcininkų. Dažnai atsiribojėliai priklauso grupėms, 
asociacijoms, kur gali likti anonimiškais, pvz., liaudies meno kolektyvams, or- 
nitologų, astronomų draugijoms. Jie labiau mėgsta broliškus ir draugiškus san- 
tykius, paremtus bendrais interesais. Deja, kūrybiniai gabumai gali sunykti dėl 
baimės, nusišalinimo ir tuštumos. 

Atsiribojusių žmonių mąstymo būdas neaiškus ir nekonkretus, labiau ne- 
praktinis, bet teorinis. Atsiribojusiam žmogui akivaizdu, kad tikra realybė yra 
ne materija ir ne emocijos, o dvasia ir mintis, valdanti pasaulį. Atsiribojusi kalba 
paprastai esti sausa, rafinuota, skaidri. Jie mėgsta žaisti su kalba. Atsiribojęs me- 
nas yra filosofiškas, konceptualus, simboliškas. Beje, mene atsiribojusiam žmo- 
gui svarbiau saviraiška, o ne pripažinimas. Žmones su tokiu pasauliu traukia 
dvasinės, filosofinės paieškos, teoriniai mokslai. Jų mintys yra originalios, bet 
gali labai nutolti nuo realybės. Atsiribojęs žmogus subjektyvus ir egocentriškas, 
dažnai gyvena savo svajonėse. Daugelis originalių meno asmenybių turi savyje 
stiprų atsiribojusį radikalą, kuris suteikia galimybę sukurti kažką naujo. 


Idealai 

Tokie atsiskyrėliai linkę į moralinius kraštutinumus: nuo nusikaltimo iki pasiau- 
kojimo, nuo politinio abejingumo iki ekstremistiškumo. Atsiribojęs abejingu- 
mas primena budistišką požiūrį - stengiamasi į nieką per daug neinvestuoti ir 
būti mažai prie ko prisirišusiam. 

Moralė atsiribojusiems žmonėms veikiau įtartina nei artima, todėl jie „nepato- 
gūs“, nekonformistiški, marginališki, menkai etiški. Juos traukia papročių, garbi- 
namų juos supančioje visuomenėje, laužymas (Nigerijoje jie pažeidinės religines 
sankcijas, Japonijoje įžeidinės šeimos institutą). Jų stiprybė - drąsa matyti daiktus, 
kokie jie yra, be pagražinimų. Juos mažai varžo tradicija ir dogma, atsiriboję žmo- 


nės nesentimentalūs ir bjaurisi bet kokiu perdėjimu. Atsiriboję žmonės taip giliai 
bei autentiškai viską patiria, kad gąsdina kitus. Jie nesupranta, kaip visiems kitiems 
pasiseka taip gerai save apgaudinėti. Kita vertus, atsiriboję žmonės susiduria su 
ribinėmis būsenomis, kurios parodo žmogaus egzistencijos grėsmingumą, todėl iš 
jų galime sužinoti, kas žmogui egzistenciškai svarbu. Kartais eidami savo nelengvu 
keliu jie gali pasiekti ir atskleisti didžiausią žmogiškumą. 


Savęs suvokimas 

Apie save atsiribojęs žmogus atsilieptų kaip apie sukalbamą, nekonkurentišką, 
stoišką, savipakankamą, o slapta galvotų kaip apie cinišką, visagališką. Jis tarsi gy- 
vena kalbančioje galvoje, jo kvėpavimas negilus, judesiai suvaržyti. Jis gali nejausti 
alkio ir nuovargio, dažnai nekreipia į tai dėmesio ir tuo didžiuojasi. Kita vertus, 
vienatvė ir izoliacija labai sustiprina atsiskyrėlio baimes: „Kažkas su manimi ne 
taip, aš kitoks, negu visi, todėl dažnai jaučiasi neautentiškas, tuščias, robotiškas. 
Vienatvėje jis išgyvena pragarą ir patiria tokias būsenas, kurių geriau besijaučian- 
tys žmonės net neįsivaizduoja. Pasitraukimas nuo pasaulio veda į pasaulio prara- 
dimą, kuris išgyvenamas kaip baisi tuštuma. Šios būsenos pavyzdys gali būti atsi- 
ribojusio žmogaus sapnas: „Aš esu ant didelio besisukančio skritulio, kaip velnio 
rato, kuris sukasi vis greičiau ir greičiau, aš vos begaliu atsilaikyti, slystu, bet kurią 
akimirką galiu būti išmestas į tuštumą“. Kalbėdamas apie savo problemas, atsiri- 
bojęs žmogus gali skųstis tiek per didele vienatve, tiek negalėjimu atsiriboti, pvz., 
pas jį atsikėlusiais gyventi giminaičiais. Jis gali kelti filosofinius klausimus. Dažnai 
skundžiasi depresija, kuri pasireiškia labiau tuštuma negu liūdesiu, nerimu socia- 
linėse situacijose, susvetimėjimu su savimi. Būtent šio tipo žmonės labiau nei kiti 
gali pradėti painioti fantaziją ir realybę ar net patirti tikrą psichozę. 





Mergina, kone iki žemės besivelkančia kasa, nepajėgia parašyti pirmojo kursi- 
nio darbo filosofijos fakultete. Kiekvieną rytą ji sėda rašyti savo tuščiame bute 
ir jos galvoje neatsiranda nė vienos minties. Draugų ji neturi, tuo tarpu nuolat 
skambina mama, kuri atneša dukrai maisto ir gąsdina, kad jai nieko neišeis 
parašyti. Kad įveiktų sunkias mintis apie tuštumą ir gyvenimo beprasmiškumą, 
mergina atlieka transcendentinės meditacijos pratimus. Dažnai bemedituojant 
atsiranda jausmas, kad jos kūnas - jau nebe jos, ir kad siela stovi truputį iš 
šono. Susirašinėdama internetu, ji susirado draugą, kuris irgi patiria keistas 
būsenas ir nusprendė važiuoti pas jį į Kijevą, nors niekada nėra artimiau ben- 
dravusi su vaikinu arba viena išvažiavusi iš Vilniaus. Dėl to mama ją ir atvedė 
pas psichiatrus. 

Kaip tampama atsiribojusiu žmogumi? 

Jei vaiko poreikiai ignoruojami, jo emocinis alkis yra labai didelis. Atsiribojęs 
žmogus projektuoja savo siekį į kitus - mano, kad ir kiti tokie pat kaip jis, todėl 
bijo, kad kiti jį praris, dings jo individualybė. Dėl šios baimės jis nuolat traukiasi 
nuo žmonių, bet kaip tik toks atsiribojimas dažnai ir paverčia aplinkinius elgtis 
reikalaujančiai. Atsiribojėliai tikrai nėra godūs, net fiziškai liekni. 

Kokiu būdu atsiribojusių žmonių poreikiai buvo ignoruojami? Vienas vari- 
antas - įsibraunantis, per daug įsitraukęs, per daug besirūpinantis auklėjimo ti- 
pas - „atsiribojęs sūnus ir dusinanti motina“. Kitas variantas - melagingas, painus 
bendravimas. Vaikas buvo per didelė našta tėvams - galbūt tėvai sirgo, skyrėsi arba 
patys buvo atsiriboję žmonės. Vaikas jau nuo gimimo pajuto: „Manęs per daug. Jei 
kas nors yra vienišas ir patiria deprivaciją, o tėvai yra prieinami tik kaip neempa- 
tiški bei įsibraunantys, tuomet vaikas pasitraukia. Dažnai šeimose, kuriose užauga 
atsiriboję žmonės, stebimas „dvigubas ryšys“. Tai painus, prieštaringas elgesys su 
vaiku, nepaliekantis šiam jokios galimybės aktyviai dalyvauti santykiuose. 





Jauną šizoidą, kurio būsena po psichinio priepuolio ligoninėje labai pagerėjo, 
aplankė jo mama. Apsidžiaugęs susitikimu, jis impulsyviai ją apkabino. Ji 
staiga įsitempė, suakmenėjo ir jis iš karto atitraukė rankas. „Ar tu manęs 
daugiau nemyli? - tuoj pat paklausė mama. Tai išgirdęs jaunas žmogus pa- 
raudo, o ji pastebėjo: „Brangusis, tu neturi taip greitai susidrovėti ir bijoti 
savo jausmų“. Po tų žodžių pacientas daugiau nebegalėjo likti su motina, o 
kai ji išėjo, jis puolė sanitarą ir jį teko fiksuoti. 


Santykių kūrimas 

Bendrauti su atsiribojusiais žmonėmis gali būti gera: dažnai jie yra įdomūs, 
jautrūs savo vidinėms reakcijoms, dėkingi už distanciją bei supratimą. Tačiau 
yra lengva persiimti atsiribojusio žmogaus stiliumi ir pradėti jį nagrinėti kaip 
įdomų egzempliorių, o ne kaip žmogiškąją būtybę. Kita vertus, būnant šalia at- 
siribojusio žmogaus, galima pajausti jo baimes, tai sukelia diskomfortą. Dau- 
gelis žmonių neatpažįsta atsiribojusio žmogaus jautrumo ir prieina per arti. 
Norint priartėti prie atsiribojusio žmogaus reikia kantriai priimti jo abejin- 
gumą ir atsiribojimą tol, kol šis patikės, kad jūs iš tiesų norite bendrauti. Jam 
labai sunku suvokti, kad kažkas juo rūpinasi. Dėl skaudžios patirties jis bijo, 
kad neužilgo jūs emociškai atsiribosite ir priskirsite jį prie beviltiškų atsiskyrė- 
lių kategorijos. Taip pat svarbu atidžiai klausytis, nepersistengti dalijant pata- 
rimus, naudoti paties atsiribojusio žmogaus žodžius, kadangi jis labai jautrus 
bet kokiam kišimuisi į jo gyvenimą ir užgožimui. 


Kai atsiribojęs žmogus nustos jūsų bijoti, svarbu po truputį mažinti milžiniš- 
ką atstumą, reaguoti vis nuoširdžiau, atjausti, prieštarauti. Jokiu būdu neverta 
retinti bendravimo, nes užsidaręs žmogus gali vėl atsiriboti. Gerai klostantis san- 
tykiams atsiribojęs žmogus gali tapti vaikiškai priklausomas, tai geras ženklas, 
kadangi tik dabar jis galės sveikiau įvertinti, kada jam iš tiesų reikia atsiskirti, o 
kada jis tokiu būdu tiesiog bėga nuo tikrovės. Žinoma, atsiribojėlį palaikančiam 
tenka didelė atsakomybė, nes kol jis taps savarankišku, jam reikės ilgalaikės mo- 
tiniškos globos. 


Kaip padėti atsiribojusiam žmogui? 

Atsiribojėliai patiria daugiau kančių, o atsiribojusių mokinių kančios gali baigtis ir 
savižudybe, todėl labai svarbu mokėti jiems padėti. Jei uždaras žmogus labai sunkiai 
prisitaiko prie aplinkos, svarbu jį apsaugoti nuo psichinės ligos priepuolio - krizės 
atveju praradus ir taip skurdžius ryšius su žmonėmis, užsidarėlio suvokime gali iš- 
tirpti vidinės ir išorinės realybės riba. 





„Prieš paskutinį įvykį dvi dienas gėriau. Po pagirią atsirado nerimas. Vaka- 
re netyčia pamačiau, kad maža lėlytė - matrioška, stovėjusi ant televizoriaus, 
pradėjo šokti. Ji mojavo rankomis, purtė galvą. Mačiau tai, bet suvokiau, kad 
to būti negali. Įjungiau šviesą, priėjau arčiau, įsitikinau, kad lėlė stovi kaip 
įprasta. Išjungiau šviesą, atsiguliau, bet, pažiūrėjęs į televizorių, pamačiau, kad 
ji vėl šoka. Įjungiau šviesą - ji vėl sustojo. Norėdamas užmigti išgėriau migdo- 
mųjų, tada išgirdau, kad bute virš manęs tariamasi, kaip mane areštuoti.“ 


Nors dalis psichinių ligonių yra pagydomi, ligos pasikartojimo tikimybė po prie- 
puolio labai išauga, o sugebėjimas įveikti gyvenimo sunkumus gerokai sumažėja. 
Papildomu sunkumu tampa stigmatizacija - aplinkinių požiūris į psichine liga sir- 
gusį žmogų. Užsidarėlis nuo neigiamų išgyvenimų ginasi stengdamasis būti per di- 
delį atstumą nuo žmonių, todėl svarbu padėti tą ryšį palaikyti. Nelaimingas meilės 
nuotykis atsiribojusiam žmogui gali kainuoti gyvenimo žlugimą. 

Bet ne visi yra tokie pažeidžiami, daugeliui tiesiog reikia išmokti bendrauti, 
vieną kartą prisirišti, ir nebenaudoti atsiribojimo kaip vienintelio vaisto nuo 
visų bėdų. Atsiribojęs žmogus turi suvokti, kad dažnai vienatvėje jis kenčia 
daugiau, negu bendraudamas. Pasiūlykite tokiam užsidarėliui atlikti eksperi- 
mentą - tegul jis pabando bendrauti daugiau, mažiau ir palygina savo būseną. 
Atsiribojusiam žmogui labai svarbu įsisąmoninti savo poreikius konkrečiose 
situacijose. Jam atrodo, kad, jei jis parodys savo norus, įvyks kažkas baisaus. 
Ar įvyks? 

Svarbu padėti atsiribojusiam Žmogui įsisąmoninti savo stipriąsias puses ir 
padidinti savigarbą - juk būdamas jautrus jis dažnai kenčia dėl kitų žmonių 
netobulumo. Turint omenyje, kokiom sąlygom jis išgyveno vaikystėje, atsiri- 
bojėlis iš tiesų yra labai stiprus, bet pats to nežino. Kadangi uždari žmonės yra 
kūrybiški, suvokti save ir bendrauti jiems gali padėti kūrybinė veikla. Labai 
gelbsti kūno pujūčių įsisąmoninimas, stipresnis ryšys su aplinka, to galima 
pasiekti per bet kokias praktines veiklas: valgio darymą, rankdarbius, sportą, 
darbą sode. Bet svarbiausia atsiribojusiam žmogui yra mokytis bendrauti ir 
stebėti savo bei kitų jausmus, išmokti elgtis įvairiose socialinėse situacijose, 
suvokti, kaip į jį reaguoja aplinkiniai, ypač į jo atsiribojimą, sugebėti reikšti 
pyktį, nes tada atsiranda ir geri jausmai. 


2.2. Liguistai įtarus charakteris 


Žmonių, kurie nepasitiki kitais, mano, kad aplinkiniai priešiški, iš tiesų yra daug. 
Paprastai įtarūs asmenys labai susivaržę ir santykiuose, ir darbe, todėl aplinki- 
niams sukelia daug įtampos. Įtarūs, bailūs ir pikti mokiniai neretai sukelia ben- 
draamžių priešiškumą, tampa „atpirkimo ožiais“ dėl ko susikaupia nuoskaudos ir 
jų įtarumas tik dar labiau pagilėja. Liguistai įtarūs mokytojai - diktatoriai, kurių 
visi bijo, mėgstantys „šaudyti“ netikėtais klausimais ir žeminti į juos neatsakiusių- 
jų. Kita vertus, šie neretai yra puikūs savo dalyko žinovai, dažnai jų sutiksime ir 
administracijose, kadangi valdžios siekimas yra vienas svarbiausių liguistai įtarios 
asmenybės siekių. 

Žinoma, daugelis žmonių yra ne liguistai įtarūs, o tiesiog labai jautrūs ir at- 
sargūs. Kaip juos suprasti ir padėti? Kaip padėti sau, kad netaptum savų baimių 
auka? Panagrinėkime įtarumą išsamiau. 


Liguistai įtarios asmenybės bendravimas 

Kaip minėjome, liguistai įtarūs žmonės yra nepasitikintys. Paprastai jie būna 
kaltinantys, reikalaujantys, stokojantys humoro jausmo, emociškai šalti. Mažiau 
matomi bruožai - liguistai įtarūs žmonės naivūs, prastai pažįsta kitus ir yra labai 
pažeidžiami, todėl bijo „grėsmingų ir stiprių“ žmonių, fizinio sunaikinimo ir dėl 
šios baimės gali elgtis įsiteikiančiai. 

Dėl savo atstumiančių savybių liguistai įtari asmenybė priverčia kitus blogai 
su ja elgtis. Bet kadangi kančių šaltinį liguistai įtarios asmenybės mato anapus 
savęs, jie daugiau yra pavojingi kitiems, negu sau - tokie žmonės kerštingi ir kiti 
jų bijo. Štai kokie jų įsitikinimai apie santykius: 


„Žmonės turi paslėptų motyvų. Nevalia prarasti budrumo.“ 

„Jei žmogus draugiškas, jam kažko reikia. Iš tiesų žmonės nedraugiški.“ 
„Jei žmonės apie mane ką nors sužinos, jie būtinai tuo pasinaudos.“ 
„Žmonės dažniausiai vieną sako, kitą daro.“ 

„Jei tik priartėsi prie žmogaus, jis taps nelojalus ir nepatikimas.“ 


Dėl šių savybių liguistai įtarūs žmonės netolerantiški ir nesugeba priimti kitų, pa- 
sitikėti. Šalia kitų jie neatsipalaiduoja, nedrįsta išreikšti švelnumo, parodyti savo 
silpnumo, kartais net niekina silpnuosius. Nors jie vengia priklausomybės, visgi 
sugeba užmegzti ir ilgalaikius ryšius. Be to, liguistai įtarūs žmonės tik atrodo nesi- 
domintys seksualumu, iš tiesų jie labai susirūpinę seksualiniu „šaunumu“. 





Ji buvo moteris, palaužta ligos ir skurdo, bet tuo pačiu tapusi niūri, žiauri ir 
impulsyvi dėl vyro gėrimo. Jai neliko nieko kito kaip kiekviename žingsny- 
je kartoti apie savo aukštą kilmę ir giminės titulus. Ji su panieka kalbėdavo 
apie šeimininkę, pas kurią nuomavo kambarį ir nuolat ją įžeidinėjo, nuolat 
primindama apie šios žemą kilmę. Matyt, dėl puikybės, kuri jai būdinga nuo 
vaikystės, ji blogai pakėlė skurdą, Gal dėl to ji įsiverždavo pas vyro viršininką, 
bardavosi, vieną kartą net metė į jį ant stalo gulėjusią knygą, nors ir žinojo, 
kad ne viršininkas kaltas, o vyras alkoholikas. Taip ji norėdavo parodyti, ko- 
kie negailestingi jai žmonės. 








Prisitaikymas visuomeniniame gyvenime 

Paprastai jausdamiesi gyvenantys šalia priešų, liguistai įtarūs žmonės yra perfek- 
cionistai, bet jiems geriau sekasi mažiau socialioje veikloje, o komandos dalimi 
būti sunku. Santykiuose už šeimos ribų jie susivaržę, turi tik kelis draugus darbe. 
Dažnai siekia vaidinti politinius vaidmenis, kuriuose gali tiesiogiai pasireikšti 
jų polinkis priešpriešinti save jėgoms, kuriose jie mato blogį arba grėsmę. So- 
cialiniai ir politiniai judėjimai neišvengiamai turi savyje liguistai įtarių dalyvių 
pogrupius, kurių fanatizmas įkvepia panieką, neapykantą priešui. Prie liguistai 
įtaraus lyderio „limpa“ kitos liguistai įtarios asmenybės, kurios barikadas palie- 
ka paskutinės. 


Savęs suvokimas 

Labai įtarios asmenybės atrodo, o neretai ir jaučiasi arogantiškos, teisuoliškos, 
per daug pasitikinčios savimi, nelinkusios prisiimti kaltės. Bet giliai viduje jau- 
čiasi pažiedžiamos, išsigandusios, menkavertės, pavydi kitiems, gėdinasi ir jau- 
čia pasąmoningą kaltę dėl savo agresyvumo. 

Idealai 

Liguistai įtarūs žmonės pasižymi stipria valia, siekia valdžios, vertina protą ir 
jėgą. Dažnai jie moralistiški ir konservatyvūs, kai kurie religingi iki fanatizmo, 
bet gali pakeisti moralinius įsitikinimus ir iš baimės, pasiduoda korupcijai. Jei 
jūs pritariate liguistai įtaraus žmogaus vertybėms, tuomet jis bus su jums išti- 
kimas ir kilniadvasis, tačiau neatleidžia moralinių pažeidimų, kadangi su savo 
vertybėmis labai susitapatina. 


Mąstymo būdas 

Liguistai įtarūs žmonės paprastai kalba išraiškingai, o dėl kategoriškumo ir niū- 
rumo atrodo solidūs. Dažniausiai jie dėmesingi, koncentruoti, net superbudrūs, 
linkę ieškoti paslėptų reikšmių, patvirtinančių išankstinį įsitikinimą, bet sunkiai 
suvokia situacijos visumą, kontekstą, nepastebi akivaizdžių dalykų, ignoruoja 
įsitikinimų neatitinkančius įrodymus ir „iš pelės padaro dramblį“. 


„Apdairumas manęs niekada nepalikdavo. Prieš atsiguldamas miegoti aš 
įsitikindavau, kad po lova nieko nėra, po to prieš duris pastatydavau kėdę, 
kelnių guldamasis niekada nenusiimdavau, kad bet kada galėčiau atsikelti.“ 





Kaip suprasti, ar žmogus liguistai įtarus? 

Liguistai įtarią asmenybę atpažinti nėra lengva, nes pasiruošusi atremti priešus, ji 
neskuba išsiduoti. Pirmieji bruožai, kuriuos galima pamatyti, toks žmogus nelin- 
kęs nieko atskleisti apie save arba prieš pasidalindamas kuo nors lieka labai susi- 
rūpinęs, kad to niekas nesužinotų. Bet liguistai įtaraus žmogaus charakterį galima 
nujausti ir iš kitų požymių - toks žmogus linkęs kaltinti kitus, o save laikyti auka, 
konfliktuoja su viršininkais, nes mano, kad autoritetingi asmenys linkę žeminti 
kitus, o jį pirmiausia. Jo nuomonės labai kategoriškos, nelinkęs priimti kitų alter- 
natyvų. Beje, kovoje liguistai įtarus žmogus atvirais būdais naudojasi paskutiniu 
atveju, o šiaip linkęs megzti intrigas, apkalbas, kerštauti netiesiogiai. 

Kita vertus, svarbu atsiminti, kad kiekvienas kartais gali tapti liguistai 
įtariu dėl kaltės jausmo: kada studentai nesimoko, jie pradeda bijoti dėsty- 
tojo. Neįtarus žmogus gali pritarti savo socialinės aplinkos nuostatoms ir, 
pvz., manyti, kad visi vyrai išdavikai. Sveiką žmogų kas nors iš tikrųjų gali 
persekioti ir jis bus panašus į liguistai įtarų. Kai įtarumo jausmas laikinas, 
padėti kur kas lengviau. 


Kodėl tampama liguistai įtariu? 
Daugelis liguistai įtarių asmenų vaikystėje buvo nuolat žeminami ir slopina- 
mi tėvų arba kitų aplinkinių žmonių. Vienas ar abu tėvai irgi būdavo perdėtai 


įtarūs ir rodydavo vaikui nepasi- 
tikėjimo aplinkiniais pavyzdį. Dėl 
despotiškos tėvų globos vaikas Ž 
nepasitikėjo savimi, jausdavosi 
priklausomas nuo tėvų ir nesu- |. o 
gebėdavo pasipriešinti. Bet jau į 
vaikystėje patyręs pažeminimus, 2 

jis bijodavo aplinkinių ir būdavo 
susivaržęs. Liguistai įtarus as- 

muo, elgdamasis nepasitikinčiai 

ir priešiškai, išprovokuoja elgesį, 

kurio tikisi. 

Dar viena priežastis, dėl ko 
tampama liguistai įtariu, yra la- 
bai didelis meilės alkis ir su juo 
susijęs pažeidžiamumas. Liguis- 
tai įtarus žmogus meilės gavo mažai ir kaip kūdikis nori visko, o to negavęs, gali 
imti tiesiog neapkęsti. Jis reaguoja į menkiausią atstūmimą, net abejingumas to- 
lygus atmetimui. Liguistai įtaraus žmogaus jausmai labai trapūs - ilgalaikis geras 
patyrimas su kitu gali būti akimirksniu ištrintas. 

Trečia įtarumo priežastis - žmogus jaučia esąs silpnas, nepasitiki savo suge- 
bėjimu įveikti sunkumus. Kuo žmonės silpnesni, tuo labiau bijo, todėl liguistai 
įtaraus asmens savybės dažnai užaštrėja senatvėje. 

Ketvirta priežastis - liguistai įtarus žmogus prastai suvokia savo emocijas. 
Daugeliui yra tekę patirti, kad ginčo metu sunku suvokti, ar pats sukėlėte konf- 
liktą, ar kitas buvo priešiškas. Liguistai įtarus žmogus savo neigiamus jausmus 
nuolat mato išorėje, nes jis nesuvokia savo pykčio, bet ima bijoti priešiškų kitų. 
Pvz., jei iš ryto atsibunda blogai nusiteikęs, jis ima „ieškoti priešų“ ir nurimsta 
tik juos suradęs. 





Pirmi jo atsiminimai buvo baimė - jis bijojo tamsos, bijojo nugriūti, ką 
nors užkliudyti, kam nors atsistoti ant kelio. Jis bijojo brolių kumščių, bi- 
jojo tėvo, o dar aukščiau hierarchijoje buvo policija, kurios jis bijojo la- 
biausiai. Pirmi metai mokykloje jam atrodė kaip pirmi metai pragaro. Jis 
bijojo mokytojų, kurie atrodė tiesiog sutverti mokinių kankinimui. Kar- 
tais gyvenimas jam atrodė kaip kalėjimas, kur žmonės turi atgyventi už 
kažkada padarytus nusikaltimus. Kai einant maudytis jo niekas neste- 
bėjo, jis atsargiai po truputį brisdavo į vandenį, bet jei kas nors ateidavo, 
jis iš karto užlipdavo į patį bokštelio viršų ir šokdavo nuo jo. Vieną kartą 

vėdinant bažnyčią, vaikai įbėgę pradėjo žaisti - „šturmuoti altorių“. Bet jis 
nuėjo toliau - užlipo į katedrą, pradėjo skaityti pamokslą ir cituoti Bibli- 
ją. Protestas prieš mokslą tapo vis stipresnis, namie jis skaitė visas knygas, 
bet pamokų visai nedarė. Jo užsispyrimas augo - kai mokytojas pakviesdavo 
jį prie lentos, jis uoliai tylėdavo, nors būdavo pasiruošęs, tvirtindamas, kad 
tai - principo reikalas. 





Santykių kūrimas 

Liguistai įtarus žmogus jaučiasi silpnas, skausmingai reikalauja idealaus san- 
tykio, todėl jis visą laiką atakuoja, trokšta „pasikasti po pamatais“, kontroliuo- 
ti. Nieko nuostabaus, jei liguistai įtarus žmogus suvoks jus kaip nepritariantį bei 
žeminantį asmenį, norintį jausti pranašumą demonstruojant kito trūkumus. Todėl 
daugelis patiria stiprias atsakomąsias reakcijas. Šalia liguistai įtarių žmonės dažnai 
jaučia baimę, jiems nebūdingą pyktį ir bejėgiškumą padėti tokiam užsispyrusiam 
ir taip realybę atmetančiam žmogui. Liguistai įtarus asmuo rodo daug nepasiten- 
kinimo ir mažai teigiamų jausmų, šalia jo lengva pasijusti vienišu. 

Svarbiausia bendraujant su liguistai įtaria asmenybe - priimti jos nepasiti- 
kėjimą, leisti jai būti atsargiai. Tai normali reakcija, turint omenyje jo gyvenimo 
aplinkybes. Dėl to svarbu visada labai aiškiai reikšti mintis, kad nebūtų pagrindo 
įtarimams, kita vertus, būti ne per daug draugiškam, kad liguistai įtarus žmogus 
nepamanytų, jog norite jį prijaukinti ir apgauti arba nesumanytų iš jūsų pareika- 
lauti besąlygiškos meilės. 

Suteikite jam daugiau kontrolės, visada klauskite leidimo: uždaryti duris, ap- 
svarstyti temą, tiesiai neprieštaraukite. Nedemonstruokite, kad giliai jį supran- 
tate, jis pasijaus per daug matomas ir per silpnas, visada palikite galimybę su- 
abejoti jūsų nuomone. Nepabrėžkite savo stiprumo, kita vertus, užtikrintumas 
turi jaustis, nes tik tada, kai žmogus tikės, kad jūs neišsigąsite jo išgyvenimų 
baisumo, jis galės jums patikėti kažką iš savo vidinio pasaulio. Liguistai įtarūs 
samprotavimai išsenka, jei tiesiog leidžiate jiems tęstis. Svarbu išklausyti šio 
žmogaus pyktį, nusivylimą, silpnumą. 


Kaip padėti liguistai įtariai asmenybei? 
Liguistai įtarus žmogus turi labai stipriai kentėti, kad kreiptųsi pagalbos, kadan- 
gi jis nėra linkęs pasitikėti kitais. Nereikia manyti, kad galima išmokyti liguistai 
įtarų asmenį suvokti savo klaidas - jei jis taps mažiau piktas ir pradės jumis 
labiau pasitikėti, tai jau labai daug pasiekta. 

Paprastai labai įtarūs žmonės skundžiasi superjautrumu, socialine izoliacija, 
nepasitikėjimu kitais ir kitų priešiškumu. Ką daryti? Visų pirma būtina mokyti 


atskirti emocijas nuo realybės: „Ar tavo draugė sakė, kad tavęs nekenčia? Jei 
„ne“, tai sunku spėti apie draugės jausmus, reikia daugiau informacijos.“ Svarbu 
sukurti kūrybišką abejonę, aptarti nepasitikėjimą: gal kada nors kuo nors buvo 
galima pasitikėti? Paskatinkite liguistai įtarų Žmogų pasitikėti pradedant nuo 
patikimiausio žmogaus mažiausiai rizikingoje situacijoje ir padėkite suprasti 
kitų mąstymą. Taip pat verta mokyti liguistai įtarų asmenį kalbėti, o ne agresy- 
viai elgtis, palaikyti nusiteikimą, kad turėti galvoje blogas mintis ir fantazijas yra 
netgi gera ir smagu, ypač, jei atlieki gerus darbus. Išmokyti mėgautis piktomis 
mintimis, kaip nepavojingą agresijos nutekėjimo būdą panaudoti humoro jaus- 
mą - pasijuokti iš savo baimių, pretenzijų bei klaidų. Kitas svarbus pagalbos 
būdas - mažinti silpnumo ir bejėgiškumo jausmą, labiau pasitikėti savo jėgomis, 
jas treniruoti. 

Turint omenyje, kad toks žmogus menkai suvokia savo jausmus, visada svar- 
bu padėti jam įsisąmoninti tai, kas vyko netolimoje praeityje ir išsiaiškinti, kas 
sukėlė pyktį, ar išsiskyrimas, ar nesėkmė ir t. t. Žmogus nebūtų liguistai įtarus, 
jei pavyktų pakeisti jo problemų suvokimą nuo išorinio iki vidinio ir jis prisiim- 
tų atsakomybę už savo jausmus. 


2.3. Asocialus charakteris 


Iš tiesų žmonių, kurie turi nežymiai išreikštų asocialumo bruožų, yra labai daug. 
Juk neretai pasitaikius progai neatsisakoma pavogti, pameluoti, daug žmonių 
būna neištikimi, agresyvūs ir kitais būdais nepaiso moralės normų. Nors kur kas 
daugiau tokių rasime žemesniuose socialiniuose sluoksniuose, nemoralumo ir 
nesivaldymo galima sutikti ir tarp daugiau pasiekusiųjų. Kad asocialių žmonių 
iš tiesų daug ir jų gyvenimo stilius populiarus, darosi akivaizdu įjungus televizo- 
rių - asocialus asmuo yra vienas dažniausių ekrano tipažų. 

Manoma, kad tokių problemų turi apie 25-30 procentų piliečių (dažniau 
vyrų), mokytojai asocialių bruožų turi retai. Mokytojas, turintis silpną polinkį į 
asocialumą, žinoma, turi bendravimo sunkumų, bet geriau supranta asocialius 
mokinius ir lengviau juos suvaldo. Asocialių mokinių nemažai. Vieni iš jų atvi- 
rai agresyvūs, kiti - pasyvūs, linkę į melavimą, narkomaniją ir t. t. Mokytojas 
mokiniui gali atrodyti kaip apgailėtinas žmogus, kuris nesugebėjo rasti pelnin- 
gesnio darbo ir dėl to tenkinasi neribota valdžia mokiniams, meluodamas apie 
nesamus idelaus. Kokiu laipsniu ir forma asocialumas bepasireikštų, tai yra 

didžiulis iššūkis kiekvienam mokytojui. Svarbu apsaugoti ir kitus mokinius, 
nes dažnai asocialūs nesutinka realaus pasipriešinimo iš aplinkinių, pvz., ben- 
draklasių ir jais naudojasi. 





Visi žinojo apie nenormalų gyvenimą, kuriam paskutiniu metu jis pasidavė, 
žinojo ir apie tą baisių agresiją, kuri apimdavo jį besiginčijant su giminai- 
čiais dėl palikimo. Ir nuo prigimimo jis buvo dirglus, impulsyvus, pasižymėjo 
grubia jėga ir smurtavimu. Kai pusbrolis jį apkaltino vagyste, jis griebė pus- 
brolį už gerklės ir trenkė į grindis šaukdamas: „Taip jam ir reikia, o jei neuž- 
mušiau, tai dar užmušiu, neišgelbėsite!“ Vieną kartą jis su savo sėbru vežė į 
Maskvą prekes, o gautus pinigus nusprendė „pasiskolinti“ ir pasilinksminti. 
Viešbutyje užsisakė iš restorano patiekalų: ikrų, šampano. Bet staiga jo nuo- 
taika sugedo ir jis - švyst visą stalą ant žemės! Draugas tik juokiasi. Tada jis 
dar griebė ir išmetė pro langą televizorių. Padėjo viešbučio šeimininkei 1000 
rublių ir išėjo toliau gerti. 





Kad geriau suprastume asocialumo priežastis, panagrinėkime aiškiai išreikštą 
asocialią asmenybę. Svarbu atsiminti, kad asmenybės tipas neturi nieko ben- 
dro su nusikalstamumu, tačiau yra labai susijęs su vidine žmogaus motyvacija. 
Išreikštas asocialus žmogus nuo svei- 
ko skiriasi kur kas labiau nei sergan- 
tysis šizofrenija ir skiriasi viskuo, nes 
sunku atrasti nors menką bendrumą. 
Tai priešiškas, žiaurus, nesuvaldomas, 
nieko nevertinantis ir negerbiantis 
žmogus.  Asocialūs žmonės norma- 
laus žmogaus akimis atrodo nemalo- 
niausi ir labiausiai bauginantys. Todėl 
tie, kurie patiria nesėkmes su asocia- 
liais žmonėmis, verčiau kaltina juos, o 
ne save. Bet užjausti asocialų žmogų 
yra įmanoma, juk didesnę laiko dalį 
jis bando save kontroliuoti. 


Biologiniai ypatumai 

Daugelis asocialių žmonių turi neuro- 
psichologinių sutrikimų. Žemas auto- 
nominės nervų sistemos reaktyvumas 
sukelia nuolatinį norą patirti aštrius 


pojūčius. Asocialių žmonių emocijos labai skurdžios, būna atvejų, kai jie gali 
jausti tik bazinį susijaudinimą, t. y. neapykantą arba euforišką džiaugsmą ne- 
jausdami subtilesnių jausmų. Asocialūs žmonės dažnai yra apibūdinami 
kaip nepakankamai nerimaujantys ir besijaudinantys. Taip pat jie gali iš- 
tverti tik labai menką frustracijos lygį „aš noriu to ir noriu to tuoj pat“. 
Adrenalino poreikis svarbesnis, negu mokymasis iš patirties. Mes galime 
jausti emocinį pasitenkinimą klausydami geros muzikos, gėrėtis gamtos gro- 
žiu, juoktis iš šmaikštaus pokšto, o asocialiam žmogui norint pasijausti žvaliai 
reikia aštrios, sukrečiančios patirties, be jos jis kaip negyvas ir nuobodžiauja 
(pvz., jam labai nuobodu kas vakarą grįžti namo pas tą pačią žmoną ir vaiką, 
bet įdomu per sieną pervežti kontrabandą). Todėl kalėjimuose dirbantys psi- 
chologai stengiasi išmokyti asocialius žmones atrasti malonumą paprastuose 
darbuose, kūryboje. Priimtina išeitis yra ir ekstremalūs sportai. 


Savęs suvokimas 

Asocialus žmogus jaučiasi autonomiškas, vienišas, stiprus, turintis teisę laužyti tai- 
sykles, nes su juo blogai elgėsi vaikystėje. Padidintas savęs vertinimas padeda ma- 
nyti, kad jam netaikytinos kitiems privalomos taisyklės. Asocialaus žmogaus po- 
žiūris į kitus paremtas įsitikinimu, kad savigarbai nereikia kitų pritarimo, pakanka 
juos pažeminti. Asocialūs žmonės yra nesiskaitantys, eksploatuojantys, agresyvūs, 
nuolat naudojasi kitais ir valstybe. Štai ką galvoja jis apie bendravimą. 


„Mes gyvename džiunglėse, išlieka tik stipriausi. Žmogus žmogui vilkas.“ 
„Tikslas pateisina priemones.“ 

„Silpnieji nusipelno pažeminimo. Jei žmonės negali pasirūpinti savimi - 
tai jų problema.“ 

„Jei aš neužpulsiu, mane užpuls.“ „Jei manęs nemyli, tai bent jau bijo.“ 


Ką gi vertina asocialūs žmonės? 
Asocialių žmonių kovingumo dvasia išvystyta per daug, o empatija, bendrumo 
jausmas per mažai. Jiems tinka profesijos, reikalaujančios agresyvumo. Jie gali 
dirbti biržoje, nes pasižymi drąsa. Asocialūs žmonės greitai išmoksta, kad atvi- 
ra agresija mažai pasieksi, todėl mokosi manipuliuoti jausmais. Kaltės jausmo 
asocialūs žmonės paprastai nejaučia, nebent gali jausti gėdą, jų jausmai paviršu- 
tiniški. Jie retai jaučia baimės jausmą, nes neturi ko prarasti. Todėl asocialaus 
žmogaus santykiai su žmonėmis dažnai apsiriboja pasinaudojimu kitais arba 
įtarinėjimu, kad kiti pasinaudos juo. Beje, svarbu pažymėti, kad sugebėjimas 
nekęsti visgi yra tai tam tikra prisirišimo rūšis. Asocialus žmogus vertina tik 
agresyvią sadistinę jėgą arba dar blogiau - abejingą jėgą. 

Dėl vertybių ir emocijų stokos jis dažnai jaučia nuobodulį ir apatiją, bepras- 
mybės jausmą. Dažnai asocialus žmogus gyvena tik tam, kad patenkintų ins- 

tinktyvius seksualinius ir materialinius poreikius, malonumą patiria maisto, fizi- 
nio krūvio, skausmo ar kankinimo dėka (sadomazochistai). Paprastai asocialaus 
žmogaus tėvai vaikui demonstruodavo jėgą ir parodydavo jam, kad stipriąjam 
gyvenimas neuždeda jokių apribojimų. Ar asocialūs žmonės iš tiesų nieko ne- 
žino apie meilę ir prisirišimą? Švelnumą ir gerumą nuvertina dėl stipraus neį- 
sisąmoninto pavydo jausmo, todėl savo destruktyvumo rodymu jie kartais tarsi 
ieško, ar kas nors yra pakankamai stiprus ir galėtų jiems padėti. 


Kaip tampama asocialiais žmonėmis? 

Svarbiausi asocialaus žmogaus trūkumai - nesugebėjimas prisirišti ir empati- 
jos stoka. Jeigu iki trejų metų vaikas nepatyrė meilės ir negalėjo prisirišti prie 
kokio nors suaugusiojo (pvz., motina gėrė, vaikas buvo paliktas likimo valiai, 
motina stengėsi atsikratyti vaiko kaip naštos, vaikas augo globos namuose ir 
buvo ten nemėgiamas), tai nesusiformuoja už prisirišimo jausmą ir empatiją 
atsakingos smegenų struktūros ir vėliau tokį vaiką pakeisti labai sunku. Čia 
tiktų analogija apie vaikus, kurie užaugo tarp žvėrių ir patekę pas žmones ne- 
begali išmokti kalbėti, nepaisant pakankamų intelekto rodiklių. Juk daugelis 
žino istorijas apie tai, kaip į gerą šeimą patekęs globos namų auklėtinis laikosi 
savo „laukinių“ taisyklių. 

Žinoma, psichoterapinė korekcija iki paauglystės yra įmanoma, bet ji turi 
būti labai intensyvi ir trukti ne mažiau kelių metų: panašiai kaip narkomanų 
reabilitacijos programose toks vaikas kas dieną turi būti psichologo priežiūroje, 
išmokti laikytis taisyklių ir valdyti savo jausmus. Taigi akivaizdu, kad mokykloje 
dirbantis psichologas negali išgydyti asocialaus mokinio, nes toks prie jo papras- 
čiausiai neprisiriš. 

Esant mažiau išreikštoms asocialaus žmogaus savybėms sutinkami ir sudėtin- 
gesni auklėjimo variantai. Vienas jų yra chaotiškas mišinys iš griežtos disciplinos 
ir per didelio nuolaidumo, nes daugelis asocialių žmonių buvo auklėti silpnų ma- 
zochistiškų motinų ir nenuoseklių sadistiškų tėvų. Kai kurie vaikystėje buvo ma- 
terialiai išlepę, bet patyrė emocinę deprivaciją. Beje, išlepinimas yra geriau, negu 
apleistumas, kadangi tokiu atveju yra bent jau silpnas ryšys su kitais. Vaiko savybės 
irgi svarbios: jei šis turėjo daugiau energijos nei tie, kurie juo rūpindavosi, tuomet 
galėjo išmokti, kad kitų poreikius galima ignoruoti. 

Asocialiems žmonėms padeda tikėjimas visagale kontrole. Nusikaltėliai ge- 
riau prisipažins įvykdę žmogžudystę, nei pripažins savo silpnumą. Jie yra kaž- 
kuo panašūs į jaunus žmones, kurie tiki, kad viskas įmanoma, todėl tol, kol šis 
tikėjimas gyvas, asocialus žmogus nemotyvuotas pripažinti savo problemų. Šis 


tikėjimas paprastai susilpnėja 40 metų, todėl daugelis asocialių žmonių senatvėje 
kur kas mažiau agresyvūs. Visagalė kontrolė formuojasi dėl to, kad, žmogus ne- 
turi ko mylėti ir vieninteliu meilės objektu tampa savasis „aš“. 

Kitas agresyvių žmonių naudojamas būdas susitvarkyti su neigiamais jaus- 
mais yra impulsyvus jų išliejimas. Šeimose, kuriose jie užaugo, nebuvo akcen- 
tuojąmos ekspresyvinės bei komunikacinės kalbos funkcijos, žodžiai buvo nau- 
dojami tik kitų kontrolei. Asocialus žmogus negali sustoti ir pagalvoti, nes tai, 
kas šovė į galvą, jis linkęs realizuoti tuoj pat, todėl yra mažai numatomas, negali 
laikytis pastovios krypties, pasimokyti iš savo klaidų. 


Į psichoterapiją asocialumo problemų turintys žmonės ateina labai retai, daž- 
niausiai tada, jei psichoterapeutas gali būti naudingas siekiant asmeninių tiks- 
lų, sakykime, duoti pažymą, pamokyti manipuliacijų sprendžiant konfliktą. 
Paprastai jie skundžiasi neteisybe, patirta iš valdžios, institucijų, baime, de- 
presija, o savo tikrųjų problemų nesuvokia ir elgesio priežasčių neatskleidžia. 
Tik po 2-3 gydymo metų asocialus žmogus pradeda traktuoti psichoterapeutą 
kaip asmenybę (o ne tik juo naudotis), gali prisirišti ir pirmąsyk gyvenime 
patirti liūdesio jausmą. 


Santykių kūrimas 
Svarbiausia bendraujant su asocialiu žmogumi yra apsisaugoti pačiam ir netapti 
apsimetinėjimo auka, kadangi kovoje agresyvusis stipresnis už bet kokį kitą as- 
menį, jis labai tiksliai pajunta kitų silpnąją vietą, į kurią galėtų smogti. 

Asocialus žmogus įsitikinęs, kad visi tokie pat plėšrūnai kaip ir jis, kad jie 
pasinaudos juo egoistiniams ketinimams patenkinti ir nori atspėti jų klastą. Po 
negailestingu asocialaus žmogaus žvilgsniu nesunku pajausti baimę, niūrias 
nuojautas. Todėl nenuostabu, kad įprastos reakcijos į asocialų žmogų yra prie- 
šiškumas, panieka ir moralizmas. Asocialus žmogus kaip ir labai stiprus stresas 
sugeba iškelti tai, kas blogiausia. 

Pasąmoningai asocialus žmogus stengiasi padaryti taip, kad kiti žmonės šalia 
jo pasijaustų panašiai, kaip ir jis jautėsi su savo tėvais. Kita vertus, grėsmės mi- 
nimizuoti nereikia, naivumas gali paskatinti asocialų žmogų parodyti savo jėgą. 
Ir visgi išeitis yra. Asocialus žmogus negali jūsų mylėti, bet gerbti gali. Svarbu 
konfrontuoti asocialų elgesį „taip, tu esi vagis“, pasąmoningai tam nepritarti. Į 
konfrontaciją asocialus žmogus reaguoja negatyviai, bet jei tai pavyksta, jis pasi- 
junta suprastas. Geriau būti per daug nelanksčiam, negu per jautriam, empatija 
bus suvokiama kaip silpnybė. Svarbiausia - pademonstruoti jėgą, kalbėti agresy- 
viojo kalba - paprastai, griežtai. Kalbėjimas apie jausmus ir idealus, kurių asoci- 
alus žmogus nepažįsta, jam gali sukelti tik dar didesnį pyktį. 

Bet kokie santykiai su asocialiu žmogumi įmanomi tik tada, kai yra aiškios ri- 
bos ir kai jų labai griežtai laikomasi. Tik grafikas, bausmės ir aplinkinių spaudimas 
gali išmokyti geresnio funkcionavimo, padėti kontroliuoti jausmus ir veiksmus. 
Geriau asocialūs žmonės sveiksta uždarose vietose, kur daugiau struktūros. 

Bendravimas su asocialiu žmogumi visada yra kažko gero darymas grėsmės 
akivaizdoje, kai į meilę gali būti atsakoma neapykanta. Todėl nereikia emociš- 
kai investuotis. Niekada nerodyti, kad svarbu gauti pripažinimą, nes agresyvusis 
sadistiškai tuo pasinaudos, kadangi jis labai mėgsta suteikti vilties ir nuvilti. Tai 
asocialaus žmogaus reikalas - pasinaudoti gaunama nauda arba ne. 





„Tas vaikinas aiškino man, koks genialus buvo jo planas, kuris jau buvo pu- 
siau įvykdytas, bet nusikaltimas neįvyko dėl atsitiktinio trukdžio. Pasakoda- 
mas apie tai, jis vis labiau įsiaudrino, ir aš nejučiom susižavėjau, kaip jis vos 
nepaspruko su vogta mašina. Ėmė atrodyti, kad mes beveik suokalbininkai, 
jis taip įsijautė, kad paklausė manęs: „Ar jūs ką nors toki padarytumėt?“ 
„Ne“, - atsakiau aš. „O kodėl ne?“ - paklausė jis leisdamasis ant žemės. „Visų 
pirma, visada kas nors paveda, gali pakliūti į kalėjimą ir ten teks bendrauti 
su visokiais niekšais. O antra - aš to nedaryčiau, nes turiu tai, ko jūs neturi- 
te - sąžinės.“ „Taip, - pratęsė jis. - O kur jos gauti?“ 





2.4. Narciziškas charakteris 


Pavadinimas „narcizas“ kilo iš graikų mito apie jaunuolį, įsimylėjusį save. Tols- 
tant santykiams tarp žmonių, narciziškų asmenybių daugėja. Paprastai jie api- 
būdinami kaip žmonės, kurie nori viską daryti tobulai, yra paskendę darbuose 
ir užmiršę bendravimą, arba yra labai jautrūs ir greitai užsigaunantys, tikisi iš 
aplinkinių ypatingo atidumo ir įvertinimo. 

Narcizai mokiniai - tipiški, labai pirmauti trokštantys pirmūnai, kuriems 
trūksta sugebėjimo bendrauti, jie lieka nuošalyje nuo bendraamžių, dažnai 
yra jų nelabai mėgiami. Dažnai jie užauga „fasadinėse“ šeimose, kuriose meilė 
vaikui priklauso tik nuo jo pasiekimų. Tokios šeimos atrodo tobulos, tuo tarpu 
už gražaus fasado slypi smurtas, neištikimybė, depresija ir t. t. Paprastai narci- 
ziški mokiniai telkiasi elitinėse mokyklose ir jiems samdomi elitiniai repetito- 
riai. Mokytojams, turintiems narcizmo bruožų, gana sunku užmegzti nuoširdes- 
nius, gilesnius ryšius su mokiniais, jie turi daugiau sunkumų bendraudami su 
mokyklos administracija - labiau jos bijo ir nekenčia, nei kiti mokytojai. Toks 
mokytojas žūtbūt siekia karjeros ir niekada neprisipažins klausimą uždavusiam 
mokiniui, kad ko nors nežino. 


Mūsų pasididžiavimas savimi didėja, kai pritaria reikšmingi žmonės, ir nu- 
vysta, kai šie nepritaria. Sunku pasakyti, kada tai tampa nesveika. Visuomet buvo 
žmonių, turinčių problemų dėl savigarbos. Nieko blogo fantazuoti, kad esi didis, 
bet svarbu suprasti, jog tai yra fantazija. Kai narcizas suserga psichine liga, jis 
atvirai demonstruoja kliedesį, kad yra dievas. Nuo įprastų didelių ambicijų nar- 
cizmas skiriasi tuo, kad ko nors nepasiekęs narcizas savęs nekenčia. Narcizmo 
simptomus gali sąlygoti ir situacijos, kuriose ko nors mokomasi. Pvz., vairavimo 


teisių laikymas verčia kompetentingą suaugusįjį jaustis nekompetetingu vaiku. 


Narciziškos asmenybės požiūris į save ir bendravimo būdas 

Narcizų bendravimas ypatingas tuo, kad jie tarsi negali būti lygiaverčiame san- 
tykyje: kitas žmogus yra idealizuojamas arba nuvertinamas. Idealizuodami kitą 
žmogų, narcizai ima laikyti save panašiais į jį ir tokiu būdu nesąmoningai pake- 
lia savo vertę. Kartais narcizas ieško sielos dvynio - savo atvaizdo, kurį mylėda- 
mas gali mylėti save. 

Kritikuodamas ir nuvertindamas kitus, narcizas sau atrodo geresnis. Jis mano, 
kad nė vienas žmogus negali būti pakankamai geras ir ta distancija jį apsaugo nuo 
aplinkinių nuomonės. Jei kiti jo negerbia, jie turi būti „nubausti“. Narcizas linkęs 
jaustis ypatingu ir gauti kitų dėmesį, bet nelinkęs skirti dėmesio kitiems. Dėl kitų 
nuvertinimo jis vengia nuoširdžių atsiprašymų, atsidėkojimų, tuo nuskurdinda- 
mas santykius. Beje, kitų žmonių poreikiai jį labai vargina (kadangi pats nerodo 
savo tikrųjų poreikių - juk būti silpnam ir kažko prašyti yra gėda). Narcizas labai 
konkurentiškas, nemėgsta būti grupės dalimi ir kuo nors dalintis. 





Dėl nuolatinių jos migrenos priepuolių vyras ir vaikai muzikos galėjo klausy- 
ti tik su ausinėmis. Kai jis žiūrėdavo futbolą, ji vaikų akyse jį išjuokdavo dėl 
primityvumo. Ji apskritai nuvertindavo viską, kur pati negalėjo dalyvauti ir 
kur ji buvo silpnesnė už jį. Jis buvo geriau išsilavinęs - knygos, kurias jis jai 
siūlė, jai atrodė nuobodžios, nes ji jų nesuprato, arba nesistengė suprasti. Jo 
seksualiniai norai jai atrodė akiplėšiškumas. Ji pati nesuprasdama keršydavo 
jam, tarsi jis būtų jos tėvas, kuris labiau vertino jos inteligentiškesnę seserį. 





Beje, savęs sureikšminimas gali pasireikšti ir daug subtilesniu būdu: narcizas 
jaučiasi ypatingai stiprus tuo, kad gali viską padaryti dėl kito. Tokie narcizai vei- 
kiau kuklūs, negu pavydūs ir arogantiški. Kitus žmones toks narcizas laiko sil- 

pnais ir prilimpančiais. Jis labai jau- 
trus kitų reakcijoms, kaip chameleo- 
nas stengiasi atspėti ir būti tuo, ko iš 
jo tikisi kiti, o menkiausią užuominą 
priima kaip reikalavimą. Bet už tai 
narcizas tikisi meilės ir įvertinimo, 
o negavęs išsenka, pajunta, kad juo 
naudojamasi ir užsidaro. 

Taigi giliai viduje narcizas įsiti- 
kinęs, kad yra ypatingas, unikalus, 
reikalaujantis išskirtinio elgesio, ge- 

resnis už kitus ir savipakankamas. 
Bet tuo pačiu jis jaučia vidinę tuš- 
tumą, jo jausmai ir įsitikinimai kai- 
taliojasi ir trūkinėja, jis dažnai pats 
nesupranta savęs. Narcizas tikisi, 
kad kiti atspės jo tikruosius porei- 
kius, gėdinasi dėl jų, pyksta, kad kiti 
neatspėja. Nenuostabu, kad taip gy- 
vendamas narcizas slapta ilgisi kaž- 
ko paprasto ir gero, ko sau ir kitiems 
niekada nesuteikia. 


Prisitaikymas visuomeniniame gyvenime ir idealai 

Svarbiausia narcizo vertybė - pasiekimai ir ordinai. „Svarbiausia - gerai atro- 
dyti, o ne gerai jaustis“. Sėkmingos narcistinės asmenybės pavydi kitiems, siekia 
pripažinimo ir jo pasiekia, pvz., daugelį narcizų sutiksime politikoje ir versle, 
todėl jie kitiems gali kelti susižavėjimą ir norą su jais konkuruoti. Susidūręs su 
bet kuria problema, narcizas ranguoja: „Koks gydytojas geresnis?“, „Kokia mo- 
kykla geriausia*“. Jis kompulsyviai stengiasi turėti geriausią namą, daugiausia 
pasiekusį, gražiausią partnerį. 

Kaip ir minėjome, narcizui sunku bendradarbiauti, jis tiesiog negali pa- 
klusti žmogui, kurio neidealizuoja, jam atrodo, kad jei paklus taisyklėms, taps 
mažesnis, o vadovas - didesnis. Taipogi narcizas labai jautrus, jei kritikuojami 
dalykai, tikslai, su kuriais jis tapatinasi. Yra ir mažai nuveikusių narcizų - „ne- 
pripažintų genijų“ - šitoks narcizas jaučiasi toks tobulas, kad nieko net nedaro, 
jog nenusiviltų. 


Narcizų sunkumai 

Narcizas kreipiasi pagalbos tik išskirtiniu atveju, kadangi silpnam būti labai gėda. 
Dažniausiai tai atsitinka po nesėkmių siekiant tikslų, dėl nuvertinimo. Sunkiau 
narcizams gyventi tampa gyvenimo vidury. Kreipdamasis į kitus žmones, nar- 
cizas niekada nepripažins, kad problema yra jis pats, bet norėtų receptų, kaip 
geriau gyventi, tarsi taisytų automobilį, o ne save. Kuo gi skundžiasi narcizas? 
Dažniausiai įvairiomis ligomis ir skausmais. Ligos leidžia jam pailsėti, teisėtai 
pabūti silpnam, gauti aplinkinių pagalbą. Kitas skundas - narcizas jaučia sle- 
giantį tuštumos jausmą - tarsi be pasiekimų jo gyvenime nieko nebūtų. 


Kodėl tampama narcizišku? 

Daugelis narcizų vaikystėje buvo vieno arba abiejų tėvų idealas. Pvz., motina 
nepriima sūnaus silpnumo ir jį idealizuoja, o tėvas keršija ir nuolat kritikuoja. 
Kiti narcizai buvo ramintojais, mokančiais įtikti kitam, arba per anksti turėjo 
rūpintis mažesniais vaikais, nors patys dar jautėsi bejėgiai. 

Daugelis šeimų „laiko“ vieną vaiką, kurio savybes tėvai naudoja savo saviver- 
tei palaikyti. Priversti tėvus didžiuotis ir žavėtis juo - saldus malonumas, tačiau, 
ar vaikas gauna dėmesio nepriklausomai nuo to, ar jo elgesys atitinka tėvų tiks- 
lus, ar ne? Tokie tėvai visai nesigilina į tai, koks iš tiesų yra jų vaikas. „Tai, kuo tu 
esi, iš tikrųjų mane nuvilia, mane gąsdina, mane per daug jaudina, būk tuo, kuo 
aš noriu tave matyti ir aš tave mylėsiu“. „Tai tu įstojai? Mums pasisekė.“ 





Norėdama patenkinti neišsipildžiusį garbės troškimą, motina piktnaudžiavo 
dukra: būdama ketverių metų ji jau turėjo ant podiumo demonstruoti vaikų 
drabužius. Motina sėdėjo už podiumo, o mergaitė labai bijojo ką nors pada- 
ryti ne taip, pvz., negrakščiai judėti - šaltos ir griežtos motinos akys registruo- 
davo kiekvieną klaidą. Jeigu viskas eidavosi gerai, motina ją apkabindavao 
ir švelniai bučiuodavo publikos akivaizdoje, demonstruodama jaudinančią 
meilę, o jei mergaitė padarydavo klaidų, namuose būdavo baudžiama ir ko- 
neveikiama. Vėliau mergaitė tapo garsiu supermodeliu, bet metams bėgant 
vis didėjo baimė pasenti. Ji turėjo daug paviršutiniškų meilės nuotykių, bet 
miglotai troško didžiosios meilės. Motina ir toliau griežtai ją kontroliavo. Po 
vieno beveik pasisekusio bandymo nusižudyti, ji pateko pas psichiatrą ir tai 
leido suprasti baisų skurdą, besislepiantį už gražaus fasado, kurio jai pavy- 
dėjo tiek žmonių. 





Mes visi turime žmones, kuriais didžiuojamės arba kurie didžiuojasi mumis ir 
jie yra mums reikalingi. Jei juos prarandame, tuomet jaučiamės mažiau reikš- 
mingais, sumažėjusiais, tarsi mirtų tam tikra gyvybiškai svarbi mūsų dalis. Ta- 

čiau realybė iš mūsų reikalauja, kad kiti mums būtų kažkuo daugiau, ne vien tik 
keltų mūsų vertę. Tiek narcizų tėvų, tiek pačių narcizų sugebėjimas mylėti nėra 
pakankamai išsivystęs. 


Santykių kūrimas 
Bendravimo pradžioje arba tolimuose socialiniuose santykiuose narcizai pa- 
prastai pasirodo puikiai: jie stiprūs, šaunūs, mėgsta pasakoti įdomias istorijas 
arba puikiai „pagauna“, ką jūs mėgstate ir kaip jums įtikti. Bet susidraugavęs arti- 
miau, šitaip besistengiantis narcizas galų gale išsenka ir tada pasirodo jo tikrasis 
veidas. Jis ima pykti ir reikalauti paklusnumo arba ypatingo atidumo. 
Bendraujant su narcizais jaučiamas ypatingas jausmas, nors jie labai jautrūs 
jūsų reakcijoms, tarsi trūksta paprastumo, žmogiškumo, nes jie to neteikia patys 
ir nepriima iš jūsų. Narcizai nemėgsta nagrinėti santykių, jei siūlysite apie juos 
pakalbėti, jie manys, kad jums norisi dėmesio. Jei neatsiranda turiningos veiklos, 
santykiuose jaučiamas šaltis ir nuobodulys. Štai kaip nusiminęs vyras jaučiasi su 
savo narciziška mylimąja: 


Jis jaučia, kad jo mylimoji, net ir tapusi jo žmona, jam iki galo nepriklauso. 
Jos gyvenimas po vestuvių visai nepasikeitė - ji ir toliau bendrauja su minia 
gerbėjų. Tiesa, ji jam savotiškai dėmesinga, retkarčiais jie šnekasi, bet tai kaž- 
kaip paviršutiniška, be dvasios. Kai jis bando rasti tą dvasią, jis tarsi žiūri į 
juodą skylę, nors ji tvirtina, kad myli jį ir tarsi įrodo tai mielu geranoriškų 
elgesiu. Jis jaučiasi vienu iš tų, su kuriais jai malonu gerti kavą, tuo tarpu ji 
jam reiškia visą pasaulį ir jam nieko daugiau nereikia. Vakar pas juos atvyko 
jos vaikystės laikų draugas, pamačiusi jį, žmona puolė audringai bučiuotis. 
Juk ji niekad taip širdingai nebučiavo ir nespaudė glėbyje jo! Jis jautėsi kanki- 
namas, beveik agonijoje, o ji net negalėjo suvokti tos kančios ir toliau jautėsi 
patenkinta savimi. 


Kartais malonu, kad narcizas (pvz., gabus mokinys) jus idealizuoja, tarsi įvyktų 
susivienijimas į abipusio žavėjimosi sąjungą. Bet kuo labiau džiaugiatės narcizo 
garbinimu, tuo labiau nusivilsite po to. Kai narcizas jumis nusivils, jis ramiai 
pamirš bet kokį prisirišimą ir dėkingumą (mokytojai pasakoja, kad kartais buvę 
numylėtiniai, pirmūnai nustoja su jais net sveikintis). 

Šalia arogantiško narcizo atsiranda jausmas, tarsi būtumėt menkas ir bejėgis. 
Narcizas mėgsta reikalauti, versti greitai spręsti. Su narcizu neįmanoma išvengti 
klaidų, jis visada liks nepatenkintas. Neverta tikėtis, kad narcizas jumis žavėsis 
visada, jis bet kada gali jus staiga nuvertinti. 


Ką daryti? Svarbu išlaikyti nuvertinimo jausmą, jį stebėti, o ne norėti jo atsikra- 
tyti. Jei žmogus jus nuvertina, reikia empatiškai aiškintis, ką jis jaučia, koks dalykas 
jį taip paveikė. „Ta klaidelė tavyje sukėlė tokį skausmą. Jei tu taip grubiai nuvertini 
mane, tai ir save taip nuvertini. Tarp juodo ir balto yra daug atspalvių.“ 

Narcizas nepakelia situacijos, kada mažėja jo ir taip netvirta savigarba. Pra- 
šyti jiems yra užgaulu, stigti kažko - gėda. Bendraudami su juo turite būti žmo- 
giškojo netobulumo priėmimo pavyzdžiu. Pripažinimas to, kad klystame, labai 
skiriasi nuo to, kas yra išmokta narcizo. Labai svarbu, kad jūs pripažintumėte 
savo klaidas, ypač empatijos atžvilgiu. Jūs turite įkūnyti nesmerkiantį, realistišką 
požiūrį į narcizo trapumą. Narcizas nustemba, kad kažkas nuoširdžiai juo domi- 
si ir rūpinasi, todėl pradeda labai ilgėtis tokio dėmesio. 

Net apimti didybės manijos ir nuolat besigiriantys, narcizai yra linkę jausti 
sielvartą, jei bendraudamas su jais pasirodote nejautrus. Su narcizais kalbantis 
savo žodžius reikia apsvarstyti kur kas rūpestingiau negu su kitais žmonėmis. 


Kaip padėti narciziškam žmogui? 

Visų pirma, neverta bandyti „perauklėti“ narcizo ir įrodinėti, kad jis toks pats 
kaip visi. Narcizas turi jaustis vertinamas, kad judėtų į priekį. Bet jis turi supras- 
ti, kad įvertinimo sėkmė - antros rūšies sėkmė, svarbiausia - būti mylimam. Di- 
džiuosius tikslus paversti į sveikas ambicijas. Svarbu parodyti, kad pasiekimų 
vaikymasis veda prie tuštumos: „Jei tu tik sieki tikslų ir nieko nejauti, tai kažin, 
ar galėsi jausti malonumą ir džiaugsmą“. Daugelis narcizų nemalonų tuštumos 
jausmą patiria krizių metu: „Jeigu aš - tai ne mano pasiekimai, tuomet kas aš?“ 
Šalia tuštumos dažnai jaučiama ir gėda, kuri atsiranda iš skirtumo tarp gražaus 
fasado ir negražių dalykų, vykstančių už jo. 

Nesėkmės gali padėti narcizui susilieti su daug žmoniškesniu pasauliu. Svar- 
bu, kad narcizas suprastų - fiziniai negalavimai ir depresija yra nepakankamo 
savo poreikių patenkinimo padarinys, vienišumas - persistengimo bendraujant 
rezultatas. Tik suvokęs, kaip aukoja save, jis ims gailėtis praradimų. Jei narcizas 
suvoktų, kokią kainą moka už pasiekimus, jis atsisakytų dalies savo tikslų. „Tu 
tiek daug atsakomybės turėjai vaikystėje, bet realiai nesijautei stiprus. Vienin- 
telis tikslas buvo apsimesti stipriu, įrodyti visiems, bet tik ne sau. Sugebėjimas 
sukurti vaizdą įrodo tavo jėgą. Tu padarysi visus darbus po to, bet susitvarkyk su 
jausmu, kad esi pažeidžiamasis ir išsekęs“. 

Labai svarbu, kad keistųsi ir narcizo santykiai su žmonėmis. Visų pirma, kad 
jis sugebėtų realistiškai įvertinti žmones, o ne juos idealizuotų, nukentėdamas 
pats, mokytųsi realistiškai mylėti pakankamai gerus, „neidealius“ žmones, aiš- 
kiau jiems parodytų savo poreikius, labiau jais domėtųsi ir priimtų jų poreikius. 

2.5. Impulsyvus charakteris 








Naktinis pacientės skambutis psichoterapeutui: „Aš esu niekas, šiukšlė, šliu- 
žas, nulis. Slankioju po atmatas išmesta iš žmonių tarpo. Viešpatie, kad mir- 
čiau! Kad nebegyvenčiau! Kad mane pervažiuotų automobilių kolona, o po 
to nuplautų gaisrininkų žarna! Kad nieko neliktų. Ničnieko.“ Psichoterapeu- 
tui šį rudenį ji skambino jau apie 20 kartų, bet nė karto nepavyko suteikti jai 
tinkamos pagalbos. Beje, kitą dieną po skambučio pacientė ateina į konsulta- 
ciją ir sako: „Šiandien buvo fantastiška diena. Mudvi su drauge vaikščiojome 
centrine gatve. Dėvėtų drabužių parduotuvėse matavomės sukneles. Radau 


gerų muzikos įrašų. Pavalgėme MacDonalde“. 





Impulsyvios asmenybės turi daug bendro su asocialiomis, tik jos dažniau su- 
tinkamos tarp moterų, nėra taip abejingai žiaurios, bet pakankamai nesusival- 
dančios. Suvaldyti mokinį, turintį impulsyvios asmenybės bruožų, sunku, nes 
jis meluoja, nesilaiko įsipareigojimų, pilnas neigiamų jausmų, gali būti linkęs 
į narkomaniją, žaloti save. Daug impulsivių asmenybių tarp alkoholikų, tokios 
dažnai tampa smurto, išprievartavimų aukomis. 

Jei mokytojas turi impulsyvios asmenybės bruožų, jis impulsyvus, jo darbas 
labai priklauso nuo nuotaikos, požiūris į mokinius dažnai būna neigiamas. Bet šie 
bruožai labiau pasireiškia artimuose santykiuose, o ne darbe. Tokiu atveju moky- 
tojas nesivaldo namie, jo žmona ar vyras geria, smurtauja, pavydas, neapykanta 
yra kasdieniniai jausmai, kerštaujama. Kadangi bendrauti su impulsyvia asmeny- 


be nemalonu, retai kas bando įsigilinti į jų charakterį ir elgesio priežastis. 


Kaip ir asocialių žmonių atveju, sutrikęs impulsyvios asmenybės elgesys turi bio- 
logines prielaidas - randamas žemas serotonino (neurotransmiterio, tiesiogiai 
susijusio su depresija) lygis, dėl to krizės metu šiems žmonėms labai padeda an- 
tidepresantai. Taip pat pastebėta, kad impulsyvios asmenybės dažniausiai buvo 
impulsyvūs vaikai, gimę su tokiu temperamentu. 

Žmogus su silpnai išreikštais impulsyvios asmenybės bruožais labai ilgisi in- 
tymumo, nori jo, bet bijo „ištirpti būdamas šalia artimo žmogaus, o vienatvėje 
neišsaugo atsiminimų apie mylimą žmogų ir jaučiasi tarsi paliktas. Streso atveju 
jis gali tapti impulsyvus, reikalaujantis, priklausomas. 


Bendravimo bruožai 

Impulsyviai asmenybei būdingas „prilimpantis“ ir priklausomas elgesys, be- 
atodairiškas artumo reikalavimas, kuris tampa tuo stipresnis, kuo žmogus 
artimesnis. Impulsyvios asmenybės emocingos, dramatiškos, viliojančios, au- 
koja saviraišką dėl susiliejimo su kitu, bet visiškai pasyvios puoselėjant santy- 
kius. Jos tiesiog negali būti vienos, jaučia labai didelį atsiskyrimo nerimą ir bijo 
atmetimo: pvz., žmona išvaro sadistišką vyrą, jie trumpam keičiasi rolėmis, galų 
gale ji leidžia jam grįžti, nes be jo ji jaučia tuštumą, o su juo niekada nenuobodu. 
Bet svarbiausia - impulsyvi asmenybė trokšta kitame matyti tobulą motiną, o 
kai žmogus pasirodo ne idealus, ima nesivaldyti, agresija būna stipri ir tiesiogi- 
nė, ne priekaištavimas ar nusivylimas, o puolimas. 


Vidinis pasaulis 

Impulsyvi asmenybė jaučiasi taip, tarsi turėtų nuolat ginti mažytį rojų nuo bai- 
saus pasaulio, todėl perskelia pasaulį į gerą ir blogą, pati susitapatindama su vie- 
na dalimi, o kitą dalį randa išorėje. Štai kokios yra tipiškos dalys: 1. Persekioto- 
jas - auka; 2. Baudžiantis tėvas - blogas vaikas; 3. Nelaimingas vaikas - mylinti 
mama; 4. Nekenčiantis vaikas - sadistiškas tėvas. Štai ką impulsyvios asmenybės 
„galvoje“ kalba baudžiantis tėvas: „Tavo jausmai, mintys ir nuomonė yra nesą- 
monė, tau nebus leista jų išreikšti, nes tu taip darai, tik tam, kad manipuliuotum“. 
Impulsyvios asmenybės jausmai: neapykanta sau, savęs kritika. Elgesys: savides- 
trukcija, negalėjimas jausti malonumo. Bendravimo problemos: pasyvumas, ati- 
dėliojimas, „aš to nevertas“, provokavimas kitą žmogų elgtis baudžiančiai. 

Taigi, arba kas nors persekioja impulsyvią asmenybę, arba ji pati kitus kanki- 
na. Impulsyvi asmenybė gali apibūdinti kitą žmogų tik kaip visai gerą arba visai 
blogą. Pvz., ji pati visiškai gera, seneliai visai geri, o tėvai - blogi, karikatūros. 
Vieną dieną impulsyvi asmenybė tais pačiais dalykais žavisi, o kitą - nuvertina, 
būdama laiminga neprisimena blogų laikų, o nelaiminga - gerų. Tokia asmeny- 
bė neklausia savęs „kas aš esu““, ji elgiasi prieštaringai, bet pati to nejaučia. 

Suvokdama viską kaip gerą ar blogą, impulsyvi asmenybė supaprastina pa- 
saulį, kuris iš tiesų yra kompleksiškas ir prieštaringas. Jos šūkis: „Geriau truputis 
rojaus, negu daug paprasto gyvenimo“. Beje, daugelio mūsų patirtyje nesunku 
rasti impulsyvios asmenybės nuolatinės būsenos analogą: juodai- baltą būseną 
žmogus patiria įsimylėjęs, kai kitame mato tik gera, nes nuspalvina jį geriausiais 
savo paties jausmais. 


Kaip tampama impulsyvia asmenybe? 
Impulsyvių asmenybių mamos nebuvo atsiribojusios nuo vaikų, bet naudojo 
vaiką savo poreikiams patenkinti, tiesiog „užliedavo“ vaiką jausmais, kai jam to 

nereikėdavo ir nereaguodavo į jo poreikius. Taip pat tokia mama neleido vaikui 
nuo jos atsiskirti, dėl ko jis negalėjo tapti savarankišku. Tėvas paprastai nedaly- 
vaudavo auklėjant ir nepadėdavo žmonai, su ja pykdavosi, agresyviai ir impulsy- 
viai bausdavo vaikus. Šeimoje nebuvo ribų ir drausmės. 

Psichologai atliko eksperimentą: 1,5 metų vaiką mama palikdavo su nepa- 
žįstamu žmogumi, 60 96 vaikų verkdavo, bet bendraudavo, 209 - neverkda- 
vo ir nebendraudavo, 1596 elgėsi ambivalentiškai, o 5 96 elgėsi dezorganizuotai. 
Vaikai, kurie elgdavosi ambivalentiškai ir dezorganizuotai, be mamos nesijautė 
saugūs, užaugę jie turėjo ribinės asmenybės bruožų. 4 tėvų ir vaikų prisirišimo 
stilius sutampa, jei mama - impulsyvi asmenybė, vaikai irgi impulsyvūs. Nesau- 
gus prisirišimo stilius pasižymi tuo, kad neįvyksta visiško atsiskyrimo nuo tėvų, 
ir suaugus apie tėvus kalbama taip, tarsi jie ir dabar tebebūtų tėvai. 

Kuo saugiau esi prisirišęs, tuo labiau gali pagalvoti apie kito žmogaus jaus- 
mus, o ne tiesiogiai reaguoti. Jei mama kreipiasi į vaiką kaip į galvojantį, jis irgi 
galvos, kad mama mąsto, apsisprendžia. Jis suvokia, kad, jei mama pyksta, ji gali 
būti pavargusi, ir jis nesijaučia visai blogai. Vidinio proceso buvimas padeda 
atsiskirti, todėl jau ankstyvoje vaikystėje verta su vaiku kalbėti kaip su protingu. 
Per procedūrinę atmintį, refleksų lygyje vaikas ima jaustis intencionalus. Impul- 
syvi asmenybė nejaučia saugaus prisirišimo, stokoja refleksijos, dėl to yra labai 
impulsyvi, nes impulsyvus „sureagavimas“ leidžia staigiai sumažinti įtampą. 


Santykių kūrimas 

Net ir neilgai pabendravus su impulsyvi asmenybe, kyla neigiamų emocijų, o 
jei tapsite impulsyviai asmenybei svarbus, ji gali imti jus persekioti, bandyti nu- 
sižudyti, skleisti gandus ir t. t. Todėl, jei norite tokiam žmogui padėti, turėkite 
kam juo pasiskųsti, kad galėtumėte suvaldyti savo pyktį. Taip pat svarbu niekada 
neprisiimti per daug atsakomybės, jei negali realiai paveikti tokio žmogaus gy- 
venimo. Kita vertus, padėti impulsyviai asmenybei įmanoma tik tada, jei ji gali 
prie jūsų prisirišti (net savaitės pertrauka jai gali būti per ilga) ir jei atsiskleidžia 
jos pyktis. Psichoterapiją lankančios impulsyvios asmenybės tikrai autonomiš- 
kos tampa tik po 4 metų darbo. Iš pradžių reikia leisti jai skambinti jums, kai ji 
papuola į krizę, po to - skambinti tik tam tikru laiku. 

Stengiantis padėti impulsyviai asmenybei atrodo, kad ji kaip skęstantysis 
bando chaotiškai jūsų įsitverti, jus skandina ir užgožia, todėl apima bejėgišku- 
mas. Akivaizdžiai pasireiškiantis noras nesveikai kontroliuoti kitą asmenį rodo, 
kaip labai ji bijo prarasti jūsų dėmesį. „Aš tave myliu, tu esi geras, bet būk man 
geras visada“. Natūralu, kad nuo impulsyvios asmenybės kyla noras atsitraukti. 
Kadangi impulsyvus asmuo labai įtaigus, visada svarbu išlaikyti blaivų mąstymą, 
pagalvoti, kaip kitas žmogus jaustųsi jo situacijoje. 





„Aš tikiuosi, kad jūs nubaidysite vaiduoklius, ištrauksite mane iš liūno, iš- 
mokysite tvarkingai paskirstyti laiką, tinkamai elgtis su daiktais ir mane su- 
pančiais žmonėmis. Tikiuosi, kad jūs man padėsite kovoti su migdomaisiais, 
nikotinu ir alkoholiu, išmokysite atsilaikyti prieš kitus žmones, net jei aš esu 
kitos nuomonės nei jie, nes kitaip viduje susikaupia sprogimas. Aš turiu ko- 
voti, bet niekas nepriima to rimtai, matyt, išoriškai esu pernelyg nuolaidi, o 
darbas iki šiol man nėra mielas ir aš esu nepaprastai tingi.“ 





Bendraudami su impulsyvia asmenybe galite pajausti nebūdingus sau pykčio 
jausmus. Nesivaldanti asmenybė laiko jus agresyviu ir elgiasi, kaip auka ar iš- 
dykęs vaikas, todėl anksčiau ar vėliau ima norėtis ją nubausti. Nesunku pasijusti 
negalinčiu padėti tam, kuris jus laiko policininku, kaltina, elgiasi pasyviai, ne- 
kalba, o jei tik papriekaištaujate, į tai reaguoja agresyviai. 

Iš pradžių impulsyvi asmenybė kitą idealizuoja, po to pyktis ima reikštis per 
pasyvią agresiją - vėlavimus, gyvenimo faktų, nepasitenkinimo slapstymą. Jei 
aiškiai pasipriešinsite tokiam elgesiui, pasirodys nesivaldančios asmenybės pyk- 
tis, kuris iš pradžių pasireikš įtarinėjimais. Bendraudami su tokia asmenybe jo- 
kiu būdu netapkite policininku, prieštaraukite labai atsargiai. 

Impulsyviai asmenybei svarbu parodyti jos „šokinėjimą“ iš juodo į baltą san- 
tykiuose: „Praeitą kartą buvau visai geras, o dabar jau visai blogas*“. „Tavo saky- 
mas, kad aš nuostabus, rodo norą tuo tikėti, bet su kokia agresija tu puoli tai, kas 
neidealu?“. Kad nustotų blaškytis, vieną kartą gyvenime impulsyvi asmenybė 
turi patirti pakankamai gerą kito žmogaus elgesį. Svarbu nekeršyti nesivaldan- 
čiai asmenybei už destruktyvų elgesį, o aptarti, kas vyksta. 

Impulsyvi asmenybė nuolat nusivilia idealizuotais žmonėmis ir juos meta.To- 
dėl prieš pradedant bet kokį bendradarbiavimą svarbu pasitarti, kas vyko anks- 
čiau: „Tavo ankstesni santykiai vyko blogai dėl to ir dėl to. Susitarkime iš karto 
dėl...“. Kol nepradėjote bendrauti, jūs tariatės su suaugusiu žmogumi, klausiate, ar 
jis galės laikytis taisyklių. Tai svarbu, nes impulsyvios asmenybės linkusios meluo- 
ti, vėluoti, elgtis savidestrukciškai ir paprasčiausiai paneigti akivaizdžius dalykus. 
Jei impulsyvi asmenybė laužo susitarimus, reikia įsitikinti, ar ji dar juos prisimena, 
ar tebesutinka su jais ir pasiūlyti suprasti, kodėl sulaužė. „Ar renkiesi bendravimą, 
ar gėrimą““ Nesiduoti, kad tokia asmenybė jus laikytų blogu, nebūti agresoriumi, 
kurio bijo ir provokuoja, kol ji dar nepradėjo destruktyviai elgtis. 

Kaip padėti? 

Ir nedidelės problemos impulsyviai asmenybei gali sukelti ligas: depresijas su 
suicidinėm mintimis ar bandymais, savęs žalojimą, tuštumos jausmą, anorek- 
siją - bulimiją. Tokias asmenybės ištinka įvairios katastrofos: išprievartavimai, 
smurtas, jos tampa viršininkų žeminimo aukomis. Šiose katastrofose dažniau- 
siai yra ir impulsyvios asmenybės indėlio, kurio jos neparodo, todėl svarbu 
neskubėti patikėti nekaltumu, išlikti skeptiškais. Impulsyvi asmenybė niekada 
nemato savo pačios problemų ir nori tik „kad būtų geriau, palengvėtų“. Pasą- 
moningai impulsyvi asmenybė trokšta, kad kiekvienas sutinktas žmogus būtų 
tobula mama, kuri patenkintų visus poreikius, be įvardijimo, ko ji nori. 

Pirmiausia reikia spręsti impulsyvumo, agresijos ir destruktyvumo pro- 
blemas. Tam padeda ribų sukūrimas. Siūlyti gyvenimo taisykles ir versti jų 
laikytis, atsiskaityti: kol kas jūs būsite jos išorinis ego. Mokyti paskambinti drau- 
gui prieš prisigeriant iš pykčio, užrašyti jausmus prieš poelgį, išmokyti savęs nu- 
raminimo technikų. Tegul impulsyvi asmenybė tapatinasi su jūsų sugebėjimu 
stebėti. Labai palaikyti suaugusią žmogaus dalį, stiprinti pozityvų elgesį. Daug 
rūpintis neapsimoka, nesivaldančiai asmenybei reikia struktūros. Taisyklių ne- 
silaikymą reikia aptarinėti visą laiką. 

Po truputį mokyti būti vienai - tegul paskambina, rašo laiškus, gali turėti 
jūsų daiktų, ypač, kai ilgiau nesimato. Impulsyvi asmenybė turi po truputį pra- 
dėti galvoti, kas su vyksta. Ne konfrontuoti, o klausti: „Kodėl neatėjai?“ - „Ne- 
turėjau nuotaikos“ „O kaip aš turėjau jaustis“? - „Apie tai nepagalvojau.“ „Ką 
galvojai tuo metu?“ 

Nesakyti abstrakčių žodžių! Kalbėti stipriai, įtikinamai. Nesileisti į skundų 
apie blogą vaikystę klausymą. Impulsyvios asmenybės mėgsta neigti akivaizdžius 
dalykus, todėl viską galima įrodyti tik faktais. Labai svarbu joms parodyti, kaip 
smarkiai jos iškreipia realybę. Tai nėra išstūmimas, tų dalykų sąmonėje ir nebu- 
vo. Reikia ne atskleisti, o išmokyti žmogų pamatyti, ką jis daro, uždėti etiketę: 
„Žiūrėk, tu ir vėl taip darai!“ Jei impulsyvi asmenybė paneigia tai, kas akivaizdu, 
toliau eiti negalima, iš pradžių ji turi su jumis sutikti. Bet prieš prieštaraujant 
tokiai asmenybei labai svarbu neužmiršti jos empatiškai užjausti! Bendraujant 
su impulsyvia asmenybe visą laiką verta siekti tarpinių spalvų, ne vien juoda ir 
balta, kai seneliai bus ne tik geri, o tėvai - ne tik blogi, jau bus didelis pasiekimas. 
Verta įvesti 70 96 taisyklę: negali tikėtis, kad kitas bus atliepiantis ir suprantantis 
daugiau nei 70 90, bet ir ne mažiau. 


2.6. Depresiškas ir hiperaktyvus charakteris 


Depresiška asmenybė dar vadinama priklausoma arba oraline. Šie pavadinimai 
atspindi jos bruožus - chronišką nesavarankiškumą, nuolatinį polinkį į depre- 
siją ir pasyvų vaikišką elgesį, kartais susivedantį tik į oralinius poreikius - val- 
gymą, gėrimą ir t. t. Depresija - viena iš labiausiai paplitusių reakcijos į stresą 
rūšių. Kodėl užuot kovojęs su sunkumais, žmogus praranda gyvenimo skonį ir 
nuvertina save? Kada depresiją verta gydyti vaistais? Kaip išbristi iš bejėgiškumo 
būsenos? Pasyvūs, depresiški žmonės aplinkiniams yra didelė našta. 

Tarp mokinių depresiškų vaikų yra labai daug. Tokie mokiniai apatiški, jiems 
niekas neįdomu, įprasta juos vadinti tinginiais, kurie mokosi ne pagal sugebėji- 
mus. Bet toks mokinys gali labai atsigauti atsiradus šiltesniam santykiui tarp jo 
ir mokytojo, jis gali pradėti tokį pedagogą idealizuoti ir labai daug stengtis. Ir 
mokytojų esama depresiškų asmenybių. Tai geri, šilti, vaikus mylintys mokyto- 
jai, kurie nepasitiki savimi, dažnai nesugeba įvesti tvarkos ir mokyklai atiduoda 
per daug jėgų. Depresiškos asmenybės renkasi profesijas ne dėl finansų ar val- 
džios, o iš pašaukimo: tai gydytojai, mokytojai, dvasininkai, bet už žmones, su 
kuriais dirba, ligonius, mokinius, jaučia per didelę atsakomybę ir dažnai patiria 
„perdegimo sindromą“. 


Bendravimo stilius 

Depresiškos asmenybės - tai tylūs, rimti, nuėję į save, uždari žmonės, ven- 
giantys bendravimo ir turintys mažai draugų. Darbe stengiasi su visais sutarti, 
nesiekia karjeros, nes pervertina galimus sunkumus, riziką, pesimistiški. De- 
presiškos asmenybės patinka kitiems dėl to, kad savo neapykantą nukrei- 
pia įvidų - tai kilniaširdžiai, jautrūs, tolerantiški kitų trūkumams žmonės. 
„Moterys, kurios myli per daug“. Savo šeimose jie emociškai įžvalgiausi. De- 
presiškos asmenybės linkusios idealizuoti kitus ir žeminti save (bet idealizuoja 
ne dėl statuso, o dėl moralinių savybių), lengvai atsisako savo tikslų ir perima 
kito žmogaus gyvenimo stilių. 





„Mano vyras dabar dažnai susitikinėja su viena jauna mergina: aš ją taip pat 
pažįstu, ji labai patraukli, o mano vyras lengvai suvedžiojamas. Tad aš sė- 
džiu namuose ir žliumbiu; bet jis to neturi pastebėt, nes jis mane imtų laikyti 
pavydžia, jei tapsiu pikta, tikrai nuvarysu jį nuo savęs. Jis sako, kad jau tokie 
yra vyrai ir kad, jei aš jį myliu, turiu jam atleisti.“ 

Depresiškas žmogus nemoka parodyti pykčio, pademonstravęs, išreiškęs prie- 
šiškumą, greitai pasijaučia blogai, tarsi užgautų save. Mano, kad, jei kiti geriau 
pažins, atmetimas neišvengiamas. Labai bijo atmetimo ir tarsi su ypatingu „ra- 
daru“ nuolat tikrinasi savo nuogąstavimus. Dėl perdėto jautrumo priėmimo si- 
gnalams tokios asmenybės nori garantijų, kad nebus kritikuojamos, labai greitai 
įsižeidžia, užsidaro. 

Viena palikta depresiška asmenybė jaučiasi bejėgė, būti vienai - baisiausia, 
kas gali atsitikti, viena ji niekada nesijaučia gerai. Kodėl? Viena ji bijo ką nors 
spręsti, jai visada reikia, kad kas nors būtų, jei ištiks bėda. Ji mano, kad negali 
ištverti skausmo (dėl to skuba išgerti alkoholio, vaistų ir t.t.). Nemoka pasirūpin- 
ti savimi, nejaučia savo poreikių, todėl neturi imuniteto ir dažnai serga, linkusi 
skųstis. Depresiška asmenybė kitus suvokia kaip stiprius ir galinčius padėti. 

Depresiškos asmenybės figūra dažnai kiek moteriška - apvalūs pečiai, mažai 
išvystyta muskulatūra, paviršutiniškas kvėpavimas, akys tarsi maldaujančios. Ji 
linkusi į oralinius potraukius: alkoholizmą, rūkymą, persivalgymą („pavalgysiu 

pati, jei mama manęs neužpildo, kad nebūčiau tuščia“), per didelį šnekėjimą. 
Depresiškos asmenybės energijos lygis žemas. Ji tarsi nori „atgal į įsčias“, ieško 
gynybinio apvalkalo ir vaisiaus būsenos (po traumų ši būsena natūrali ir gali 
tapti pasirengimu pradėti naują gyvenimą, atgimti). 

Artumo depresiškai asmenybei niekada negana, ji stengiasi išlaikyti santy- 
kius bet kokia kaina, gali tapti įkyri ir tuo įkyrumu dažnai nusipelno agresijos. 
Meilėje „ištirpsta“ ir praranda identiškumą (todėl jai svarbiau apkabinimas, o ne 
seksualiniai santykiai ). „Be tavęs aš esu niekas“. „Jei tu nelaiminga, tai ir aš nega- 
liu būti laimingas“. Labai bijo kitų autonomijos. Depresiška asmenybė ypatingai 
rūpinasi kitais, už viską atsakinga, pati tarsi nori būti nepilnamečiu vaiku, arba 
tokiu padaryti partnerį. Tada santykiai tampa stagnatiški, be kūrybinės distan- 
cijos - neurozė dviese. 


Idealai 

Depresiškos asmenybės pasižymi stipriomis vertybėmis ir įsitikinimais, kuriuos 
neretai naudoja ir savo klaidoms pateisinti. Didžiausią moralinį pasitenkinimą 
depresiškai asmenybei teikia pasiaukojanti artimo meilė. 





Drovi nuo mažens ji suvokė, kad ją lengviau sužlugdyti nei ką nors kitą, o 
jau nuskriausti ją nebaudžiamas gali bet kas, bet iki paskutinės minutės jai 
atrodė, kad galima kažkaip išvengti bėdos - atsargumu, kuklumu, paklusnu- 
mu prieš kiekvieną ir visus. 





Dažnai depresiškos asmenybės yra religingos. Jų religingumas nuoširdus, joms 
artima susiliejimo su visata idėja. Krikščionybėje depresiškoms asmenybėms pa- 
tinka išganymas nuo kančių ir kaltės atleidimas, nuolankumo ideologija. Deja, 
jos užmiršta, kad būdamos neteisios, neturi būti žeminamos, kad mylėdamos 
kitą, neturi pamiršti mylėti save. Joms artimas ir budistinis visko atsisakymas. 
Svajoja apie rojų susiliejime, o išsiskyrimas su mylimuoju - išvarymas iš rojaus. 

Kita vertus, pagilėjus depresijai, tokios asmenybės gyvenimas, iš kurio yra 
„išimtas“ mylimas objektas, netenka jokios prasmės. Jai neįdomu ir sunku žiūrė- 
ti aplinkui, belieka tik kūno poreikiai, kas primena grįžimą į įsčias. Norint rasti 
gyvenimo prasmę, reikia jausti jausmus, o ne nuolat slopinti save. 


Kaip tampama depresiška asmenybe? 
Depresuojantis žmogus paprastai jaučiasi blogas. Pirmieji įspūdžiai apie žmo- 
giškumą vaikui yra motinos paveikslas. Depresiškų asmenybių mamos buvo la- 
bai kritiškos. Dirbant su depresiškais klientais, galima išgirsti kalbančią „vidinę 
motiną“. Klientas sako: „Aš - egoistas“, - psichoterapeutas klausia: „O kas tai pa- 
sakė?“, - jis gali išgirsti: „Mano motina“. Situacija kurioziška - tarsi kalbėtumėtės 
su šmėkla (čia ne pro šalį būtų egzorcizmas - „piktųjų dvasių išvarymas“). 
Vaikai pyksta ant savo mylimų žmonių, manydami, kad jie tyčia juos palieka. 
Tikėjimas, jog nelaimių šaltinis yra tavo viduje, gelbsti nuo bejėgiškumo: vaikui 
atrodo, kad pataisęs save jis gali pakeisti situaciją. 
Kitas depresiškos asmenybės 
bruožas yra poreikių neigimas. 
Blogos emocijos tokį žmogų ne EE 
mobilizuoja, o slopina. „Jeigu 
mano poreikiai verčia mane ken- L |) 
tėti, tuomet geriau aš nebenorė- 
siu“. Net vaikystėje tokie vaikai 
greičiau bręsta - greičiau išmoks- 
ta kalbėti ir vaikščioti, kartais jie 
būna net hiperaktyvūs. Bet kar- 
tu su paspartinta branda išlieka 
nuolatinis fizinio ir dvasinio alkio 
jausmas, todėl priepuolių metu 
atsirevanšuojama. Naudojama per 
daug maisto, gėrimų, perkama per 
daug daiktų, susergama, nes taip 
galima gauti meilės, regresuoti ir 

atstatyti išsekusius resursus. Kai depresiška asmenybė suserga tikra depresija, 
gyvenime belieka tik oraliniai poreikiai, o niekam kitam nebėra jėgų. 





Pagrindinis jo rūpestis buvo virtuvė ir pietūs. Apie pietus jis galvodavo visą 
dieną. Rūpinimasis maistu buvo pagrindinis ir svarbiausias. O štai skaitymas 
jį vargino. Rašytojai negalėjo jame pažadinti apetito naujiems įdomiems da- 
lykams. Diena slinko po dienos, metai po metų plaukai ėmė žilti, atėjo ketu- 
riasdešimt, o jis niekur nepajudėjo ir tebebuvo ten, kur prieš dešimtį metų. 





Depresiškoms asmenybėms tėvai neleidžia atsiskirti, per daug rūpinasi vaiku, 
stengiasi apsaugoti jį nuo visų pavojų, pavydi vaiko kitiems. Šis ima bijoti at- 
siskyrimo kaip pražūties ir pervertina artimus santykius, o tuo pačiu nuverti- 
na savo individualumą ir norus. Gyvenimo prasmę depresiška asmenybė randa 
save prarasdama kitame, todėl yra maksimaliai jautri kitų būsenoms. 

Dažnai depresiškų asmenybių raidos istorijoje būta ankstyvų netekčių. Dvie- 
jų ar trejų metų vaikas yra per mažas, kad normaliai išgyventų netektį, be to, 
suaugusiųjų poelgiai dažnai apsunkina situaciją - jie nepaaiškina, kodėl, pvz., 
išėjo tėvas, o į vaiko liūdesį ir ašaras reaguoja negatyviai. Nenuostabu, kad vi- 
suomenėje, kurioje tėvai neskiria vaikams pakankamai dėmesio, kur skyrybos 
yra įprastas dalykas, o skausmingos emocijos yra ignoruojamos, didėja depresi- 
jos procentas. Bet vis dėlto depresiškas charakteris labiau formuojasi ne tiek dėl 
traumos, kiek dėl auklėjimo. 


Santykių kūrimas 
Depresiškas asmenybes lengva mylėti, kadangi jos prisiriša, idealizuoja jus, sten- 
giasi įtikti. Depresiškos asmenybės sukelti jausmai apima diapazoną nuo geru- 
mo iki visagalės išgelbėjimo fantazijos. Tai yra pasąmoningas atsakymas į depre- 
siškos asmenybės įsitikinimą, kad ją padaryti laimingą galima tik meile ir visišku 
supratimu. Bendraujant nereikia bijoti per didelio priėmimo: tokiam žmogui 
būtina įsitikinti, kad jo alkis neprivers jūsų atitolti, ir kad pyktis nesužlugdys 
santykių. Todėl svarbu visada likti prieinamam, tegul depresiška asmenybė pati 
pasirenka santykių vystymąsi (dėl tos pačios priežasties kartais sunku susidrau- 
gauti, kadangi bendravimas laikinas, ji nenori jo iš viso pradėti). 

Depresiška asmenybė dažnai nustemba suvokusi, kad išreikšti negatyvūs 
jausmai tik sustiprina intymumą ir santykiai tampa brandesni, su kūrybine 
distancija. 


Kadangi ji turėjo automobilį, o jos draugė - ne, ji visada veždavo ją iki 
darbo vietos. Draugė prastai orientavosi laike, ilgai krapštinėdavosi, per ją 
dažnai tekdavo vėluoti į darbą. Už benziną ji, žinoma, mokėjau viena - juk 
tai buvo jos automobilis, draugei niekada neateidavo į galvą pasiūlyti mokėti 
kartu, o jai atrodė žema taip smulkintis dėl pinigų. Ji buvo pusiau žydė, ir 
bijojo būti apkaltinta godumu. Kai ji galų gale ryžosi pasiūlyti draugei kartu 
apmokėti benziną, o ši nesunkiai sutiko, jų ryšys labai pagerėjo. 





Bet svarbiausia - neužmiršti, kad tokiam žmogui iš kitų reikia nepriklausomybės, 
todėl naudojantis jų priklausymu nuo jūsų, reikia paskatinti nepriklausomiems 
veiksmams. Psichoterapijoje tam, kad taptų nepriklausomas, klientas iš pradžių 
turi tapti priklausomas nuo terapeuto. Svarbu atsargiai elgtis su savo jausmais — 
netapti neatsiejamam pačiam, nes depresiška asmenybė per daug prisiriš. 

Kita vertus, depresiška asmenybė projektuoja į jus savo vidinę kritiką, galvo- 
ja, kad jūsų pagarba iš karto dingtų, jei ją pažintumėt iš tikrųjų. Dėl to nereikia 
tokio žmogaus girti, kadangi jis iš karto pradės jumis abejoti, geriau prieštarauti 
jo negailestingai savikritikai. Jeigu depresiškos asmenybės nekritikuosite, ji gali 
tapti kritiška pati, pareikšdama, kad nesitiki pagalbos, kad viskas, ką jūs dėl jos 
darote, nieko nekeičia. Atsitinka taip, kad šalia šio gero ir bejėgiško žmogaus 
nuolat jaučiatės nepakankamai geri, negalintys padėti, beviltiški. 


Kaip padėti? 
Depresiška asmenybė turi pamatyti savo artumo alkį ir godumą, kaip bebūtų 
baisu, kad niekas nemylės tokio alkano ir pikto žmogaus. 

Taip pat depresiška asmenybė turi išmokti rūpintis savimi: suaugusi jos 
dalis gali rūpintis jos „vidiniu vaiku“; išreikšti jausmus; išmokti ir įprasti 
prašyti pagalbos; duoti sau leidimą patirti malonumus; agresijos nenukreip- 
ti į save, o paversti į kovą už savo poreikius. 

Svarbu išmokyti depresišką asmenybę būti vieną ir savarankišką, suma- 
žinti pamestumo baimę, parodyti, kad pasaulio bijojo tėvai, o ne ji. Daugelis 
tokių linkę persivalgyti, rūkyti, todėl svarbu sustiprinti valią, vykdyti įsipa- 
reigojimus. 


Dažnai atsitinka, kad depresiška asmenybė suserga depresija, kurią jau reikia gy- 
dyti vaistais. Kada patarti žmogui kreiptis į gydytoją? Depresiška nuotaika - tai 
liūdesys, savęs nuvertinimas, apatija, pesimizmas. Bet galvojant apie gydymą 
labai svarbu įsitikinti, ar yra biologiniai depresijos požymiai: sumažėjęs arba pa- 

didėjęs apetitas, miego sutrikimai, ypač ankstesnis atsibudimas, pablogėjusi dė- 
mesio koncentracija ir nuolatinis fizinio nuovargio jausmas. Šie požymiai rodo, 
kad gali būti biologinio nervinių impulsų perdavimų sutrikimai. 

Ryškaus streso metu per nervinę sistemą perduodamas labai didelis nervinių 
impulsų kiekis, todėl prie to adaptuojasi cheminės medžiagos - neurotransmi- 
terio seratonino, pernešančių nervinį impulsą iš vieno neuroną į kitą, koncen- 
tracija. Kai stresas baigiasi, nerviniai impulsai per visą nervų sistemą praeina 
sulėtintai, „užstringa“, o gydymas antidepresantais padeda atstatyti normalią 
seratonino pusiausvyrą ir nervinių impulsą perdavimo greitį. Tik čia iškyla ke- 
letas sunkumų: antidepresantai veikia lėtai, jais tenka gydytis mažiausiai pora 
mėnesių ir paskirti juos gali tik gydytojas psichiatras. 


Hiperaktyvus charakteris 

Depresiškos asmenybės priešingybė - hiperaktyvi asmenybė. Dažnai vienas ir 
tas pats žmogus „junginėjasi“ iš vienos fazės į kitą. Hiperaktyvūs suaugę - ne tas 
pats, kas hiperaktyvūs vaikai, bet esama ir nemažai bendro. 





Ji veikė tarsi dešimt moterų: matė, kas vyksta kiekviename kambario kampe, 
girdėjo, ką kalba tarpusavyje visi svečiai, nors jų buvo apie 20 ir mikliai 
atsakinėjo į visus klausimus, neieškodama žodžio kišenėje. Pamačiusi mane 
jis sušuko: „Šimtas metų, šimtas metų! Visą savaitę nesimatėm, ai tiesa, prieš 
keturias dienas, buvom susitikę gatvėje. Jūs tikriausiai ėjote pas mano pu- 
seserę, matyt, norėjote praeiti ant pirštų galų, kad aš neišgirsčiau? Kad jūs 
žinotumėt, kaip man neramu dėl jos! Bet apie tai paskui. Nors tai svarbiau- 
sia, bet paskui. Aš jums ją visiškai patikiu. Po jos tėvo mirties, jūs parodėte 
didžiulį atsakomybės jausmą, jūs taip rimtai atrodote su šiuo kostiumu. Beje, 
kur jūs pirkote šį kostiumą? Oi atsiprašau, tai nėra svarbu, ar jūs nepykstate, 
kad aš jus trukdau? Prašau priminkite, apie ką aš ketinau jums pasakyti?“ 








Tai aktyvūs, veiklūs, betarpiški entuziastai, turi daug socialinių kontaktų, 
emociškai ryškūs, prisitaiko prie pasikeitimų, gyvenime daug ką nutraukia ir 
pakeičia staiga. Hiperaktyvūs žmonės optimistiškai pervertina savo galimybes, 
dažnai būna darboholikais, neigia nerimą, problemas, mėgsta pademonstruoti 
jėgą, neprisimena sunkumų, jų mėgiama frazė: „Nekreipk dėmesio!“ Labai soci- 
alūs, nemėgsta vienatvės, humoristai, chaotiški ir varginantys, bet mažai domisi 
kitais, neempatiški. Vaikystėje jiems dažnai buvo būdingas hiperaktyvumas, su- 
augę jie irgi blaškosi, dėmesio perkėlimas greitas, nerimo lygis aukštas, sunku 
sulėtėti. Kai kas nors vyksta nepakankamai greitai, gali tapti pikti, sulėtinti tem- 


pą mėgsta alkoholio pagalba. Hiperaktyvų žmogų galima palyginti su vaikišku 
žaislu „sukutis“ — nuolatinis poreikis judėti padeda išvengti skausmingų išgy- 
venimų. Nenuostabu, kad gyvenant tokiu būdu hiperaktyviam žmogui darosi 
sunku suvokti save, jis ima prieštarauti pats sau, atsiranda „subyrėjimo“ baimė. 

Sustabdyti hiperaktyvų žmogų labai sunku. Dažniausiai juos sustabdo anks- 
tyvi infarktai arba išsekimo ir depresijos periodai. Bet jie linkę nutraukti gydy- 
mą, negalavimų atžvilgiu labai optimistiški. Sunkiai įvardyja savo tikslus, nes jie 
prieštaringi ir kas dieną keičiasi. 

Su hiperaktyviu žmogumi reikia būti stipriam, atsakingam ir parodyti jam 
realybę. Neleisti paviršutiniškai kalbėti, o viską sulėtinti. Emocinis autentišku- 
mas hiperaktyviai asmenybei - kova su pačiu savimi. 


2.7. Vengiantis charakteris 


Drebėdama iš baimės ji atsisėdo ir droviai pažiūrėjo į abi moteris. Matėsi, 
kad ji ir pati nesuvokė, kaip galėjo atsisėsti šalia. Suvokusi tai, ji taip išsigan- 
do, kad ir vėl atsistojo. 


Vengianti asmenybė - tai žmogus, turintis daug socialinių baimių. Toks mo- 
kinys bijo mokytojo, vengia kalbėti prieš klasę, bijo kitos lyties mokinių. Kai 
kurie vengiančios asmenybės bruožų įgyja paauglystėje, jei patiria daug ben- 
draklasių patyčių. Neretai socialinių baimių turi ir mokytojai, pvz., jiems sunku 
pasisakyti ar pakovoti už save bendruose susirinkimuose. 

Vengiančios asmenybės panašios į atsiribojusius žmones, bet daug labiau 
domisi žmonėmis ir ne taip gerai jaučiasi vieni. Panaši į liguistai įtarius, bet 
tikisi ne sunaikinimo, o kritikos. Dažniausiai vienas ir tas pats Žmogus turi 
depresiškos ir vengiančios asmenybės savybių. Kodėl atsiranda socialinės bai- 
mės? Kaip padėti tokiems žmonėms? 


Bendravimo stilius 
Vengiančios asmenybės šalinasi socialinio vertinimo situacijų, buvimo dėmesio 
centre, vengia artumo, nesijaučia grupės dalimi, nenori netgi sėkmės. 





Vienas studentas turėjo skaityti referatą iš dalyko, kurio mokėsi. Jis buvo 
nekomunikabilus ir kartu arogantiškas - po šia poza jis slėpė savo netikru- 
mą. Jam neatėjo į galvą paklausti kokio nors kolegos, kaip tai paprastai 

daroma. Jį kankino baimė, ar jo samprotavimai atitiks lūkesčius. Kartais jo 
mintys jam atrodė genialios, o kartais visai banalios. 


Dalis vengiančių asmenybių net nesuvokia, kaip dažnai jos vengia ir bijo. Ven- 
gianti asmenybė kitus suvokia kaip kritiškus ir smerkiančius, teisius, išdidžius, 
abejingus ir atmetančius. Pati jaučiasi, nekompetetinga ir nepatraukli, nesuge- 
banti apsiginti, pažeidžiama ir neištverianti skausmo. 

Vengiančios asmenybės bendravimas labai paviršutiniškas, kartais ji net ne- 
gali apibūdinti žmonių, su kuriais bendrauja. Kalba apibendrintai ir neaiškiai: 
nukreipia temą, praleidžia svarbias detales, nesako, ko iš tiesų reikia. Gyvena 
labai ribotą gyvenimą. Dažnai serga agorafobija — didelių erdvių baime. Štai keli 
vengiančių asmenybių įsitikinimai apie gyvenimą: 

„Geriau nedaryti nieko, negu padaryti klaidą“; 

„Reikia neatsiliepti, būti pilku, kad nepastebėtų“; 

„Bet kokia įtampa ar nesklandumas - ženklas, kad reikia bėgti“; 
„Jei nekreipsiu dėmesio į problemą, ji automatiškai išsispręs“. 


Kaip tampama vengiančia asmenybe? Tokia asmenybė projektuoja į kitus iš 
tėvų internalizuotą kritiškumą.Tėvai reikalavo perfekcionizmo ir neleido 
džiaugtis pasiekimais. Tikisi kritiškumo ir pasąmoningai viską padaro, kad 
būtų sukritikuota. 


Santykių kūrimas 

Dėl to, kad vengianti asmenybė bendraudama neatsiskleidžia, kalba neaiškiai, 
aplinkiniams ji dažnai sukelia nuobodulio jausmą. Tokios asmenybės labai kū- 
rybiškos, kai siekia ko nors išvengti, todėl norint užmegzti gilesnį ryšį reikia būti 
tiek pat kūrybiškam atskleidžiant vengiamas temas. 

Labai svarbu visko klausti konkrečiai: „Kokia buvo tavo fantazija, kai tie žmo- 
nės įėjo į kambarį? Kas gėdingo buvo tavo pasisakyme? Ką aš galėjau pagalvoti?“ 
„Mes gerai sutarsime ir aš tau padėsiu, tik jei labai aiškiai sakysi, kas tau yra“. 

Vengianti asmenybė visą laiką labai bijo kritikos: „Ar ir su manimi bijai kri- 
tikos?“ Svarbu parodyti, kad nereaguojate, kaip kritiški tėvai. Vengiančios as- 
menybės reikia klausinėti tol, kol atsisakys kalbėti, tada aiškiai parodyti, kaip ji 
bijo kalbėti apie skausmingus dalykus. Dar verta vengiančios asmenybės klausti, 
ką ji darė norėdama išspręsti vieną ar kitą problemą. Tada irgi išryškėja vengi- 
mas. Reikia sužinoti, ko vengianti asmenybė vengia ir kodėl, o tada skatinti sa- 
varankiškumą eiti į baisias situacijas. Vengianti asmenybė dažnai pasąmoningai 
pati labai kritiška kitų atžvilgiu, dėl to mano, kad ir kiti ją taip pat negailestingai 
nuteis. Jei vengianti asmenybė suvokia savo pačios kritiškumą, tai jos baimės 
labai sumažėja. 


Būtent vengianti asmenybė labiausiai susiduria su scenos baime, nors tai bū- 
dinga įvairiems žmonėms. Kaip pasiruošti ir elgtis įtemptose gero pasirodymo 
reikalaujančiose situacijose? 


1. 


Visų pirma, niekad nereikia per daug sureikšminti tokių pasirodymų, nes 
dalis sėkmės nepriklauso nuo jūsų - gal jūs paprasčiausiai priminsite svar- 


„biai personai nemalonų giminaitį ir jūsų sumanymui lemta žlugti. 
„ Prieš pasirodymus naudokitės visomis progomis pabendrauti su žmonė- 


mis - įgausite tam tikrą užnugarį. Verta pakalbėti su sekretore ar kitais lau- 
kiančiais žmonėmis. Įsivaizduokite, kad žiūrovai - draugai, kuriems kažką 
kalbėsite. 


„ Iš kur jūs ateinate į sceną ar pokalbį? Nuvargę iš stoties, atsipalaidavę iš 


bufeto, smagiai nusiteikę po anekdoto? Svarbu prieš pokalbį imtis kažko, 
kas tikrai malonu, atpalaiduotas kūnas žaibiškai susikaups. Kokie tie malo- 
nūs dalykai? Pasidžiaugti artėjančiu gražiu įvykiu, pagalvoti apie kažką, kas 
jums sukelia šypseną, paniūniuoti mėgstamiausią dainą. Tą dieną, kai kal- 
bėsite, stenkitės neleisti, kad jus kas nors sunervintų. Prisiminkite ankstes- 
nius savo laimėjimus arba pabendraukite su jus vertinančiais žmonėmis. 


. Jei labai bijote, verta pabėgioti, padeda šaltas dušas, stipri kava, tranki mu- 


zika, trinkite rankas, kol įkais, tada - ausis. Jei vis tiek jaudinatės, kvėpuo- 
kite giliai ir įtempkite šlaunų ir sėdmenų raumenis 


„ Iš anksto susipažinkite su aplinka, kurioje turėsite būti. Svarbu prisitaiky- 


ti ir prie erdvės, nes bet kokia erdvė jus apgaubia savo atmosfera, aura ir 
prislopina jūsų spinduliavimą, atmosfera užvaldo nepastebimai, pvz., li- 
goninė, bažnyčia, griuvėsiai, vaikų aikštelė, teismo salė. Jei pajusite erdvės 
veikimą, jausite, kaip veikia paprasčiausia patalpa. Kita vertus, aktoriai bet 
kokias dekoracijas pripildo gyvybės, taigi jūs galite išgalvoti savo erdvę ir 
atsinešti ją su savimi, svarbu, kad erdvė sukurtų saugią ir draugišką aplin- 
ką. Repetuokite pasisakymą įsivaizduodami aplinką, kurioje kalbėsite. 


2.8. Mazochistiškas charakteris 


Jis priklausė prie tų dūsautojų, kurie visada randa priežastį pasiskysti ir 
niekada niekuo nesidžiaugia: visą laiką guodžiasi dėl savo nesėkmių, nie- 
kam nejaučia dėkingumo, o kai kiti jį bando pasveikinti su sėkme, jis atsako 
skundų srautu. 

Kiekvienas mokytojas yra susidūręs su mokiniais, kurie net išgirdę atsargią kri- 
tiką, ima blogiau dirbti. Jeigu tokiam mokiniui nepatinka mokytojas, nejučia 
ima nesisekti ir jo dalykas, nežiūrint pastangų ir repetitorių. Kai kurie mokytojai 
irgi elgiasi mazochistiškai - jiems ima staiga „nesisekti“ dirbti su klase, kuri ne- 
klauso arba tada, kai kas nors ateina stebėti jų pamokos. Jie atidėlioja ataskaitų 
rašymą, sąsiuvinių taisymą ir nuolat graužiasi dėl to, ko nepadarė. 

Čia susiduriame su mazochizmo reiškiniu, kuris yra labai dažnas. Mazo- 
chistai - tai žmonės, kurie yra blogiausi priešai sau. Mazochizmas nereiškia 
mėgavimosi skausmu pačiu savaime. Mazochistas taip elgiasi norėdamas pa- 
siekti tam tikrą tikslą, kaip vaikas, kuris padaręs sau žalą, gauna dėmesio. Mazo- 
chistui būdingas savidestrukcinio elgesio demonstravimas, kuris yra pagrindinė 
pasipriešinimo, maišto, moralinio pranašumo forma. Juos galima sulyginti su 
kamikadzėmis - susprogdins save, kad įskaudintų kitą. Psichologiniais tyrimais 
nustatyta, kad šio tipo asmenybėms daug dažniau lūžta kaulai, jos dažniau pa- 
kliūna į nelaimingus atsitikimus - nuo vaikystės. 





„Kad ir kiek stengčiausi, man vis tiek kas nors nesiseka. Vakar aš buvau pas 
kirpėją: jis man visiškai sugadino šukuoseną. Po to laukiau meistro, kuris taip 
ir neatėjo - taip gali atsitikti tik man. Paguodai nusipirkau brangią palaidi- 
nę, tačiau namie ji man nebepatiko - iš tikrųjų aš norėjau visai ko kito.“ 





Kai kas mazochistus vadina „energetiniais vampyrais“- bendravimas su juo var- 
gina, nors pats jis atrodo geras ir nieko blogo nedaro. 


Bendravimo ypatumai 

Mazochistiškos asmenybės turi daug bendro su depresiškomis ir dažnai viena- 
me žmoguje dera šių abiejų tipų bruožai. Mazochistai pasirenka kritiškus, kate- 
goriškus, piktus partnerius, arba jų elgesys paryškina normalaus partnerio visa, 
kas blogiausia. 





- Vėl pykomės su žmona, mokė. Ne tą padariau, ne tą pasakiau. Pavyz- 
džiui, man nuolat kas nors krenta iš rankų, o ji tyčiojasi. Arba ji mane 
vis skubina - jos reakcija greita, ji daro daug darbų iš karto, viską žino iš 
priekį, o aš lėtas. 

- Ojei sakytumėt - negaliu greičiau? 

- Ji sakytų - mokykis! Ji man davė paskutinį šansą. Sako: „Tu man ir taip gyve- 
nimą suėdei, keisk bent tai, ką nurodau“. Oaš, kvailys, pasakyto nedarau. Arba 


būna: grįžtu - pilna kriauklė indy, einu plauti. Tada ji iš kambario rėkia: „Ne- 
plauk, ateik pailsėk“. Kitą kartą neplaunu, o ji rėkia: „Kodėl indą neišplovei?“ 
Tiesiog jokios išeities!“ 





Mazochistai žavisi stipriais, įdomiais, gundančiais žmonėmis, o ne gerais ir 
draugiškais ir pateisina jų agresyvumą, jam paklūsta. Dažniausiai tai būna nar- 
cizai, kurie vėliau tampa nepatenkinti, kad mazochistas myli tik jų fasadą. Ma- 
zochistai linkę įsimylėti juos nemylinčius žmones. Mėgsta pasakoti apie kančias, 
bet nieko nedaryti, kad ką nors pakeistų. Labai reikalauja iš kitų palaikymo ir 
meilės ir kiti galų gale juos atmeta. Todėl nenuostabu, kad santykiuose - tiek 
socialiniuose, tiek artimuose - jie būna patyrę daug nesėkmių, o išsiskyrimo bijo 
labiau negu blogų santykių. Geriau turėti blogą artimą žmogų negu jokio. Meilė 
jiems asocijuojasi su kančia: „Noriu, kad padarytų iš manęs žmogų“. 

Panašiai, kaip ir depresiška, mazochistiška asmenybė agresiją nukreipia prieš 
save, jaučia kaltę, idealizuodama kitus: „Geriau būti nuodėmingu Dievo valdo- 
mame pasaulyje, negu geru pasaulyje be Dievo ir vilties“. Bet mazochistiškos 
asmenybės labiau viliasi aktyviai gauti meilės, padarius sau žalos. Linkę rūpintis 
kitais, nieko iš jų nepriima, o po to kaltina. Beje, valdžios mazochistai siekia 
daugiau nei meilės. Atvirai sako „taip“, o giliai - „ne“. 





„Aš niekada nemačiau motinos tvirtos - ji už akių skysdavosi giminėms, tačiau 
visada nusileisdavo, po to amžinai niurzgėdavo ir visada būdavo nepatenkinta.“ 


Požiūris į darbą 

Darbo atidėliojimas - ideali situacija, kurioje galima būti nuolat nepatenkintam 
gyvenimu, skųstis ir nieko nedaryti. Yra ir kitų būdų patirti nesėkmę - galima 
blokuoti save situacijoje, kuri nesuteikia šansų vystytis, veikloje, į kurią nelinksta 
širdis, susirasti blogą viršininką. 

Galima sabotuoti - viską padaryti gerai, bet palikti smulkmenėlę, kuri viską 
sugadina (dėl to, kai mazochistas tvirtina, kad viską padarė, neverta tikėti, visų 
pirma patikrinti). Tipiškas mazochistiško elgesio pavyzdys: mazochistas neno- 
riai perka dovaną žmogui, kurio nemėgsta, bet norėtų įtikti, galų gale nežinia 
kaip nuperkama dovana, kuri tam žmogui labai nepatinka, ir tuo mazochistas 
dar labiau sugadina santykius. Įdomu tai, kad mazochistai ir į sėkmę reaguoja 
negatyviai - džiaugsmą moka susirasti tik kančioje. 

Nesėkmes iliustruoja vienos motinos dienoraštis: 





„Kai tu dar po 3 - 4 mėnesių nebuvai pasiekęs normalaus svorio, aš papra- 
šiau, kad tave apžiūrėtų gydytojas. Jis nieko nerado, bet aš dėl tikrumo pagul- 
džiau tave į ligoninę. Vaikų klinikoje tu gulėjai prie lango ir buvai užklotas 
viena antklode; namuose mes tave laikėme šilčiau. Tu susirgai plaučių užde- 
gimu, tada aš viską pradėjau matyti juodomis spalvomis.“ 





Požiūris į save ir idealai 

Mazochistai vadovaujasi supaprastinta krikščioniška ideologija: „Tebus palaiminti 
nuolankūs, nes jie paveldi žemę“. Jie mano, kad yra atviri, pasitikintys, romantiški, 
o nelaimės atsitinka dėl blogo likimo, bet ne dėl jų pačių klaidų. Kita vertus, jie 
jaučiasi chroniškai perkrauti, nuolat su kažkuo kovojantys, aukojantys save, nors 
jiems daug kas nepavyksta, pasižymi ypatingu atkaklumu ko nors siekdami, ne- 
paisydami nuovargio ir beviltiškumo kaip Sizifo mito herojus. Dar daugiau - ma- 
zochistai jaučiasi didžiaisiais kankiniais ir pasąmoningai nenori atsisakyti šios ro- 
lės - jei pagysi, paaiškės, kad tu nesi kankinys, o tiesiog kvailai gyvenai. 


Kaip tampama mazochistu? 

Mazochistui tik atrodo, kad jis kaltas, iš tikro jis jaučia bejėgiškumą ir pyktį, kurį 
nukreipia į save. Jau vaikystėje mazochistas susidūrė ne tik su netektim, bet ir su 
žiaurumu, kuriam negalėjo pasipriešinti sveikais būdais. Be to, vienas iš tėvų su- 
teikė mazochizmo pavyzdį 
ir vaikystėje jį girdavo, kai 
jis ištvermingai kentėdavo 
nelaimes. Vaikui buvo ban- 
doma sukelti kaltės jausmą 
sakant, kad jis nedėkingas, 
kad tėvai gyvena tik dėl jo. 
Kadangi mazochisto va- 
lia buvo sulaužyta, jis turi 
sukaupęs daug keršto. „Jei 
šviečia saulė, jaučiu, kad 
turiu tuo džiaugtis - tai jau 
sugadina man visą dieną“. 
Vienas studentas nesugebė- 


davo iki galo perskaityti knygos, net jei ji iš pradžių jį sudomindavo, perskaičius 
keletą puslapių, jį apimdavo jausmas, kad knyga reikalaujanti būti jo perskaityta. 
Taigi pavojus praėjo, karas baigėsi, galima palikti slėptuvę, bet jam sunku 
nustoti galvoti apie revanšą. Mazochistas nuolat kartoja blogą situaciją įrody- 
damas, kad niekas nepadės, kad jis stipresnis, kita vertus, kartais kai smarkiai 
nukenčia, visgi nori rasti geresnį sprendimą. Ką reiškia savidestrukcija? 
Susitaikymą - „aš kenčiu, todėl nepulkite“. 
Ekshibicionizmą - „atkreipkite dėmesį, man skauda“. 
Moralinį triumfą - „žiūrėkite, ką jūs privertėte mane padaryti“. 
Provokaciją - „jei sekasi gerai, tuomet reikia rasti bėdą“. 


Todėl bendraujant su mazochistu reikia paklausti: „Kokia nesėkmėje sėkmė? Ir 
kokia nesėkmė sėkmėje?“ 


Santykių kūrimas 

Bendrauti su mazochistais galima išmokti tik remiantis sunkia savo pačių patir- 
timi, kadangi jų bėdos yra linkusios tik stiprėti: kuo daugiau padedi, tuo daugiau 
jie kenkia sau. Pavyzdžiui, gydytojas norėdamas įrodyti, kad būna gerų žmonių, 
paskolino mazochistui automobilį, o šis įsirėžė į medį. Kita problema - mazo- 
chistai sukelia įniršį. Sunku išlaikyti geranorišką nusiteikimą esant užsispyru- 
siam norui susinaikinti. 

Mazochistai linkę manipuliuoti, pvz., žaisti žaidimą: „auka-persekiotojas- 
gelbėtojas“: mazochistas skundžiasi jį persekiojančiu partneriu, jūs šiam pajun- 
tate pyktį ir bandote įtikinti palikti blogąjį partnerį, bet mazochistas atsipalai- 
duoja nuo pykčio, vėl myli ir bijo partnerį prarasti. Taigi jūsų pastangos bergž- 
džios. Pagrindinė taisyklė bendraujant su mazochistu - pačiam tokiu nebūti. 
Daugiau galvoti apie savo jausmus ir nebūti eksplotuojamu. 

Svarbu „nereikšti užuojautos“, o klausti: „Kodėl atsidūrė tokioje situacijo- 
je?“. Tegul mazochistas supranta, kad savo bejėgiškumo demonstravimas - tai 
ne vienintelis būdas gauti šilumos. Pateikti jam pavyzdžių, kaip kas nors pasi- 
rūpino savimi. Neįeiti į mazochisto siūlomą rolę - tegul pykstasi su savimi, o 
ne su jumis. 

Psichoterapijoje mazochistas nuolankiai paklūsta visoms pagrindinėms tai- 
syklėms, jis retai kelia pretenzijas, ankstesnis psichoterapeutas gali būti vienin- 
telė išimtis, o po to jis taps nepatenkintas ir nauju psichoterapeutu. Ir nors jis 
reaguoja į terapines priemones, tačiau jo vidiniame gyvenime niekas niekada 
nesikeičia. Jis gali kaltinti save, bet neišreiškia terapeutui jaučiamo pykčio. Ma- 
zochistiškas charakteris yra ypatingai sumanus pritraukiant kitus bendradar- 

biauti savo gyvenimo stiliaus naudai dviem būdais: jei žmogus reaguoja išreikš- 
damas simpatiją ir supratimą, mazochistas jam įrodys, kad padėti neįmanoma, 
ir paklius į dar didesnę bėdą. Jei žmogus atstumia mazochistą dėl jo nuolatinių 
skundų, šis kankinasi, kad nėra gerų aplinkinių ir jaučia beviltiškumą. 


Kaip mazochistui padėti? 

Reikia parodyti mazochistui, kad gyvenime yra kažkas gero - kad jaudina ne 
tik skausmas, yra ir kitų malonumų. Pvz., tegul pabando pajausti džiaugsmą 
iš uždraustų impulsų, o labiausiai jis trokšta valdžios. 

Labai svarbu pasiekti, kad mazochistas išreikštų pyktį, ir parodyti, kad san- 
tykiai nuo to nesugriūna, išmokyti jį statyti ribas, nepersistengti rūpinantis, save 
aukojant, nuolaidžiaujant. 

Taip pat svarbu pakelti mazochisto savivertę, kad jis nustotų idealizuoti agre- 
sorius, mažinti jo pasitikėjimą, viltį ir norą rizikuoti. Parodyti, kad ir geri žmo- 
nės kažko verti. Skatinti atsisakyti noro atkeršyti už kančias, polinkio atidėlioti 
reikalus ir nuolat skųstis. 


2.9. Suvaržytas charakteris 


Atėjęs pas psichoterapeutą, pacientas atsiprašo, kad pavėlavo net 2 minutes: 
„Iš savo darbo išėjau laiku, kaip visada 18“, autobusas atvažiavo 3 minutėm 
pavėlavęs, bet važiavo greičiau ir daugmaž vieną minutę kompensavo. Aš 
norėjau dar turputį sumažinti vėlavimą greičiau eidamas, tačiau mane su- 
gaišino viena moteris, kuri paklausė, kaip nueiti į tam tikrą gatvę ir kuriai aš, 
žinoma, turėjau paaiškinti. Paskutinius metrus iki jūsų aš bėgau.“ 


Beveik visi mokytojai turi daugiau ar mažiau suvaržytos asmenybės bruo- 
žų, kurių turi ir pareigingi, gerai besimokantys mokiniai. Su kokiais sunku- 
mais susiduria suvaržytas žmogus ir kaip jam padėti? Kokių sunkumų jis gali 
sukelti kitiems? 

Suvaržyti žmonės pasižymi ryškia disproporcija tarp mąstymo ir veiksmo. 
Taip pat jiems sunku jausti, intuityviai suprasti, žaisti, svajoti, patirti malonu- 
mą. Daug suvaržyto žmogaus bruožų turi šiuolaikinis europietis - tipiškas britas 
arba vokiško stiliaus žmogus. Perfekcionistiškų, darboholiškų, suvaržytų žmo- 
nių Vakarų pasaulyje vis daugėja. 

Suvaržytos asmenybės šnekamojoje kalboje dar vadinamos pedantiškomis, 
perfekcionistiškomis, o psichoterapinėje literatūroje rasime psichasteniškos ir 
obsesinės - kompulsinės asmenybės terminus. Žodis „psichastenija“ išvertus 


reiškia psichinį silpnumą, kuris suvaržytos asmenybės atveju pasireiškia kaip 
menka jausmų išraiška, sunkumai apsisprendžiant. Obsesijos - tai įkyrios min- 
tys, kompulsijos - įkyrūs veiksmai, kurie nuolat kankina suvaržytą asmenybę ir 
gali pasiekti net neurozės lygį. 

Obsesijas ir kompulsijas sukelia nerimas. Suvaržyta asmenybė nerimauja dėl 
ateities, todėl blogai jaučiasi neapibrėžtose sitaucijose ir mėgsta, kai viskas pa- 
stovu ir žinoma. Ji nerimauja, kas bus, jei sužlugs karjera, jei susirgs, kruopščiai 
patikrina, ar išjungta elektra, važiuodama į kelionę ilgai svarsto, kokių daiktų 
gali prireikti, sudarinėja sąrašus su daug punktų. Taigi su neigiamomis emoci- 
jomis ir nerimu suvaržyta asmenybė susitvarko stengdamasi būti apie viską 
informuota ir viską kontroliuoti. 

Kompulsyvi veikla yra būdinga mums visiems: juk mes pabaigiame valgyti 
tai, kas liko lėkštėje, nors alkio jau nebejaučiame, tvarkome kambarį tuomet, 
kai reikia ruoštis egzaminui. Įpročiai irgi yra įkyrumų pradžia. Veikla tampa 
kompulsyvi ne dėl jos destruktyvumo, o dėl pernelyg didelio įsitraukimo į ją. 
Žmonės retai kada ateina gydytis nuo kompulsyvumo, jei tai veikia jų naudai. 
Daugelis kompulsyvių veiksmų nepasiduoda gydymui iki tol, kol žmogus nesu- 
siduria su jų negatyviais padariniais. 


Santykių stilius 

Obsesija - tai autonomija meilės kaina, suvaržytas žmogus įtinka tėvams, bet 
juos myli mažiau (mazochistas daugiau myli ir daugiau nekenčia). Jam atrodo 
saugiau gyventi su savo idealais, negu su žmonėmis. Kadangi stokoja kontakto 
su savo jausmais, jis nesupranta kitų žmonių, vaikų jausmų. Obsesiškas žmogus 
nuolat neempatiškas. 

Suvaržyta asmenybė - tai vyriškumo karikatūra. Pedantiškas žmogus - ne- 
piktas, korektiškas, bet labai linkęs valdyti. Kartais išoriškai paklusnūs, bet viduje 
priešiški. Sunkiai susitaiko su tuo, kai nepaklūstama jų valiai, nori kitam nurodi- 
nėti, koks jis turi būti, iš kito reikalauja labai daug prisitaikymo ir paklusnumo. 
Bet tai labai sunku - jei nori gyvą būtybę priversti, galų gale vis sunkiau išlaikyti 
kontrolę. Mėgsta ginčytis, argumentuoti: „Kodėl tu taip padarei?“. Mano, kad 
kiti yra neatsakingi, nekompetetingi, lengvabūdžiai, todėl juos nuolat vertina, 
kritikuoja, baudžia. Jaučia atsakomybę už save ir kitus. Linkę formuoti intymius 
ryšius su demonstratyviomis asmenybėmis, kurios žavisi jų savęs įtvirtinimu. 
Suvaržytų asmenybių gyvenime labai ryškūs kartų konfliktai - tokiu būdu gims- 
ta maištininkai. 

Jeigu depresyviam žmogui artumo niekada negana, obsesiniam kompulsi- 
niam - visada per daug, net geriau, kai partneris nepasiekiamas. Meilę suvokia 

kaip kokią ligą, kurios vengia, todėl jausmus rodo taupiai ir dozuotai, dažnai 
meilės santykiuose būna per daug dalykiškas, kas kitą žmogų gali paveikti kaip 
šaltas dušas. Pasąmoningai mano, jei pripažįsti, kad myli, įsipareigoji ir turi pa- 
klusti kitam. 

Todėl suvaržyta asmenybė dažnai „šildosi“ kito jausmų sąskaita. Suvaržytų 
asmenybių santykiai ilgalaikiai - ryšys laikomas neišardomu arba dėl religinių, 
arba dėl etinių motyvų, ar dėl to, kad nenorima pasiduoti, net jei abu kentėtų ir 
partneris norėtų nutraukti ryšį. Geriau laikytis to, kas yra, negu dar kartą rizi- 
kuoti. Taip atsiranda santuokų, kur žmones sieja slapta neapykanta ir abu laukia 
vienas kito mirties. Neaistringi, bet patikimi, simpatijos stabilios. 

Kadangi suvaržytų asmenybių nuomonė apie jausmus nėra gera, partneriui 
pateikia protingai atrodančias programas, pasiūlymus, taisykles, pvz., apie lyti- 
nių santykių dažnumą, kartu praleidžiamo laiko trukmę. Tačiau partneris vis 
tiek negauna, ko nori: daugiau džiaugsmo, juntamo dėmesio, spontaniškumo, 
o obsesinis žmogus tai laiko kaprizingumu ir besotiškumu. Jis norėtų, kad par- 
tneris funkcionuotų punktualiai, tiksliai, be kliūčių, kaip mašina, nors nuo to ir 
jo paties jausmai visai išsektų. Dėl emocinio uždarumo nei patys negali iki galo 
išgyventi savo skausmo, nei kiti gali juos paguosti. Stokoja spontaniškumo, žais- 
mingumo. Santykiuose nori žinoti, kokią rolę vaidinti, turi problemų per šventes 
ir laisvalaikiu, kadangi jų metu nebėra taisyklių. 





Obsesiškas jaunuolis susipažįsta su mergina, kuri jam labai patinka. Po pir- 
mojo susitikimo jis grįžęs namo pradeda mąstyti: „Kokias pasekmes gali tu- 
rėti šis ryšys?“ „Iš kokios šeimos ta mergina?“ „Ar ji tikrai sveika?“ „O gal ji 
jau yra turėjusi vyrų?“ „Ką ji galvoja apie meilę?“ „O gal ji taps nėščia?“ Jis 
nusprendžia apie ją daugiau sužinoti iš bendrų pažįstamų, suskaičiuoja jos 
horoskopą, bet jam vis labiau neramu ir mažiau norisi bendrauti. 





Prisitaikymas visuomenėje 
Suvaržytas žmogus vadovaujasi nuostatomis: „Darbas turi būti padarytas gerai“. 
„Reikia žinoti taisykles ir dirbti sistemingai“, todėl jis gali niekada nebaigti savo 
darbų, nes iki tobulumo dar toli. Metodiški, užsispyrę, punktualūs, disciplinuoti, 
šykštūs, rigidiški, praktiški (pvz., gali turėti pilnas spintas, bet dėvėti tik senus 
drabužius, kad visada turėtų rezervą). Stengiasi kruopščiai užmokėti skolas, po 
savęs nepalikti netvarkos. Tinka į profesijas, kur reikia tikslumo ir patikimumo, 
o ne kūrybos ir lankstumo. 

Kognityviniam stiliui būdingas dogmatizmas - mažai reaguoja į kitų nuomo- 
nę ir naują informaciją. Negali jausti ir mąstyti vienu metu, gali „iš didelio rašto 


išeiti iš krašto“. Tas tik dar labiau verčia įsikabinti į dogmas. Per daug anksti tėvų 
šeimoje patyrė, kad pasaulyje daug ką galima daryti tik vienu apibrėžtu būdu, 
todėl jiems atrodo, kad visada turi būti kažkas absoliučiai teisinga, dogma. 





„Pas mus namie viskas vykdavo pagal taisykles. Tarkim, penktą valandą rei- 
kėdavo išgerti stiklinę pieno. Vieną kartą nuėjau pas draugę ir jos mama 
paklausė, ar nenorėčiau pieno. Labai nustebau, kad pieno galima išgerti ne 
penktą valandą ir ne vieną stiklinę, o kiek nori-pusę ar dvi.“ 


Suvaržyta asmenybė nepriima jausmiškai užkrautos visumos, o nagrinėja ją 
po detalę, pvz., dainą po žodį. Apie savo skausmą samprotauja automechaniko 
tonu, sugebančiu detaliai apibūdinti tai, kas nustojo dirbti variklyje. 

Tokie žmonės dažnai renkasi profesijas, kurios suteikia valdžią ir galimybes 
legaliai pareikšti savo agresiją - įstatymo, autoriteto, tvarkos vardu. Tai - politi- 
kai, kariškiai, tarnautojai, teisėjai, dvasininkai, pedagogai. Jei suvaržyta asmeny- 
bė užima administracinius postus, neleidžia sau pailsėti ir „nuvaro“ pavaldinius. 
Kaip tėvai patikimi, nuoseklūs ir atsakingi, yra tvirta atrama vaikams, kadangi 
patys nėra patyrę išsiskyrimo traumų, myli savo vaikus. Tai seno sukirpimo au- 
klėjimas: „Mums to irgi neleisdavo“, „kas vieną kartą pamelavo, tuo negalima 
tikėti“, „turi valgyti, kas padėta ant stalo“. Iš vaiko labai reikalauja paklusnumo. 

Kadangi suvaržytos asmenybės veikimo energija neateina spontaniškai, 
viskas atliekama tik pastangų ir valios dėka, nuolat išstūminėjant pyktį. Prieš 
džiaugdamiesi, turi nuspręsti, kad džiaugsis. Labai kruopščiai suplanuoja atos- 
togas, negali tiesiog sėdėti pajūry. Norėtų nurodyti gyvenimui, koks jis turi būti, 
bet tam turi įveikti tai, kas gyva savyje. 


Vertybės 
Vakarų technologinėje visuomenėje yra apstu žmonių, susitelkusių į „galvoji- 
mą ir darymą“. Kažko verti yra ne jausmai ir patyrimas, o produktas, darymas. 
Labai vertina mąstymą ir pažintinę veiklą, garbina mokslą. Atkaklūs net tada, 
kai kliūtys neįveikiamos, jais galima pasikliauti, pasišventę darbui. Tai žmonės, 
turintys aukštus standartus bei etines vertybes. Savo nuoseklumu, stropumu, at- 
kaklumu, atsakomybe gali pasiekti didelių dalykų. Gyvenime sugeba tenkintis 
nedaug kuo, jei kilniai atlieka dorovingą darbą. 

Siekia pastovumo, juk „dievybės nepriklauso nuo laiko“. Linkę laikytis tradi- 
cijų, nori kažką palikti po savęs, ieško absoliučių ir pastovių dalykų. Jų santuoka 
dažnai atrodo „šventa“, stabiliai besiremianti abipuse pagalba ir atsakomybe. 

Kadangi suvaržyta asmenybė taip dažnai remiasi vertybėmis, būna sunku su- 
prasti, kas reikalui būtina, o kas - savitikslis sadizmas. Religijoje linkę į ritualus 
ir ceremonijas, kurių laikymasis gali būti svarbesnis už tikrą tikėjimą. Dvasinin- 
kas gali būti kruopštus bendruomenės tėvas ir nuožmus pamokslautojas. Jie yra 
„visuomenės ramsčiai“, jei netampa progreso trukdžiais. 

Rusų semiotikas Lotmanas teigia, kad kultūra yra normų ir draudimų siste- 
ma, kultūrinis pradas - vyriškas, o gamta yra gyva, besikeičianti - moteriškas 
pradas. Tai, kas vyriška, yra susiję su kairiuoju pusrutuliu, o kas moteriška - su 
dešiniuoju. Vyriškas charakteris - suvaržytas, moteriškas charakteris yra susi- 
jęs su demonstratyvumu. Totalitarizmas yra orientuotas į ritualą ir draudimą, o 
demokratija - į atvirumą pokyčiams. Senovės užkalbėjimai ir užkeikimai labai 
panašūs į obsesijas, o dar daugiau į jas panašus maldos kartojimas. 


Savęs suvokimas 

Suvaržytas žmogus save laiko atsakingu, patikimu, kompetentingu, žinančiu, 
kas geriausia. „Aš esu tas, kuris patikrins save ir kitus“. Su tuo susijusi tam tikra 
arogancija. Jaučia visagalybės jausmą susiliedamas su didžia asmenybe, religija, 
mokslu. Logiški, moksliški, racionalūs. 

Bet savo centre suvaržytas žmogus jaučiasi mažas, išėjęs iš simbiozės vai- 
kas. „Aš nežinau, ko noriu, bet žinau, kad nenoriu to, ką tu verti daryti“. Savęs 
vertinimas žemas ir dėl to, kad jaučiasi nesugebantys išreikšti emocijų. Daž- 
niausiai jie labai rimti, per mažai pajėgūs mėgautis dabartimi, jų sapnai skur- 
dūs, jaučia nuolatinį nerimą, nuobodžiai laikosi dorovinių pareigų. Moteris 
nesijaučia nei rūpestinga žmona, nei aistringa meiluže, „silpnas kraujo balsas“. 
Pavydi žmonėms, kurie yra spontaniški, kūrybiškai, moka paveikti ir sujau- 
dinti kitus. Obsesyvus stilius išsivysto siekiant per daug saugumo ir stabilumo 
nestabiliame pasaulyje. 

Didžiausias suvaržytos asmenybės vidinis konfliktas yra nuolat kontroliuoja- 
mas pyktis, kovojant su baime būti pasmerktam ir nubaustam. Jei pyktį galima 
pateisinti ir pagrįsti, asmenybė jį priima, tačiau sunkiau pateisinti savo apmaudą, 
pavydą, nesivaldymą. Bijo agresyvių jausmų ir kankina save už agresijos parody- 
mą. Todėl agresija pasireiškia per tokius dalykus, kaip vilkinimas, smulkmeniš- 
kumas aiškinant paprasčiausius dalykus nuo Adomo ir Ievos. Labiau linkę į ko 
nors nepadarymą, negu padarymą. | 

Dėl stengimosi visą laiką būti sąžiningais suvaržytos asmenybės kovoja su 
kur kas stipresnėmis pagundomis nei daugelis iš mūsų ir gali, neišlaikę įtampos, 
pasielgti priešingai savo idealams. Sąžiningi ir stropūs žmonės staiga tampa ne- 
atsakingais; paklusnūs pradeda netikėtai priešintis, nesilaikyti taisyklių; taupūs 
išleidžia didelę pinigų sumą; tvarkingi vienoj srity gali būti labai apsileidę kitoj; 


rūpinasi punktualumu, bet dažnai vėluoja; susivaldantys pasielgia labai emocio- 
naliai; tik mokslu besivadovaujantys atkakliai laikosi prietarų. Žmonių, kurie at- 
rodo esą dorovės pavyzdžiai, pasaulyje visuomet atsiras paleistuvybės sala: pvz., 
teologas, turintis pornografijos kolekciją. Suvaržytos asmenybės mėgsta gyve- 
nimo sritis atskirti vieną nuo kitos.Vienas pacientas, paragintas atsiduoti savo 


fantazijoms, pasipiktinęs pasakė: „Bet tada juk iškils visas mėšlas“. 


Suvaržytų asmenybių tipai: obsesinis ir kompulsinis 


Obsesinis 


Aukščiausia vertybė - galvojimas 
Filosofijos profesoriai 


„Abejonės manija“, norisi palikti sau 
atvirus visus pasirinkimo ir kontro- 
lės variantus. 


Tipiškas variantas - ateina į psicho- 
terapiją tam, kad terapeutas padėtų 
jam apsispręsti ir išsirinkti vieną 
partnerį ar vieną darbą. 

Regresuoja į magišką mąstymą, abe- 
jones, negalėjimą nuspręsti. 


Kompulsinis 


Aukščiausia vertybė - darymas 
Buhalteriai 


Veikia iškart, nenagrinėdami al- 
ternatyvų, ne atidėlioja, o veržiasi į 
priekį, veiksmai dažnai neapgalvo- 
ti, savidestrukciški. 

Jiems yra didelė nelaimė prarasti 


darbą, nes tai yra svarbiausias savo- 
sios vertės šaltinis. 


Kompulsijos: girtuokliavimas, per- 
sivalgymas potraukis pirkti, švaros 


ritualai, visko tikrinimas. 


Kaip tampama suvaržyta asmenybe? 

Vaikystėje pedantiškos asmenybės nepatyrė praradimo baimės, dėl kurios būtų 
reikėję atsisakyti savo jausmų, tik negalėjo reikšti pykčio. Tėvų kontrolė buvo 
ne agresyvi, o moralizuojanti, apeliuojanti į kaltės jausmą. Vienas ar abu tėvai 
buvo suvaržytos asmenybės, keldavo aukštus elgesio standartus ir reikalavo, 
kad vaikai paklustų, kaltino ne tik už neleistiną elgesį, bet ir už jausmus, min- 
tis. Žinoma, daugiau kliūdavo guviems, impulsyviems, vitališkiems vaikams, 
negu tyleniams. 

Kai vienturtis motinos, kuri dėl astmos priepuolių buvo labai jautri, vaikas 
užsinorėdavo ką nors parodyti motinai ir įbėgęs į kambarį išdraikydavo ki- 
limo kutus, būdavo svarbu tik padaryta netvarka, o vaikas nesusilaukdavo 
dėmesio. Motina paimdavo šepetį ir tvarkingai sušukuodavo kilimo kutus. 





Svarbu pastebėti, kad vaikystėje suvaržytų asmenybių protiniai gebėjimai vystė- 
si greičiau, negu judesių koordinacija ar emocinė saviraiška. Suvaržyta asmenybė 
per anksti turėjo išmokti kontroliuoti save ir susitvardyti, patirti, kad viską galima 
daryti vienu teisingu būdu. Tėvai buvo tiek netolerantiški opozicijai, kad užaugęs 
pedantiškas žmogus bijo pralaimėti bent vieną mūšį. Beje, kartais suvaržytos as- 
menybės užauga šeimose, kuriose vyrauja chaosas ir apsileidimas. Toks asmuo jau 
vaikystėje apsisprendžia savo gyvenime įvesti tvarką ir persistengia. 





„Tu buvai neramus ir guvus vaikas, kai tu maitinamas judėdavai, man teko 
tave lupti tol, kol tu išmokai nejudėti - vėliau jau užteko mano grasinančio 
žvilgsnio, kad tu būtum paklusnus. Taip aš buvau perskaičiuosi vienoje kny- 
goje: „Ragus reikia laužyti, vos jiems išdygus“. Taip pat, jei tu rėkdavai, 
kai aš išeidavau iš kambario, aš palikdavau tave rėkti. Vėliau tokios kovos 
dėl valdžios nebebuvo ir žmonės stebėdavosi, kad tu buvai toks paklusnus 
vaikas ir sugebėdavai reaguoti vien į žvilgsnį. Kartais turėdavau nugalėti 
save pačią , kad būčiau tau tokia griežta - bet aš juk mačiau, kad taip buvo 
geriausia tau pačiam. Tėvas tuo metu buvo kare ir man vienai teko visa at- 
sakomybė už vaikus, juk grįžęs jis turejo rasti jus gerai išauklėtus. 


« 





Santykių kūrimas 
Suvaržyti žmonės stengiasi būti sąžiningi, dori, motyvuoti, kartais jų pastangos 
būti „geriems“ atrodo šiek tiek jaudinančiai - vaikiškai siekia bendradarbiauti 
ir pasikliauna viršininkais, mokytojais. Bet vis dėlto tiek bendravimas, tiek ben- 
dradarbiavimas nelengvas, kadangi dažnai pasireiškia sąmoningas nuolaidumas 
ir pasąmoningas priešinimasis. Svarbu jiems padėti išreikšti pyktį ir kritinį po- 
žiūrį: „Jei jūs pasijausite nepatenkinti manimi, galbūt verta apie tai pasakyti?“ 
Įprastas reiškinys yra ir kova dėl valdžios, kovą išprovokuoja bet koks domina- 
vimas jų atžvilgiu, kartais netgi paprasta iniciatyva. Linkę viską moksliškai aiš- 
kintis, nepasitikėti. Tikisi, kad aplinkiniai su jais elgsis kaip tėvai - rūpestingai, 
bet reikalaus, smerks. 

Kita problema - nuobodulys, jausmų trūkumas. Bendraujant galima jausti, 
kad jus iš žmogaus pavertė į daiktą, todėl norisi jį išjudinti, kad nustotų galvoti ir 


pradėtų jausti. Tai kaip kalbanti galva, gyvenanti atskirai, tarsi kūnas yra iškirp- 
tas iš natūralaus dydžio kartono. 

Bendraujant su pedantiška asmenybe svarbu išlaikyti įprastą geranoriškumą, 
paprastai, šie žmonės erzina aplinkinius, nesuprasdami to priežasties, ir yra dė- 
kingi, kad jų nesmerkia. Bendraujant reikėtų elgtis šiek tiek artistišku stiliumi — 
reikšti jausmus, būti šiltam, spontaniškam, atviram. Tarsi parodyti, kad jausmai, 
empatija ir gerų santykių palaikymas yra svarbiau už kovą. „Pažiūrėkime, kas 
atsitiko, kad pradėjome kovoti“. 


Kaip padėti? 

Dažnai suvaržyta asmenybė nieko bloga savo charakteryje ir gyvenimo stiliuje 
nemato, nesusieja to su savo sunkumais ir keistis neketina. Kad kažkas ne taip, 
ji ima suprasti, kai obsesija ir kompulsija labai sustiprėja ir priartėja prie įkyru- 
mų neurozės lygio: pvz., žmogus negali susilaikyti nuo noro 30 kartų per dieną 
plauti rankas, nes į galvą lenda įkyrios mintys, kad visur pilna bakterijų ir kad 
galima užsikrėsti. Taip pat galima parodyti pedantiškai asmenybei, kaip ji uždarė 
save į pilką gyvenimą. 





„Dabar stengiuosi ilsėtis kelis kartus, sunkiai išeina, kaip jūs sakot, turiu 
priprasti. Išleidau vaikus, penkioliką minučių pagulėjau, nenoriu nieko nu- 
slėpti, vėl pradėjau apie darbus galvoti, nieko neišeina. Išeiti pasivaikščioti 
neprisiruošiau, turiu daug darbų, ir tą ir aną norisi padaryti. Toks įprotis 
nuo vaikystės, mama duodavo daug užduočių.“ 





Svarbiausia tokiai asmenybei išmokti vertinti ir pažinti savo jausmus. Kai klau- 
siame apie jausmus, ji atsako apie mintis, todėl verta panaudoti vaizduotę, sim- 
boliką (kokios spalvos tavo nuotaika?). Svarbu skatinti patirti malonumą iš jaus- 
mų. „Kas gero atsitiks, jei aš leisiu sau visa tai jausti?“ Faktas, kad galima jausti 
malonumą iš sadistinės fantazijos neprisipažįstant ir pajusti komforto pojūtį 
išsiverkus, suvaržytai asmenybei yra naujiena. Galima sakyti, kad patirdamas 
emocijas, žmogus jaučiasi gyvas, kupinas energijos ir visavertis, o ašaros išlais- 
vina smegenis nuo bereikalingų cheminių medžiagų. Ekspresyvumas - ne tik 
niekingas pataikavimas savo silpnybėms. Pastebėkite, kada iš pedantiškos asme- 
nybės lieka tik kalbanti galva. „Kai sakai tiek detalių, tavo nerimas sumažėja, bet 
pameti tai, kas tau svarbiausia“. Dažnai klausimai apie jausmus nepadeda - tenka 
pačiam įvardyti suvaržytos asmenybės jausmus, parodyti, ką ji neverbaliai išreiš- 
kia, pasakyti, kaip jaustumeisi jos vietoje. Labai padeda humoras, kadangi pro- 

blemas sukelia ne tik aukšti reikalavimai sau, bet ir negalėjimas patirti sėkmės, 
atsipalaiduoti, verta mokyti ir atsipalaidavimo technikų, lengviausiai vaduotis iš 
suspaustų jausmų padeda identifikavimasis su meno kūrinių herojais. 

Kai suvaržyta asmenybė klausia: „Ką turime daryti?“, - reikia performu- 
luoti klausimą į: „Kas aš esu ir ko noriu?“ Atsisakymas duoti patarimus ją at- 
gaivina. Svarbu surasti vidinį aiškumą, o ne per vargą išspaustą savikontrolę. 
Verta pasinaudoti suvaržytos asmenybės moksliškumu, nes mokslą ji vertina. 

Taip pat verta padėti pedantiškam žmogui suprasti, kad jis kovoja iš baimės 
būti mažu: „Anksčiau pasipriešinimas buvo geras būdas pasiekti autonomiją, 
bet gal dabar galima pasukti geresniu keliu?“ Parodyti, kad jis geriau galvotų apie 
savo poreikius, o ne nuolat priešintųsi, mokyti sakyti „taip“, sumažinti autorita- 
rizmą. Svarbu, kad suvaržyta asmenybė pamatytų, kaip beprasmiška naudojant 
valią išlaikyti, kontroliuoti su žmonėmis ir jausmais susijusias situacijas. Mokyti 
vengti labai aukštų tikslų, pripažinti savo klaidas, nebūti tokiam tvarkingam, 
sumažinti kontrolę. Parodyti, kaip kituose mato vertintojus, o tai yra jos pačios 
kritiškumo projekcija. 


Kaip atsipalaiduoti? Niekam ne paslaptis, kad egzistuoja autogeninė treniruotė, 
kad sanatorijose ir ligoninėse psichologai veda relaksacijos užsiėmimus ir kad 
atsipalaiduoti padeda joga. Paprastai šie užsiėmimai tikrai padeda, bet tik tol, 
kol yra nuosekliai atliekami. Kažin ar sutiksime daug žmonių, kurie nemokėjo 
atsipalaiduoti, o dabar gali tai padaryti. Dažniausiai juos gena nerimas, kurio 
priežastys gilesnės, ateinančios iš komplikuotų jausmų. 


Ką daryti, jei pasiryžote išmokti atsipalaiduoti ir ketinate tai daryti vieni? Pasiū- 
lysiu keletą skirtingų technikų, iš kurių galite išsirinkti labiausiai jums tinkan- 
čią. Žmonės atsipalaiduoja skirtingai- vienus geriau veikia muzika, kitus - vaiz- 
diniai, trečius - fiziniai pojūčiai. Labai veiksmingas yra masažas, karšta vonia, 
ypatingai įsitempęs žmogus gali nurimti tik po fizinio krūvio. Atsipalaidavimo 
technikos tinka tada, kai jau yra minimalus gebėjimas nurimti ir susikaupti ir 
yra efektyvesnės už anksčiau paminėtas. Jos labai palengvėja, jei klausotės, kai 
instrukciją lėtai skaito kitas žmogus arba klausotės audioįrašo. 


1. Relaksacija su vaizdiniais 

Patogiai įsitaisykite, geriausiai — atsigulkite... kvėpuokite ramiai ir lėtai... .vidi- 
niu žvilgsniu peržvelkite savo kūną... pradėkite nuo kojų pėdų....pajauskite kojų 
pėdas ir atpalaiduokite jas... dabar vidiniu žvilgsniu kilkite aukštyn. ...atpalai- 
duokite blauzdas, šlaunis... jūsų kojos sunkios, suglebusios, atsipalaidavusios... 
pajauskite savo sėdmenis... ir atpalaiduokite sėdmenis...pajauskite savo pilvą... 


ir atpalaiduokite pilvą...jūsų pilvas sunkus, suglebęs atsipalaidavęs...pajausite 
savo nugarą... vidiniu žvilgsniu tarsi nuvalykite nuo jos įtampą... jūsų nu- 
gara suglebusi, atsipalaidavusi...pajauskite savo krūtinę. ..jauskite, kaip oras 
įeina ir išeina...ir su kiekvienu iškvėpimu jūsų krūtinė vis labiau atsipalaiduo- 
ja...pajauskite savo rankas...rankų delnus...ir atpalaiduokite rankų delnus... 
pajanuskite visas rankas...ir atpalaiduokite rankas...pajauskite savo pečius ir 
sprandą...pasistenkite jį atpalaiduoti...jūs pečių neslegia jokia našta...jūsų 
visiškai saugus...pajauskite savo kaklą...ir atpalaiduokite kaklą...pajauskite 
savo veidą...kaktos, žandikaulių raumenis...ir visiškai „atleiskite“ savo vei- 
dą...jūsų niekas nemato... .atpalai- 
duokite visą galvą...dabar visas 
jūsų kūnas sunkus, suglebęs, at- 
sipalaidavęs...kvėpuokite ramiai 
ir giliai...ir jauskite, kaip su kie- 
kvienu iškvėpimu iš jūsų kūno iš- 
eina įtampa, kaip iš čiužinio išeitų 
oras...jūs atsipalaiduojate vis gi- 
liau ir giliau... 

Jūs gulite ant šilto geltono 
smėlio...šalia jūsų didelė mėlyna 
jūra...virš jūsų aukštas žydras dan- 
gus... jūs girdite pajūrio garsus, 
užuodžiate pajūrio kvapus...toli, 
aukštai danguje pasirodo balta 
paukštė...ji skrenda link jūsų...jūs pakylat ir skrendat šalia jos...jūs ir esate ta 
balta paukštė...skrendat virš didelės mėlynos jūros...virš jūsų aukštas žydras 
dangus...(5-10 min. skristi) ...tolumoje pasirodo smėlėtas krantas...jis artė- 
ja...jūs nusileidžiat ir vėl tampat žmogumi...jūs gulit ant šilto, geltono smė- 
lio...maloni vėsuma palietė jūsų padus...maloni vėsuma paleitė galvą, krūti- 
nę...galva aiški ir lengva...jūs tris kartus giliai įkvepiat...ir atsimerkiat. 


2. Susitikimas su savimi (ši technika turi daug bendro su budistine 
vipassanos meditacija) 

Patogiai atsisėskite ir stenkitės nejudėti. Užsimerkite. Stebėkite savo kvėpavimą. 
Nereguliuokite jo - nesistenkite kvėpuoti nei giliai, nei ramiai, tiesiog stebėkite 
kvėpavimą tokį, koks jis yra. Stebėkite, kada jis gilus, kada paviršutiniškas. Kada 
pagreitėja ar sulėtėja, kada užsispaudžia, kada teka laisvai. Nieko nekeiskite, tik 
stebėkite. Jeigu jus atitrauks mintys ar vaizdiniai, pastebėkite tai ir vėl stenkitės 

grįžti prie kvėpavimo. O dabar pajauskite savo kūną. Pradėkite nuo viršugal- 
vio ir stenkitės pajausti savo kūną 5 cm gabalėliais. Pajauskite, kokie pojūčiai 
kiekviename plotely - gal tai įtampa, gal lengvumas, gal sunkumas, gal drė- 
gmė, gal sausumas, gal niežėjimas, gal pulsavimas, gal šaltis, gal karštis, gal 
spaudimas, gal skausmas. Jeigu neišeina pajausti kai kurių dalių, sustokite ties 
tais ploteliais ilgiau, o po to eikite pirmyn. Pabandykite keletą kartų peržiūrėti 
kūną, pastebėkite, kas keičiasi. Nieko nekeiskite, tik stebėkite, jei ateis min- 
tys ar vaizdiniai, vėl grįžkite prie kūno įsisągmoninimo. Jei negalite susikaup- 
ti į kūną - grįžkite prie stebėjimo. O dabar sustokite prie pagrindinio pojūčio 
- galite jam suteikti formą ar spalvą, rasti jo emocinį atspalvį: Pvz. „Jaučiu, tarsi 
mano galva nešvari, kaip musių nutupėta. Matyt, persidirbau, esu suirzusi, bet 
negaliu atsikratyti įkyrių rūpesčių, tarsi būčiau jais „užsiteršusi. Nesistenkite 
daug mąstyti, jei pojūtis neatskleidžia savo reikšmės - toliau stebėkite šį ir kitus 
pojūčius. Kai išgyvenimams skiriamas dėmesys, jie suintensyvėja ir greitai pra- 
eina, „išsivalo“. 


2.10. Demonstratyvus charakteris 
„Aš noriu šaukti, dainuoti, deklamuoti, verkti, pamilti ir numirti“. 


Demonstratyvumo bruožų, pavyzdžiui, sureikšminti savo išgyvenimus, turi 
daugelis žmonių. Reikalauti dėmesio, nemėgti konkurenčių ar konkurentų, no- 
rėti gražių daiktų yra įprasta ir normalu. Jei mokinys turi demonstratyvios as- 
menybės bruožų, jis labiau už kitus moka įtikti, tampa mokytojų numylėtiniu, 
manipuliuoja jausmais, bet taip pat jis gali norėti akiplėšiškai išsiskirti iš kitų, 
tada jį sunku suvaldyti, jis neatsakingas, kaprizingas, prašo nuolaidų. Mokytojas, 
kuris turi demonstratyvumo, yra emocingas, įdomus, deja, gali būti nenuoseklus 
dėstydamas dalyką. Demonstratyvios asmenybės gyvenimo leitmotyvas - nuo- 
latinis dėmesio siekimas. Patys demonstratyvūs asmenys dažnai klausia: „Kaip 
susivaldyti? Kaip nustoti kaltinti, verkti ir t. t.?“ 

Pagal charakterologiją demonstratyviems žmonėms nepasisekė daugiausiai: 
jie nesubrendę, paviršutiniški, jų galvoje košė, nori atrodyti geresni, nei yra iš 
tikrųjų, pavydūs, meluoja ir tiki savo melu, neįsisąmonina klaidų. Demonstra- 
tyvumas - tai moteriškumo karikatūra. Moteris „išrado“ demonstratyvumą kaip 
elgesį, prieš kurį vyras jausdavosi bejėgis ir rezignuodavo. Demonstratyvios 
asmenybės psichiatrijoje dar vadinamos impulsyviomis asmenybėmis, isterinė 
neurozė dar vadinama konversija, esama autorių, kurie šį tipą vadina infantiliška 
asmenybe dėl jai būdingo vaikiškumo. 


Bet demonstratyvumas nėra taip vienprasmiškai blogas. Geštaltinėje terapi- 
joje yra toks metodas: „O jūs apsimeskite, kad jums pagerėjo, ir jums iš tikrųjų 
pagerės“. Tai reiškia, jog, kai demonstratyviai asmenybei pradeda atrodyti, kad ji 
yra geresnė, ji ir tampa geresnė. Čia esama ir dar vieno pliuso: kai žmogus nuolat 
meluoja, su juo sunku turėti reikalų, bet kai jis sako tiesą, kur dera ir kur nedera 
(kaip suvaržyta asmenybė), su juo tampa dar sunkiau. Demonstravimas padeda 
atkreipti dėmesį, kai to iš tiesų reikia. Sovietinė ideologija propagavo kuklumą ir 
visais būdais smerkė ryškumą. Būti madingai apsirengusiam buvo laikoma blo- 
gu tonu, kadangi tame buvo matoma egocentrizmo, individualizmo, nuo bandos 
nepriklausomo elgesio keliama grėsmė. Suvaržytam žmogui reikalinga valdy- 
mo ir paklusnumo idėja, demonstratyvus žmogus iš principo yra buržuaziškas. 
Šiuolaikinė kultūra gana dosniai produkuoja demonstratyvumą. 


Santykiai su žmonėmis 

Demonstratyvios asmenybės moka manipuliuoti - jos lengviau negu kiti su- 
kelia ašaras, gailestį, juoką, beje, ne visada įsisamonindamos, kokį poveikį 
daro aplinkiniams. 





Jis pasakodavo, koks jis žymus ir kad jis dažnai tiesiog neatsigina nuo 
norinčių gauti jo patarimų. Iš visų šalies kampelių jam rašo įvairūs gy- 
dytojai, kai pakliūna į sunkią situaciją. Jis jau ne vieną ištraukė iš bėdos, 
bet, aišku, nė vienas apie tai neprisipažins. 





Kalbėdamos nemaloniomis temomis jos staiga tampa neatsakingos, pabėga nuo 
tiesaus klausimo, keičia pokalbio temą. Demonstratyvios asmenybės egocentriš- 
kos, mažai domisi kitais ir blogai juos supranta. 

Teatrališkos asmenybės yra linkusios patekti į situacijas, susijusias su asme- 
ninėmis dramomis ir rizika. Kartais jos gali taip pamėgti šią sužadintą būseną, 
kad ima eiti nuo vienos krizės prie kitos. Demonstratyvių asmenybių apetitas 
labai geras - jos nori būti dėmesio centre, nori artumo, reikalauja stimuliaci- 
jos ir laimi tai hiperemocionalumu, gundymu, provokavimu, ekshibicionizmu. 
Santykiai su jomis niekada nenuobodūs. Demonstratyvūs literatūros personažai 
tiesiog žlunga nuo meilės: tai, kas jiems atsitinka, yra taip sunkiai pakenčiama, 
kad jie arba nusižudo, arba nušauna savo mylimąją, arba jų gyvenimas ritasi 
„pragaištin“ Nors blizganti Puškino pasaulėjauta mene jau išėjo iš mados, to 
negalima pasakyti apie psichoterapiją. 

Erotinio objekto nepasiekiamumas - pagrindinis demonstratyvaus žmogaus 
strateginis tikslas. Būtent tokia yra Nastasjos Filipovnos (Dostojevskis „Idio- 

tas“), kuri nuolat pereina nuo vieno meilužio prie kito ir pabėga iš sutuoktuvių, 
tokia elgesio taktika pasižymi ir Tatjanos įvaizdis Puškino kūrinyje „Eugenijus 
Oneginas“. Labai daug nenusimanančių žmonių tiki teatrališkų asmenybių sie- 
los turtingumu ir gilumu ne tik scenoje, bet ir įprastame gyvenime. 

Šiam tipui priklauso ryškūs mergišiai ir vyrų viliotojos. Tokie žmonės tarsi 
„renka skalpus“, o jų savivertės jausmas priklauso nuo aukų skaičiaus. Jų gyve- 
nime labai daug skyrybų ir naujų partnerių ieškojimų. Demonstratyvios asme- 
nybės linkusios į meilės trikampius - vyrai, kurie joms patinka, visada kažkodėl 
būna surišti, arba, jei kyla nesklandumai santykiuose, nesunkiai leidžiamasi į 
slaptą meilės romaną. Demonstratyvios asmenybės linkusios į intrigas - pvz., 
viena moteris lankė 2 psichoterapeutus iš karto, koneveikdama vienam kitą. Jos 
kaip chameleonai prisitaiko prie naujos situacijos, todėl iš jų visko galima tikėtis, 
bet kadangi jos taip kaitaliojasi ir nerodo tikrų jausmų, jas sunku suprasti. 

Šeimyninis demonstratyvių asmenybių gyvenimas pilnas nusivylimų, kadan- 
gi meilės pretenzijos labai didelės, daug kaprizų, partnerio graužimo, reikalavi- 
mų vis naujų meilės įrodymų, kuriuose nemaža reikšmė tenka finansinėms išlai- 
doms ir visuomeninei partnerio sėkmei. Daug sunkumų kyla dėl seksualinio ir 
emocinio teatrališkos asmenybės šaltumo (nežiūrint dramatiškumo, paaiškėja, 
kad emociškai jos ne visada turtingos). Tokie žmonės nelinkę įsipareigoti, ne- 
galvoja, koks jų pačių įnašas. Jų moto: „vienas kartas nesiskaito“. Kadangi stipri 
jų agresija yra neapgalvota ir greitai praeina, jie nesupranta, ko kiti įsižeidžia. 
Mielai renkasi depresiškus partnerius, kuriuos gali eksplotuoti. Dviejų demons- 
tratyvių Žmonių arba demonstratyvaus ir suvaržyto ryšiai būna geri tik tada, jei 
demonstratyvūs bruožai nestiprūs. Dažnos atsiribojusių žmonių ir demonstra- 
tyvių asmenybių poros, atsiribojusiems žmonėms patinka ir jų negąsdina pavir- 
šutiniškas demonstratyvių asmenybių emocingumas. 

Demonstratyvi asmenybė elgiasi vaikiškai norėdama parodyti, jog iš tikrųjų 
jos nereikėtų suvokti rimtai ir tokiu būdu išvengia atsakomybės - apsimeta be- 
jėge, kad nesijaustų kalta. O narcizas apsimeta kaltu, kad nesijaustų bejėgiu. Ji 
išsirenka tokius objektus, kurie iš jos nori vaikiškumo ir silpnumo, elgiasi tarsi 
būtų kvailesnė negu yra ir kaupia pasyvią agresiją. Tai esminis demonstratyvaus 
charakterio bruožas: savigarbos ir saugumo siekimas per prisirišimą prie prie- 
šingos lyties, kurią laiko stipria. Toks elgesys lemia seksualinių santykių šaltumą: 
teatrališka asmenybė jaučiasi kaip partnerio žaislas, nes jį suvokia kaip tėvą, su 
kuriuo intymus santykis uždraustas. Akivaizdu, kad demosntratyvi moteris yra 
moteriškai - vaikiška. Kokie yra demonstratyvūs vyrai? Vieni vyrai moteriški: 
„Jis buvo įmantriai pasipuošęs, moteriškas, linkęs virktelėti bei pasikalbėti apie 
mirtį“. Kiti labai vyriški, gundantys, pvz., Don Žuanas. 


Prisitaikymas visuomenėje 

Demonstratyvių asmenybių karjera dažniausiai sėkminga ir stabili, kadangi šia- 
me charakteryje dažnai pasitaiko sunkiai suprantamas išskaičiavimas: „rafinuo- 
tas lyrikas ir taupus dvarininkas vienu metu“. Socialiai prisitaikyti padeda įgim- 
tas gyvybingumas, polinkis bendrauti, emocionalumas, spontaniškumas, noras 
išreikšti save, sugebėjimas prisitaikyti ir keistis. Geriau atlieka darbus, susijusius 
su svarbiu asmeniu, o ne dalyku, jų pasiekimai labiau priklauso nuo to, kam jie 
buvo atlikti. Kita vertus, jaunystėje daugelis demonstratyvių asmenybių stebina 
minties, jausmo gyvumu, nuovokumu, bet šių lūkesčių jie dažnai nepateisina. 
Tai atsitinka dėl aistringos seksualinės įvairovės ir dėl chaotiškumo, neatsakin- 
gumo. Kaip tėvai ir auklėtojai demonstratyvūs žmonės labai patrauklūs, sugesty- 
vūs, įteigia vaikui, kad gyvenimas gražus ir vertas gyventi, bet labai nenuoseklūs. 
Per intymiai pririša vaiką prie savęs, o po to jį atstumia. 

Demonstratyvios asmenybės labai nemėgsta rutinos, neformuluoja aiškių 
tikslų, bet visada laukia ko nors naujo. Kūrybiški, atrodo „lengvi“, „jauni“, net 
fiziškai tarsi nesensta. Dažnai noras gauti tai, ko šią akimirką trokšta toks dide- 
lis, kad nekreipia dėmesio į padarinius su tokiems žmonėms būdingu miglotu 
supratimu, kad „kaip nors“ viską sutvarkys. Kiekvienas impulsas turi būti kuo 
greičiau patenkintas. 

Taigi teatrališkai asmenybei būtina stimuliacija, ji nemėgsta ilgam susikon- 
centruoti, greitai persijungia. Ji stokoja pažinimo poreikio, nefiksuoja faktų, ži- 
nių spragas užpildo romantiniais jausmais ir fantazijomis, pasikliauna intuicija, 
todėl jos žinios dažnai paviršutiniškos, jai sunku pakankamai giliai ir sudėtingai 
mąstyti, analizuoti. Mąstymui ir kalbai būdingas impresionistiškumas, globa- 
lumas, vaizdingumas. Beje, būtent globalumas leidžia lengvai pamiršti tai, kas 
nemalonu, todėl bendraujant su demonstratyvia asmenybe verta atidžiai stebėti, 
ką ji daro, o ne ką sako. Krizės atvejais tokia asmenybė linkusi pasinerti į jaus- 
mus, o ne galvoti. 


Savęs suvokimas 
Dėl chameleoniško taikymosi prie situacijų demonstratyvios asmenybės save 
pažįsta blogai, yra labai netolydžios, jausmai keičiasi staigiai. „Grušnickis taip 
dažnai stengėsi įtikinti kitus tuo, kad yra būtybė, nesukurta šiam pasauliui, be- 
sikamuojanti kažkokia paslėpta kančia, kad pats tuo beveik patikėjo“( Lermon- 
tovo „Mūsų laikų herojus“). Demonstratyvi asmenybė įsivaizduoja, kad visi gali 
susirgti, pasenti, bet tik ne ji. „Esi tiek senas, kaip jautiesi“. 

Nors demonstratyvi asmenybė atrodo kaip kontroliuojanti ir manipuliuojan- 
ti, jos subjektyvi psichologinė būsena yra priešinga: bauginančiame pasaulyje 

nori rasti saugumo salelę, savigarbos jausmą padaryti tvirtu, valdyti situaciją, 
dažnai jaučiasi silpna, nekompetetinga, gėdijasi, abejoja, o socialinė sėkmė ma- 
žai tepadeda. Savigarbos jausmas priklauso nuo to, kiek ja žavisi ir geidžia kiti. 
Labiausiai demonstratyvi asmenybė nori turėti statusą ir jėgą, tokią pat kaip ir 
priešingos lyties atstovai. 





„Aš rimtų ydų neturiu. Nebent Artūrą spardyti smagu buvo. Bet tai gal buvo 
nerimtai. Ta prasme man nerimtai, jam gal kitaip atrodė. Sakai, girtis mėgs- 
tu? Bet tai primityvu, neįdomu, daug kas girtis mėgsta, tai tokia yda, kad net 
pasigirti negali. Ir kuo čia pasigirsi? Laikau save geru poetu. Bet ir esu toks. 
Tai realybė. Galėjau studijuoti menus, bet būčiau taip prasigėręs, kad galėjau 
ne tik Artūrą, daug daugiau žmonių sumušti. Esu kietas. Bet aš nesigiriu, 
taip yra. O šlykščias puses slepiu, nes jos neoriginalios, neįdomios.“ 





Idealai 

Demonstratyvių asmenybių gyvenimas labai intensyvus, kadangi joms reikia 
stimulo, jos pačios stimuliuoja. Mus visus vilioja nuotykiai, traukia tolimos ša- 
lys: „Naudokis proga, galbūt jos daugiau nebebus“. Meilę demonstratyvi asme- 
nybė myli labiau už konkretų partnerį, ji norėtų pažinti kuo daugiau jos formų 
ir pavidalų. Drąsiai žiūri į gyvenimą kaip į spalvingą nuotykį, gyvenimo prasmė 
yra nugyventi jį kuo turtingiau, pilniau. Susirūpinusios jausmais, jos neturi nei 
valdžios idėjos, nei intelektualinių siekių, nei stipraus rūšies pratęsimo instink- 
to, bet džiugina amžinu vaikiškumu ir jaunatve. Žmogaus siela yra tarsi gam- 
ta - joje viskas gyva, keičiasi, gamtoje nėra uždelsimo. Teatrališki žmonės tai 
mums parodo. 

Bet demonstratyvių asmenybių vertybinė sfera silpna: kai pavyzdžių poveikis 
buvo stipriausias, tėvai to nesuteikė. Todėl ji baiminasi tradicijų ir to, kas pasto- 
vu, vengia atsakomybės. Dar vertybinė sfera nukenčia, kadangi demonstratyvi 
asmenybė nuolat keičia vertybes, kad įtiktų kitiems. 

Religijoje demonstratyvias asmenybes labai traukia idėja, kad viską gali pra- 
dėti iš pradžių, nekaltai, tarsi naujagimiui. Dažnai tampa sektų sekėjais, nes len- 
gvai pasiduoda užkalbėjimams, hipnozei. 

Siekimas demonstruoti yra fundamentalus žmogaus poreikis. Tokie žmonės 
labai daug dėmesio skiria išorei, savo išgyvenimus gali pateikti meniškai. Tai geri 
laiškų rašytojai, jiems prie širdies autobiografijos ir autoportretai. Žavisi profesi- 
jomis, kurios žada gyvenimą „didžiajame pasaulyje“. Tai fotomodeliai, komerci- 
jos direktoriai, estetika joms svarbiau už etiką. 

Vaidybinis demonstratyvumo aspektas pasirodo bet kokiose tradicinėse ap- 
eigose, kai žmogus turi išstumti senesnį gyvenimą, todėl vestuvėse yra verkiama, 


įvyksta demonstratyvi apeigų subjekto identifikacija su jų objektu, pvz., žmonos 
identifikacija su mirusiu vyru, noro apleisti pasaulį išsipildymas. Demonstraty- 
vumas padeda lengviau išgyventi esmines gyvenimo transformacijas. 


Kaip tampama demonstratyviu? 

Dažniausiai demonstratyvios asmenybės auga chaotiškoje aplinkoje, kurioje 
baudžiama už tai, į ką vėliau nebus nekreipiama dėmesio, bet ryšiai su šeima yra 
stiprūs. „Auksinio narvelio“ aplinka - pabrėžiama išorė, vaikai negauna šilumos, 
bet kalama į galvą „kas jie tokie“. 

Demonstratyvių merginų motinos paprastai pasitikinčios savimi darbe, bet 
šalia vyro elgiasi vaikiškai, paklusniai. Tėvas - gundantis, egocentriškas, lepi- 
nantis, skatinantis dukters vaikiškumą, ir dukra suvokia, kad bus apdovanota už 
sąjungą su tėvu. Tėvas pasąmonigai džiaugiasi mamos ir dukros konkuravimu 
dėl jo dėmesio, todėl tarp mamos ir dukros ryšiai yra šalti. Paauglystėje tėvas 
ima pavyduliauti, dukra atsiskiria, suyra ryšys su tėvu, o savo problemas ji per- 
kelia į kitą vyrą, nes išlieka stiprus noras turėti romantinius santykius su vyru, 
panašiu į tėvą. 
teriško tipo demonstratyviomis asmenybėmis. Sūnūs, kurių motinos buvo 
emociškai šaltos, kontroliuojančios, o tėvas šiltesnis, žavesnis, bet silpnesnis, 
identifikuojasi su tėvu. Toks žmogus iš išorės atrodo vyriškas, bet tai tik poza, 
giliai viduje jis tiki, kad stipresnės yra moterys, ir norint pačiam būti stipriam, 
reikia jas suvilioti. 

Bet kuriuo atveju - demonstratyvumas formuojasi tada, kai per jį vaikas gali 
patenkinti savo poreikius: 





Ji buvo gražiausias vaikas visoje apylinkėje. Kai tik žmonės ją pamatydavo, 
sakydavo: „Na ir vaikas! Niekada tokio grožio dar nematėme. Visa tai Elzė 
puikiai atsimena. O kai ji išvažiavo į Angliją, tai ir ten gražesnės merginos 
neatsirado. Kai ji pasiimdavo gitarą ir dainuodavo šalia savo namų, tai aplink 
rinkdavosi gerbėjai, kurie paskui ją sekiojo nuolat, jai reikėjo tik išsirinkti. Bet 
Elzė susirgo ir jai teko važiuoti namo. O namie kaime su ja ėmė elgtis taip kaip 
su visais - ji turėjo dirbti. Niekas nebesiveržė jos pradžiuginti, visi tik kankino, 
ji verkdavo ir tvirtindavo, kad geriau mirti. Vieną kartą ji taip įsiverkė, kad 
pradėjo dusti, motina išsigando ir kadangi tikrai nenorėjo vaiko mirties, bet 
kokie priekaištai baigėsi. Kai kiti šeimos nariai parodydavo nepasitenkinimą 
jos išskirtine padėtimi, Elzei prasidėdavo konvulsijos ir visi išsigąsdavo. 

Santykių kūrimas 

Savo teatrališkoms pacientėms Freudas bandė pasirodyti kaip geranoriškas gy- 
dytojas, o jos užsispyrusiai suvokdavo jį kaip savo buvimu provokuojantį vyrą, 
su kuriuo jos kankindavosi, kovodavo ir net įsimylėdavo. 

Vyrus demonstratyvios moterys paprastai pervertina, jų bijo ir bando juos 
sugundyti. Su moterimis jos truputį priešiškos ir konkurentiškos. Ir su abiem 
lytim demonstratyvios asmenybės primena vaikus. Tačiau daugelis teatrališkų 
žmonių mėgsta bendrauti ir yra linkę į bendradarbiavimą. 

Demonstratyvios asmenybės gali būti taip įsitraukusios į kovą dėl bet kurio 
vyro (moters) meilės, kad nesugeba draugauti, prisirišti ir patenkinti savo tikrų 
poreikių. Jos linkę įtraukti jus į savo santykius ir jūs nejučia tampate konku- 
rentiški, pavydūs. Kartais sunku priimti teatrališkų asmenybių vaidybą. Dėl šių 
priežasčių lengva pajausti norą elgtis su jomis kaip su mažomis mergaitėmis ir 
būti „dideliu tėčiu“. Tačiau tėviško atlaidumo pozicija įžeidžia jas, taip pat kaip ir 
jų teatrališkumo atmetimas. Kad atsirastų sveikesnis santykis, geresnis demons- 
tratyvios asmenybės meilės objektas turi būti ir panašus, ir nepanašus į tėvą, 
tada seksualinis artumas neatrodys uždraustas. 

Demonstratyvi asmenybė iš pradžių labai jus girs, bet nevykdys, ką liepė- 
te, o galų gale apkaltins autoritarizmu. Daug svarbiau jas empatiškai užjausti 
dėl nesaugumo jausmo ir savivertės trūkumo. Neduoti per daug dėmesio, bet 
ir neatsiriboti, kai užtvindo netikrais jausmais. Kad teatrališka asmenybė nu- 
stotų vaidinti, reikia būti nuoširdžiam, pasitikinčiam savimi, o su ja elgtis kaip 
su protinga ir subrendusia, skatinti savęs tyrinėjimą ir savarankiškumą. Labai 
svarbu palaikyti šiltus santykius su tos pačios lyties demonstratyvia asmenybe, 
nes tikros šilumos iš savo lyties ji negavo - jai iš tiesų reikia ne meilės romano, 
o globos ir draugystės. Daugelis žmonių pyksta, kad jais manipuliuojama, tačiau 
įmanoma priimti manipuliacijas kaip ir kitas problemas ir jas įveikti. 


Kaip padėti? 

Kuo gi skundžiasi demonstratyvios asmenybės? Dažniausiai tai skundai dėl ego- 
centriškų, kontroliuojančių, nedėkingų partnerių. Jos nesijaučia vertinamos kaip 
stiprios, nepriklausomos, protingos, ir nesupranta, kodėl kiti jų nevertina. Taip 
pat jas dažnai kankina kažko neprieinamo, pvz., vedusio vyro ilgesys. Susiranda 
papildomus ryšius, jaučia kaltės, malonumo ir baimės mišinį. 

Dažni somatiniai skundai - alergijos, galvos, gerklės skausmai, nuovargis, kiti 
skausmai, aiškiai susiję su išstumtom į pasąmonę emocijomis, kurias išaiškinus, 
negerumas praeina. Demonstratyviai asmenybei gali kilti ir isterijos priepuolis, 
pasireiškiantis raudojimu, gąsdinimais, kad nusižudys ir t. t. 


Demonstratyvių asmenybių problema - ne sugebėjimų adaptuotis trūku- 
mas, bet užsiprogramavimas tų sugebėjimų nenaudoti. Todėl svarbu, kad jos 
rastų kitų būdų savivertei pakelti, ne vien per patrauklumą. 

Svarbu atskleisti tikruosius demonstratyvios asmenybės jausmus: detaliai, 
aiškiai klausti, kokie jie, iš kur jie, suprasti savo realius poreikius. Tokį žmogų 
reikia mokyti mąstyti, galvoti prieš pasielgiant, taip kaip suvaržytą asmenybę - 
jausti. Mokyti nevengti realybės, suprasti ir priimti žaidimo taisykles, suprasti 
save, atsisakyti to, kas būtina, norint tapti savarankiškais. 

3. Psichotechnikos mokytojo darbe 


- Mokytojau, kur šiukšlių dėžė? 
- Viską rasite knygoj! 
(fizikos mokytojas) 


Mokymas neatsiejamas nuo jausmų. Kol kas mokyklose gana retai prisimena- 
mas šis svarbus psichologinis dėsnis: išmokti mokinys gali tiek, kiek gali pri- 
imti emociškai. Daugelis vaikų iš tėvų gauna mažai dėmesio ir savo emocines 
problemas atsineša į klases. Tai reiškia, kad mokytojų darbas turi įgyti tėvystės 
bruožų. Įprasta manyti, kad visos vaikų problemos nulemtos šeimos. Bet hu- 
manistinės psichologijos tėvas Abraham Maslow teigia: „Tėvai perduoda vai- 
kams iškreiptus elgesio modelius, tačiau, jei mokytojai sveikesni ir stipresni, 
vaikai labiau seks jais“. 

Remdamasis jausmais mokytojas kaip ir aktorius, psichologas, dvasininkas 
pats yra savo darbo įrankis. Mylimiausi mokytojai, sugebantys sudominti ir 
įkvėpti mokinius visų pirma yra stiprios asmenybės, gyvi ir emocingi žmonės, 
kurie myli mokinius. Kiekvienas pedagogas turi savo nepakartojamą stilių. Mo- 
kytojai ir tėvai turi savo talentų, privalumų ir trūkumų. Svarbu suprasti, kad jie 
irgi pažeidžiami ir jų emocine pusiausvyra, dvasine gerove irgi reikia rūpintis. 


3.1. Kaip įveikti sudegimo sindromą? 


Emocinės pusiausvyros palaikymas dirbant mokytojo darbą reikalauja nemažai 
pastangų. Pedagogas lygiai taip pat kaip psichologas ar gydytojas, dirbantis su 
labai sunkiomis emocijomis, turi surasti savo būdą, kaip atsigauti, nes kitaip jam 
gresia sudegimo sindromas. Šis sindromas pasireiškia kaip emocinis, protinis ir 
fizinis išsekimas dėl ilgalaikio emocinio krūvio. Sudegimo sindromas pasireiškia 
bloga, depresiška nuotaika, nuovargio jausmu, bejėgiškumo ir beprasmybės iš- 


gyvenimu, energijos ir entuziazmo 
stoka, negatyviu savo darbo rezul- 
tatų ir apskritai gyvenimo vertini- 
mu. Sudegimo sindromas labiau 
pažeidžia nerimastingus, jautrius, 
empatiškus, linkusius į intraver- 
siją žmones. Pernelyg įsitraukęs į 
profesinę veiklą, mokytojas verčia 
kentėti ir savo šeimą, nes jo darbas 
reikalauja didelių emocinių sąnau- 
dų, todėl šeimai lieka mažiau gerų 
jausmų. 

Mokytojo profesijoje nuolat pa- 
tiriamas vadovavimo stresas: reikia 
kontroliuoti mokinių valią ir ak- 
tyvumą, vertinti. Dėl to atsiranda 
įtampos tokiose kūno dalyse kaip 
kaklas, pečiai, galvos skausmas, 
nuovargis. Raumenų įtampa blo- 
kuoja emocinį žmogaus aktyvumą. Dominavimas sukuria įtampą viršutinėje 
kūno dalyje: įsitempia akys, susispaudžia burna, „šarvu“ pasidengia kaklas ir 
krūtinė. Norėdami sumažinti šiuos pojūčius, įsivaizduokite, kad ant jūsų galvos 
uždėtas sunkus galvos apdangalas, pvz., šalmas, kuris spaudžia ir slegia galvą. 
Mintimis nuimkite šalmą ranka ir išraiškingai, emocingai meskite jį į grindis. 
Nuovargį galite „išleisti“ iš kūno tokiu būdu: įsivaizduokite, kad nuovargio ener- 
gija per rankas ir kojas išteka į žemę. 

Darbas mokykloje sukelia ne tik pyktį, bet ir nusiminimą, beviltiškumo, de- 
presijos jausmą. Taip dažnai atsitinka ir po pokalbio su tėvais, kurie nieko neke- 
tina daryti. Paimkite spalvotų piešimo priemonių. Įsivaizduokite, kad pernešate 
savo niūrią nuotaiką į popierių, tarsi materializuojate ją. Po to užrašykite keletą 
žodžių, apibūdinančių šią nuotaiką. Viską darykite greitai, negalvodami. Po to 
dar kartą pažiūrėkite į piešinį tarsi iš naujo patirdami šią būseną perskaitykite 
žodžius, juos užbraukite, su malonumu suplėšykite lapelį ir išmeskite jį. 

Kalbėdami su žmogumi, kuris nori į jus kaip į šiukšlių dėžę suversti negaty- 
vius jausmus, įsivaizduokite, kad esate tuščias rezervuaras, forma, kuri yra už- 
daryta, pvz., užsuktas stiklainis, todėl negali užsipildyti jūsų pašnekovo turiniu. 
Pajuskite kietas rezervuaro sienas ir išlaikykite pojūtį apie 10-15 minučių. Tuo 
metu pašnekovui galite linksėti galva, sakyti „suprantu“. Pajutęs jūsų neutralu- 
mą, Žmogus pamažu nurims. 

Norint atlikti vaizduotės pratimus, svarbu pasiekti lengvo transo būseną. 
Kai žmogus jaučia stresą, jis sustingsta, mintys nebegali laisvai judėti, jis nuo- 
lat „gromuliuoja“ nemalonią situaciją ir negali sukurti jokių stipriai veikiančių 
vaizdinių. Kaip paruošti būseną, populiariojoje psichologijoje paprastai nesigili- 
nama, bet tai gerai žino hipnotizuotojai. Transas gali būti gilus - jo metu žmogus 
gali nejausti net operacijos skausmo arba negilus - jūs tiesiog trumpam „atsijun- 
giate“, užsisvajojate, pradedate giliau kvėpuoti, matyti vaizdinius, atpalaiduojate 
raumenis. Tokia būsena natūraliai atsiranda važiuojant traukiniu, masažo metu, 
klausant muzikos, paskaitos ir t. t. Transo būsena kyla savaime, jums reikia ją 
tiesiog sustiprinti, o tam būtina sustabdyti mąstymo procesą. Kad įeitume į šią 
būseną kartais reikia savo žvilgsnį sukoncentruoti į kokį nors vaizdą, pvz., ugnį, 
vandenį, ilgai eiti, stebėti savo kvėpavimą. Jei transo būsena atsirado, galite pra- 
dėti vaizduotės pratimą. 

Dažniausiai mokytojai išsako tokias psichologines problemas: „Bijau 
imtis atsakomybės, nepasitikiu savimi; esu kategoriška, negaliu atleisti, per 
daug rūpinuosi ir reguliuoju mokinius; nesuprantu kai kurių mokinių; jaučiu 
bejėgiškumą, nekantrumą, netvirtumą iš pusiausvyros vedančiose situacijose; 
dažnai būnu blogos nuotaikos, nesišypsau mokiniams; darau „tragedijas“, nega- 
liu išmokyti mokinių domėtis; mokiniai tampa nedraugais“. 

Geram mokytojui būdingas susikaupimas, valia, savikontrolė, tvirtumas, 
stabilumas, aiškumas, dalykiškumas, konkretumas, pasirengimas valdyti ir kon- 
troliuoti situaciją. Jauniems mokytojams labai sunku nuolat palaikyti discipliną 
klasėje, po to jie jaučiasi labai pavargę. Svarbu atsiminti, kad geras vadovas yra 
visų pirma tas, kuris gali gerai valdyti save, kuris pasižymi stipria valia ir savi- 
kontrole. Atlikite tokį pratimą: sukaupkite savo dėmesį į vieną ar kitą kūno dalį 
pagal vidinę komandą: „ranka“, „pirštas“, „ausis“. Po to darbo dienos metu sten- 
kitės elgtis taip, kad įvykdytumėte kuo daugiau numatytų sau reikalavimų. 

Kitas pratimas, padedantis didinti kontrolę - „psichoenergetinis skėtis“. Jį gali- 
ma atlikti pamokos pradžioje arba pamokos metu. Mokytojas atsistoja prieš klasę 
ir stengiasi įsivaizduoti, kad jo valios ir sąmonės pastangomis virš klasės atsirado 
savotiškas „energetinis skėtis“, tiksliai uždengiantis visus mokinius. Mokytojo tiks- 
las - pasitikinčiai, stipriai ir stabiliai laikyti „skėčio“ rankeną visos pamokos metu. 

Dar vienas pratimas - „pusiausvyra“. Jį svarbu atlikti, kai neketinate nusileis- 
ti, bet nenorite susipykti. Pokalbio metu elkitės drąsiai ir užtikrintai. Nusileiskite 
savo pašnekovui dėl detalių, bet nenusileiskite iš esmės, būkite diplomatiški, kai 
kalbama apie jausmus ir jūsų tarpusavio santykius, bet „kietas kaip uola“, kai tai 
liečia reikalą. Išklausykite žmogaus argumentų, minčių ir tik po to pasakykite, 
ką nusprendėte. Tai tarsi vaikščiojimas lynu - neleisti pokalbiui užaštrėti, bet tuo 
pačiu pasiekti savo pozicijos pripažinimo. 


Psichoterapinė pagalba mokytojui, psichologinės grupės paprastai sumažina 
santykių su mokiniais, tėvais sunkumus. Pagerėjus įsisągmoninimui, pedagogas 
pamato daugiau savo psichologinių problemų, o pradėjęs spręsti savąsias, pa- 
junta, kaip dalis išorinių sunkumų dingsta savaime. Deja, gerėjant mokytojo 
santykiams su mokiniais, save kūrybiškiau realizuojant dažnai paaštrėja 
problemos su administracija. 


3.2. Mokytojas ir mokytojo kaukė 


Kokios psichologinės savybės būdingos geram mokytojui? Prisiminkite savo 
geriausią mokytoją. Kurios savybės būdingos ir jums? Humanistinės psicholo- 
gijos autoritetas Karl Rogers mano, kad gero pedagogo charakteriui svarbiausi 2 
bruožai: tikrumas ir nuoširdumas bei mokinio reakcijų supratimas „iš vidaus“. 
Tikrumas ir nuoširdumas reiškia, kad mokytojas nesislepia už kaukės, yra as- 
meniškas, išreiškia jausmus. Nuoširdumas lemia didelę mokytojo kaip žmogaus 
jėgos dalį, o jausmų slopinimas ir vaidinimas to, kuo iš tiesų nesi, kainuoja ne- 
mažai pastangų. 

Mokytojo kaukė - tai didelė problema. Dažnai pedagogai ne tik slepia jaus- 
mus, bet ir patys nuo jų atsiriboja. Vieni su pedagogo vaidmeniu susitapatinę 
sąmoningiau, kiti ne. Daugelis mokytojų pastebi, jog net nepažįstami, tokie 
kaip taksi vairuotojas, gali atspėti, kad jie yra mokytojai. Kokia ta kaukė? 
Mokytojas atpažįstamas pagal valdingumą, norą pamokyti, atsakingumą ir rim- 
tumą. Tai suvaržytos asmenybės, apie kurią kalbėjome, bruožai. Atsipalaidavęs 
ir žaismingas žmogus niekad nebus palaikytas mokytoju. Kaip išsigelbėti nuo 
„mokytojiško“ veido? Provincijoje dirbantys mokytojai skundžiasi niekur nega- 
lintys pasislėpti nuo juos stebinčių mokinių. Bet ne visada pedagogas stebimas 
smalsių žvilgsnių. Daugelis mokytojų į savo darbą sudeda daug savęs ir daug 
laiko praleidžia mokykloje, todėl bendrauja tik su kolegomis. Tuo tarpu, norint 
atsipalaiduoti nuo darbo ir neužmiršti, kad gyvenime egzistuoja ir kitokie daly- 
kai, labai svarbu bendrauti su žmonėmis, kurie nesusiję su mokykla, turėti savo 
pomėgių, įdomiau leisti laisvalaikį. 

Vienas iš labai paplitusių profesinių mokytojo trūkumų yra jo „suaugėliš- 
kumas“. Mokytojas šalia vaikų simbolizuoja suaugusiojo pasaulį, pilną apri- 
bojimų, taisyklių, bausmių. Vaikui tai svetima, todėl šalia tokio žmogaus jis 
jaučiasi prislėgtas arba maištauja. Bet mokytojas gali atsiminti, kaip jis pats 
buvo vaikas. Pvz., jis gali paklausti savo tėvų apie tai, ką iškrėtė, kai pats buvo 

IU/  TURBUT 
MOKYTOJA? 





mokinys ir papasakoti tai savo 
vaikams arba mokiniams; gali 
atsiminti žaidimą, kurį labiausiai 
mėgo žaisti vaikystėje ir pažaisti 
jį su vaiku ar anūku kaip lygus su 
lygiu; paprašyti jį pamėgdžioti ar 
nupiešti piešinį „mano šeima“. 
Ne paslaptis, kad persitempęs, vi- 
sada rimtas mokytojas kartais pa- 
sielgia kur kas vaikiškiau už savo 
mokinukus. Istorikė: „Traukinys 
išskrenda rytoj devintą ryto“; 
Kūno kultūros mokytojas: „Visi 
porom po vieną!“ 

Kaip mokytojo kaukė veikia 
moters mokytojos gyvenimą? Grį- 
žusi namo su vyru ir vaikais ji lin- 
kusi elgtis kaip su savo mokiniais 
ir nuolat juos auklėti, laikydama 
save moraliniu-etiniu etalonu. 
Savo vaikams dažnai nelieka laiko 
ir neužtenka motiniškos šilumos, 
tačiau jie auklėjami griežtai, pedagogiškai. Todėl važiuodama namo stenkitės 
pamiršti apie mokyklą ir pasijusti tiesiog moterimi - stichiškai jausminga, sek- 
sualia, šilta. 

Dar vienas pratimas: prieš pradėdami kalbėti su žmogumi, pirštų galais pa- 
lieskite savo akis, perbraukite ranka nuo kaktos iki smakro, tarsi nuimate seną 

kaukę, tegul šitas gestas magiškai jus perjungia iš pozicijos „virš“ į lygiavertę 
poziciją. 

Net patys aštriausi žodžiai gali pasiekti tikslą, jei jie pasakyti nuoširdžiai, atvi- 
rai, jei jaučiasi mokytojo susirūpinimas mokinių gerove. Kai mokytojas nuošir- 
dus, mokinys taip pat tampa nuoširdesnis. Nuoširdžiu elgesiu mokytojas padeda 
mokiniui geriau suvokti, kaip į jį reaguoja žmonės. Nuoširdumas pasireiškia ir 
dalyko žinojimu: geriau savo dėstomą medžiagą žinantis mokytojas gali pateikti 
geriausią pavyzdį, galvosūkį, o ne moko taip, tarsi čia negalima nieko keisti ir 
reikia viską įsidėmėti. 

Kaip būti nuoširdžiam su mokiniais? Tiesiog būti prieinamam, kreiptis var- 
du, įsiminti jų gyvenimo detales. Papasakokite, kaip jautėtės, kai patys buvo- 


te mokiniai, tada vaikai jaus, kad jais pasitikima, kad jie mokytojui svarbūs, 
artimi (be abejo, nuoširdumas neturi būti savitikslis. Angly kalbos mokytoja: 
„Penktadienį pamokos nebus, nes man reikia pas manikiūrininkę, o jūs žinot, kaip 
sunku patekt pas manikiūrininkę savaitės pabaigoj“. Kartais sunku būti atviram, 
pavyzdžiui, kai nuskriaudęs mokinį neteisus jūsų kolega, bet nuoširdų mokytojo 
elgesį tokiose situacijose mokiniai atsimena ypač ilgai. Žinoma, sunkiausia būti 
nuoširdiems mokytojams, kurie ir gyvenime tokie nėra. 

Kita Karl Rogers nurodoma gero mokytojo savybė - mokinio supratimas, ypač 
to, kaip vaikas mato mokymąsi. Norint iš tiesų suprasti mokinį, reikia įdėti 
nemažai pastangų, o iš esmės pažinti prireikia mėnesių ir net metų. Ką galima 
daryti? Visų pirma - pasistenkite iki smulkmenų įsivaizduoti mokinio gyveni- 
mo aplinkybes - jo gyvenamą aplinką, santykius su namiškiais ir draugais. Dar 
svarbiau pasistengti atsiminti, kaip patys jautėtės, kai buvote mokiniai, neretai 
tai reiškia - atsiminti ir patirti vaikiškų jausmų nemalonumą. Norint iš tiesų 
suprasti kitą žmogų, reikia sugebėti patekti į jo asmeninį pasaulį ir jaustis 
jame „kaip namie“, tarsi reikėtų suvaidinti to žmogaus vaidmenį. Be abejo- 
nės, tai ne kelias minutes trunkantis ir ne visada lengvai pavykstantis veiksmas. 
Ypač sunku suprasti mokinius, kurie labai nepanašūs į savos aplinkos žmones, 
bet tokiu atveju gali padėti speciali literatūra. 

Per daug jautrūs, pradedantys mokytojai pervargsta nuo mokinių emocijų, 
bet „prilipus“ mokytojo kaukei, darosi sunkiau klausyti, negu kalbėti. Tam, kad 
sumažintumėte užsidarymą nuo varginančios aplinkos ir padidintumėte vidinį 
atvirumą, pabandykite kurį laiką kopijuoti žmogų, su kuriuo kalbate - jo kal- 
bėjimo ir kvėpavimo greitį, mintyse arba išoriškai pamėgdžiokite kūno pozą ir 
pajauskite, kokia to žmogaus būsena. 

Kitas būdas - įsivaizduokite, kad jūs tuščias indas, į kurį jūsų pašnekovas 
sudeda savo mintis, jausmus, žodžius. Nieko nevertinkite, tiesiog priimkite. 

Gali padėti ir pratimas „antras planas“: bendraudami su žmogumi, stenkitės 
sau suformuluoti pokalbio „antrą planą“: nuolat stebėti, kaip pašnekovas rea- 
guoja į jus, ką jis kalba, o ką nutyli, kokia jo nuotaika. Stenkitės būtent pagal 
„antrą planą“ reguliuoti savo bendravimą - kalbėkite tai, kas žmogui svarbiausia 
ir malonu, stenkitės apie save palikti gerą įspūdį, pataisyti jo nuotaiką. Net trum- 
pam susitikę žmogų, galite visų pirma atkreipti dėmesį į jį pamiršdami save, 
pvz., pastebėdami, kokia jo nuotaika. 

Galvodami apie savo mokinius, pamąstykite apie jų ypatybes. Mintimis su- 
skirstykite juos į storaodžius ir plonaodžius, sugalvokite pravardes, pagalvokite, 
kuo skiriasi jų mokymosi stilius. Kad suvoktumėt žmogų kartais nereikia ilgai 

galvoti, užtenka pasikliauti pirmu įspūdžiu ir intuicija. Pabandykite pasitreni- 
ruoti viešoj vietoj, pažvelkite į nepažįstamą žmogų ir nustatykite, kas jis galėtų 
būti, kokio charakterio, kokios nuotaikos. 

Mokinį suprantantis mokytojas sugeba padrąsinti pasimetusį vaiką, žino, 
kad sėkmė, patirta per pirmąsias dalyko pamokas, gali labai padėti pasitikėti 
savimi. Galėjimas suprasti vaiko elgesį įvairiose situacijose padeda užmegzti 
su juo artimus santykius. Empatiški mokytojai vertina kitus žmones kaip ne- 
sunkiai suprantamus, o turinčius sunkumų vaikus - kaip neišsiskiriančius iš 
kitų. Kita vertus, neretai būna sunku ne tik suprasti kitą, bet paprasčiausiai jį 
išgirsti - trukdo išankstiniai įsitikinimai arba bloga nuotaika, norisi nekan- 
triai apkaltinti arba „įgrūsti“ patarimą. 

Mokinio supratimas labai svarbus vertinant mokinį. Daugelis mokytojų tada 
jaučia įtampą. Jie bijo būti neobjektyvūs, nes tampa atsakingi už mokinių ateitį. 
Taip pat neretai jaučiasi atsakingi prieš administraciją, kad nepakankamai pa- 
ruošė mokinį, nepasitiki savimi. 

Subjektyvumo išvengti sunku. Kodėl? Subjektyvumą gali lemti nuovar- 
gis arba vieningos vertinimo sistemos nebuvimas. Labai klastingas „konteksto 
suvokimo“ fenomenas: mokinys, kuris atsakinėja po labai gerai pasirodžiusio, 
atrodys blogesnis, nei iš tiesų yra, o mokinys, atsakinėjantis po blogai pasiro- 
džiusiojo, atrodys geresnis. Bet labai svarbios ir asmeniškos priežastys: inertiška 
nuomonė apie mokinį, mokytojo nuotaika, dogmatiškumas, vertinimas ne už 
darbą, o charakterį. Depresyvūs ir baimingi mokytojai gali pervertinti mokinį, 
pedantiški, liguistai įtarūs ir perfekcionistiški linkę mokinius nuolat nuvertinti. 

Geras mokytojas žiūri į mokymąsi kaip dalyką, kuris tęsiasi visą gyvenimą. 


„Mokytoja turėjo vieną iš svarbiausių gero mokytojo savybių, ji buvo nuoširdi 
su vaikais, prisipažindavo, jei klydo, ir nereikalaudavo tobulumo nei iš savęs, 
nei iš vaikų“. „Aš tapau mokytoju daug ko nežinodamas ir vis tebesimokau, 
NOTS €SU SUAUgęs“. 


4. Kas gali „priversti“ vaikus dirbti? 


„Turi tik du variantus: arba pasiimi ploną sąsiuvinį, arba pasiimi ploną sąsiuvinį!“ 
(chemijos mokytoja) 


Kodėl šiais laikais vis aštresnė atsakomybės problema? Visų pirma atsakomy- 
bės reikšmė sumažėjo todėl, kad postmodernistinėje visuomenėje nebeverti- 
namas autoritetas ir pastangos. Antra, labai pasikeitė požiūris į darbą. Anks- 
čiau nebuvo teikiama tiek reikšmės žinioms. Nereikėjo vaikų mokyti, kas yra 
darbas, jie augo pasaulyje, kur visi aplink dirbo. O dabar vaiko gyvenimas toks 
įdomus, kad daugelis vaikams skiriamų darbų atrodo labai nuobodūs, visiškai 
nebūtini. Ypač vaikų atsakomybės jausmas susilpnėja per vasaros atostogas, 
nes vaikui ima atrodyti, kad mokykla ir darbas yra visiškai nepriimtini. Taip 
pat tvarką sunkiau įvesti po to, kai vaikas sirgo. Jam atrodo, kad puikiai apsiei- 
ta ir be jo pagalbos šeimoje. 

Kodėl reikalingas tvarkos laikymasis? Vaikui tvarka asocijuojasi su rutina, 
bet iš tiesų rutina - tai namų sienos. Joks vaikas toje situacijoje, kur nežino, ko 
tikėtis, nesijaučia gerai. Pvz., nors tėvai užsiėmę, jis žino, kad tam tikrą laiką 
mama praleis su juo. Daugelis jaunų žmonių patiria stiprų nerimo jausmą išva- 
žiavę mokytis į kitą miestą, kur nėra tėvų nustatytų taisyklių. Todėl tėvai privalo 
šeimoje sukurti rutiną, kurioje visi galėtų jaustis gerai. Vaiko mokymas taip pat 
turi tapti rutinos dalimi. Neskirdami laiko mokymui, sugaišime daug laiko tai- 
sydami vaiką. 

Gyvenime yra daug sferų, kur žmogaus elgesys visiškai reglamentuotas ir kū- 
rybinės saviraiškos labai mažai, pvz., orkestre ar įmonėj. Dažnai reikia stengtis 
išmokti džiaugtis iššūkiais, o ne tik išreikšti save. Atsakomybė ir hierarchija yra 
vertybėmis pagrįsto elgesio pagrindas - autoritetai kaip vertybių atstovai gali 
padėti žmogui sukurti kažką didesnio už save. 

4.1. Pedagogas, bausmė ir paskatinimas 


Paauglys dažniau prieštarauja, negu sutinka: „Aš padarysiu taip, net jeigu to nori 
mano tėvai. Yra ir tokių, kurie neprieštarauja ir net neturi savo nuomonės. Tai 
daug rimtesnis sutrikimas. Kai vaikas dar mažas, jam atrodo, kad sakyti „ne“ ir 
būti asmenybe yra vienas ir tas pats. Kodėl paaugliai taip gina savo nuomonę? 
Todėl, kad nėra ja garantuoti. 

Pasipriešinimo išaugimas paauglystėje labai panašus į tą vystymosi etapą, 
kai dviejų metų vaikas ima sakyti tėvams „ne“. Pabandykite prisiminti, kaip 
pirmą kartą pradėjome priešintis. Įsivaizduokite - štai jūs mažytis ir gerutis 
gyvenate ir džiaugiatės, suaugusieji už jus viską sprendžia, ir visi laimingi. 
Džiaukis ir neturėk rūpesčių! Bet atsiranda kažkoks keistas jausmas, kad ga- 
lima gyventi kitaip, imate jausti tarsi iš jūsų tikimasi, kad judėtumėte į priekį. 
Tėvai kur kas lengviau pakeltų vaikų prieštaravimus, jei suprastų, kokio vyriš- 
kumo reikia norint prieštarauti. 

Bet jei tėvai suteikia daugiau teisių, ne visi paaugliai tampa laimingi, nes ne- 
moka priimti savo sprendimų. Tik pradėdamas įtvirtinti savo „aš, žmogus žino, 
ko nenori, bet nežino, ko nori, todėl paaugliai gali imti elgtis dar blogiau, kad 
galų gale tėvai teises iš jų atimtų. 


Kokie būna prieštaravimai? Visų pirma paaugliai labai prieštarauja, kai kas nors 
kišasi į jų gyvenimą. Aišku, yra tokių žmonių, kurie vienas nuo kito nieko nesle- 
pia. Bet tiems, kurių energijos lygis aukštas, kurie nuolat keičiasi, toks visiško 
bendrumo būdas nėra priimtinas. Kuo labiau tėvai vertina savo privatumą, tuo 
mažiau jiems baisus vaiko privatumo poreikis.Vaikas, iš kurio atimtas privatu- 
mas, užsiskles, o jei tėvai visai nepaisys ribų, taps net atsiribojusiu. 





„O mano tėvai dažniausiai taip kišasi į mano gyvenimą, lyg norėtų patys 
jį gyventi už mane... „rūpinasi“ taip jie sako, „myli“ . Tai kokio šūdo jie ne- 
leidžia man džiaugtis gyvenimu, jei taip myli, noriu auskaro liežuvy ir ne- 
leidžia..! Juk man ne 10 metų. Jie net durų man kambary neįrengė, turiu 
tenkintis užuolaida, kaip kvaila, jokio privatumo... baisu...“ 





Tuo tarpu vaikas, kuris jaučia, kad yra gerbiamas, netrokš privatumo taip sti- 
priai. Daug tėvų klausia: „Ką daryti, kai vaikas kažką slepia?“ Nereikia šnipinėti. 
Reikia paprasčiausiai atvirai jam pasakyti, kas jus neramina jo elgesyje ir pasiū- 
lyti jam savo meilę ir pagalbą. 


Kita vertus, ar kartais vaikas prieštaravimais nekovoja prieš labai didelius 
apribojimus? Iš tiesų daugelis vaikų pervertina suaugusius ir nori būti į juos 
panašūs. Bet suaugusieji dažnai užstringa ties nepriklausomybės pasireiškimo 
smulkmenomis - šukuosena, klausoma muzika. 








„Mano sūnus- visiška mano priešingybė. Kadangi tėvas -susmirdęs hipis, jis 
yra normalus, pozityvus, tvarkingas, kiekvieną vakarą skalbia baltą apykaklę. 
Kita vertus- man ką nors suprasti yra gerai, o jam knygos yra visiškas mėšlas.“ 





Paaugliui bandant atsiskirti, problemos gali iškilti tiek jam, tiek tėvams, todėl 
mokytojams ir psichologams svarbu nepriimti nei paauglio, nei jo tėvų pusės. 





Drebanti dukra pasakoja, kokia baisi, kontroliuojanti, agresyvi jos motina. 
Išeidama iš namų su natom ji bijo prasitarti, kad jau senokai neina į muzi- 
kos mokyklą. Mokytoja užjaučia vargšę mergaitę, ujamą agresyvios mamos. 
Atėjusi pasitarti mama - šneki, geraširdė moteris - skundžiasi mimoziškų 
dukros jautrumu, nuo kurio kenčia visa triukšmingai bendraujanti šeima. 











ES Tai 


„Bet va neseniai turėjau progą įsitikinti, kad ne tik tėvai išsilieja ant manęs, 
bet ir aš ant jų. Kai draugavau su mylimu vaikinu jaučiausi daug laimin- 
gesnė. O va kai išsiskyrėm, tai nemažai neigiamų emocijų ant tėvų išlieju... 
Žinau, kad reikia stengtis susilaikyt, bet esu labai emocionalus žmogus, todėl 
gan sunku tvardytis. O ir tėvam pykčio priežasties pasakyt negaliu, nes jie 
tiesiog numotų ranka ir pasakytų, kad čia tik vaikiškos problemos.“ 





Paauglystėje labai išryškėja kai kurių vaikų polinkis kovoti dėl valdžios. Kai tė- 
vai linkę nuolat jėga versti vaiką paklusti, šis pajunta, kad, paklusęs reikala- 
vimams, gali visiškai prarasti ir taip palaužtą savo vertės jausmą. 








„Atsišnekinėjimas - vienintelis mano gyvenime dalykas, kuris man leidžia 
reikšti savo nuomonę...“ 





Tokiu būdu formuojasi suvaržyta asmenybė. Kai motina dukrai siūlo neval- 
gyti saldumynų, ji valgo jų tik daugiau, bet iš karto nustoja valgyti, kai paaiškėja, 
kad ir draugė jų nevalgo. Bendraudami su paaugliais labai atsargiai pertrauki- 
nėkite, patarinėkite ar vertinkite. Daugelis puikiai atpažįsta bandymus padaryti 
jiems įtaką ar pakeisti jų elgesį. Mūšiuose paauglys įgyja naujų jėgos įgūdžių, o 

neparodęs jėgos ima jaustis 
bevertis ir pats provokuoja 
susikirtimus. Beje, kartais 
kova dėl valdžios tampa pa- 
naši į dėmesio troškimą. Ar 
vaikas reikalauja dėmesio, 
ar demonstruoja jėgą, ga- 
lime suprasti iš elgesio, kai 
prašoma ' pasitaisyti. Norė- 
damas daugiau dėmesio pa- 
auglys nustos blogai elgtis. 





Kai tik mes impulsyviai 
reaguojame į tai, ką vaikas 
daro, galime būti tikri, kad 
darome tai, ko šis nori. Nors 
jis pats to gali ir nesuvokti, jis sėkmingai įtraukia mus į kovą dėl valdžios. Bet kai 
vaikai pajunta, kad pasipriešinimo priežastys ir teisės buvo suprastos ir įvertin- 
tos, niekas nebeprimetama, jie nusileidžia. 





„Mano tėvas verslininkas - pedantas ir uždaras žmogus. Iš manęs norėjo 
išgręžti tai, ko aš nebūčiau sugebėjus. Jis mane vertė mokytis tai, ko aš iki 
šiol nesuprantu - tai matematika, chemija ir fizika. Tuomet aš užsispyriau 
ir viską pradėjau daryti atvirkščiai, nei jis liepdavo. Visiškai užleidau moks- 
lus, pradėjau praleidinėt pamokas. Rengdavausi kaip jam nepatikdavo, kad 
ir priekaištaudavo prisiaugindavau nagus ir dažydavau plaukus. Bijodavau 
jo, nes elgdavosi kaip psichiškai nesveikas-susinervinęs daužydavo daiktus ir 
garsiai alsuodavo, bet, kai uždraudė turėti draugą, išdrįsau jam pasipriešint 
ir išeiti gyventi pas mamą. Dabar gyvenu su 5lt kišenėj, kai pas tėvą buvau 
pertekus pinigais. Bet esu laimingesnė. Kad ir sunku pasivyt, bet mokausi 
iš paskutinių jėgų, stengiuosi. Mama leidžia mylėti draugą ir būti mylimai. 
Džiaugiuos gyvenimu, eidama gatve šiuo metu džiaugiuos. Žinau, kad tė- 
vas mane myli, bet tvirtai žinau, kad jis kaltas, kad taip padariau. Per daug 
mane traumavo.“ 





Žinoma, kuo blogesnė paauglio patirtis ir kuo menkesni socialiniai sugebėjimai, 
tuo mažiau jis turi turėti laisvės. Jis privalo pripažinti, kad, kas galima kitam, 
jam ne. Vienaip reikėtų elgtis su paaugliu, kuris gerai sutaria su bendraamžiais 


ir yra ragavęs alkoholio kartu su tėvais, kitaip su paaugliu, kuris šalia draugų 
labai įsitempęs, stengiasi nuo jų niekur neatsilikti, o alkoholis jam visada buvo 
draudžiamas, kadangi jo giminėje prasigėrė ne vienas žmogus. 

Baimė prarasti savęs vertę ir polinkis priešarauti bet kokia kaina būdingas 
daugeliui suaugusiųjų, ypač vyrų. Dalis mokytojų irgi turi šią savybę - jie yra 
griežti ir mokiniai jų klauso, bet nukenčia artimesni santykiai su mokiniais. 
Galima visą energiją skirti tylai ir tvarkai palaikyti, o galima - mokiniams sudo- 
minti. Galima ir ne taip stipriai siekti tvarkos, bet leisti vaikams išreikšti save. 


Bausmė ateina iš autokratinės sistemos, kurioje autoritetingas žmogus, užimda- 
mas dominuojančią padėtį, turėjo privilegiją skirti apdovanojimus ir bausmes. 
Pastaruoju metu socialinė struktūra pasikeitė, vaikas užėmė tokią pat socialinę 
padėtį kaip ir suaugusieji. 

Auklėjimas mušant, rėkiant - tai prisipažinimas, kad suaugusysis, turė- 
damas visas priemones, yra toks bejėgiškas, kad nusileido į žemiausią žmo- 
nių sąveikos lygį. Gaila, kad dažnai tėvai nesupranta, kaip svarbu laiku pasakyti 
vaikui: „Atleisk.“ Žmonės kartais nustoja valdytis. Suaugusieji dažnai nesuvokia, 
kaip jie patys grubiai elgiasi su vaikais net dėl smulkmenų. Vienas vaikas, kurio 
oficiantas restorane mandagiai paklausė, ką jis nori užsisakyti, pasakė: „Jis mano, 
kad aš tikras“. 





„Mama kišasi į mano gyvenimą. Sakau: „Einu pasivaikščiot“ O ji: „Su kuo? 
Kada grįši? Žiūrėk, neprisigerk!“ Mintyse galvoju: negi aš kiekvieną dieną 
geriu, rūkau, vartoju ką nors?“ 


Kokie nevykę baudimo būdai pasitaiko dažniausiai? Labai paplitęs elgesio tipas 
yra įkyrus raginimas. Svarbu žinoti, kad po daugiau kaip dviejų pastabų vaikas 
jau negirdi. Todėl geriau taikyti tvirtus, bet pagarbius metodus. Bausdami atžalą 
mes dažnai prarandame daugiau, negu įgyjame, pvz., drovus vaikas ima jaustis 
nevykėliu. Vaikui nereikia dar kartą demonstruoti, kad stipresni gali skriausti 
silpnuosius. Neretai noras dirbti pradingsta, nes suaugusieji linkę per daug kištis 
ir kritikuoti vaikų atliktą darbą. Kolektyvinė bausmė turi dar daugiau neigiamų 
padarinių - nekalti mokiniai pasipiktina: „Kam laikytis taisyklių, jei vis tiek būsi 
nubaustas*“, kaltieji džiaugiasi, kad jų nepagavo. Taip pat destruktyviaj veikia 
pykčio ir meilės kaitaliojimas, kai po subarimo vaikas apkabinamas, jo atsipra- 
šoma. Vaikai įpranta neklausyti ir tuoj pat atsiprašyti. Taip vaikų elgesys tampa 
chaotiškas. Labai žalingas ir kalbėjimas apie vaiką jam girdint - neigiami tėvų 
pasisakymai atima viltį ir norą pasikeisti. 

„Mano motina juokiasi su draugėmis, kaip aš nuėjau pas merginą į gimta- 
dienį, bet taip ir neišdrįsau paskambinti į duris. Mama pasitikėt neįmanoma, 
draugėms papasakos, o dar pagrasina, kad atims kišenpinigius ir į lauką ne- 
išleis... Dar sako: „Kam mums tavęs reikėjo“. Tada verkti norisi.“ 





Nenorą paklusti sukelia griežtas balsas ir skubus reikalavimas. Kai kurie 
mokytojai elgiasi kaip seržantai berdami įsakymus. „Užsirašyk pavardę ant 
savo darbo“; „žiūrėk į savo sąsiuvinį, „išspjauk gumą“. Tipiška vaikų reakcija: 
„Aš tau ne vergas“; „padarysiu taip, bet lėtai“. Taip pat vaikui nemalonu, kai jis 
verčiamas skubiai mesti savo užsiėmimą. Ar dažnai išgirsime suaugusiuosius 
sakant: „Aš suprantu, kad pertraukiu tave. Aš suprantu, kad tu nenori, bet gal 
padėtum*“ Nenorą paklusti sukelia ir nepagrįsti reikalavimai, tokie kaip kas 
dieną valyti dulkes. 

Labiausiai vaiką žeidžia žeminimas: „Reikia būti visiškai kvailam, kad atiduo- 
tum darbą, neužrašęs pavardės“. Vaikai galvoja: „Jaučiuosi pažeminta“; „Neken- 
čiu tavęs“; „Kokia aš kvaila“. Kita bausmės forma - gąsdinimas. Mokytojas: „Taip 
dirbdami niekada nesugebėsite rasti darbo“. Vaikai: „Aš negabus“; „Iš mokymosi 
vis tiek jokios naudos“.Kritika, bandanti sukelti kaltę, irgi nepaskatins bendra- 
darbiavimo. Mokytojas: „Per jus, vaikai, kiekvieną vakarą namo grįžtu skaudan- 
čia galva“. Vaikai: „Norėčiau būti kuo toliau nuo čia, man nereikia šito vargo“. 
Vaikui labai skaudu, kai jis nuvertinamas lyginant su kitais. Mokytojas: „Tavo 
sesuo geriau mokėsi“. Vaikas: „Nekenčiu sesers“; „Aš niekada nebūsiu tokia gera 
kaip sesuo“. Informacija turi atitikti amžių. Jei sakote paaugliui tai, ką jis jau žino, 
parodo, kad laikote jį neišmanėliu ir jį žeidžia: Chemikė: „Nu, leliukai, prade- 
dam.“ Balso tonas lygiai tiek pat svarbus kaip ir žodžiai. 

Bendradarbiauti - tai dirbti kartu, norint pasiekti bendrą tikslą ar rezultatą. 
Vaikas nesirūpins žmonėmis, jei vaikystėje nepatyrė rūpesčio. Deja, asocialūs 
vaikai nežino, ką reiškia rūpestis ir pagarba. Jei vaikas jaučiasi vienišas ir išsi- 
gandęs, supranta, kad negali įvykdyti despotiškų suaugusiųjų reikalavimų, jis 
neturės nei energijos, nei noro rūpintis kitais. 








„Paauglystėje jaučiausi baisiai. Dabar suprantu, kad tai buvo tikra depresija. 
Tėvai sutarė blogai, bet tėvas, bijodamas mamos, visą pyktį liejo ant manęs. 
Beveik neturėjau draugų. Tėvai mane nuolat vertė rūpintis jaunesniu broliu, 
bet man buvo taip sunku, kad brolio aš nemėgau ir nenorėjau su juo būti.“ 








„Aš visuomet turiu prie tėvų prisitaikyt. O kur šioj istorijoj mano gyvenimas, 
mano planai? Negaliu atsakyti. Buvo situacija: su vaikinu nesimatėm gal porą 
savaičių ir susitarėm susitikti. Jis pas mane atvažiavo autobusu (gyveno už 
miesto ribų), aš jau buvau beeinanti pro duris ir grįžo mama. Susitikti mums 
taip ir nepavyko, nes turėjome išvažiuoti į kaimą... Nesvarbu jai buvo niekas, 
pasakojau, kokia situacija, ir vis tiek... tai buvo tarsi smūgis į paširdžius, tiek 
man, tiek mano vaikinui. Kaime nekilo rankos ką nors dirbti.“ 





Kita vertus, jei mes sumažiname reikalavimus, atimame iš vaikų galimybę 
prisidėti. Niekada nedarykime to, ką jis gali pats. Tokiu būdu demonstruojame 
savo viršenybę ir jį nuvertiname. 





„Kiekvienais metais atsilikusiam Pranui vis sunkiau mokytis. Iš mokyklos jį 
paima teta. Ji kartu su juo ir pamokas ruošia. Ji nemoka jo suvaldyti, tingi su 
juo užsiimti ir jis daro ką nori. Dažnai nenori eiti į sporto užsiėmimus, teta 
motinai skambina ir veda ją iš proto, nes sako: „Kam jis ten eina, vis tiek iš jo 
nieko nebus. Bet jei jo nieko nemokysi, tai bus dar vienas išlaikytinis iki gyvos 
galvos. Teta su vyru tarsi normalūs žmonės, bet jų sūnūs - visiškai degrada- 
vę, vienas - bedarbis, alkoholikas, o kitas - bomžas, pernai vos nesupuvo 
gatvėje. Ir ta moteris turi kažkokį sugebėjimą tokius degradus gaminti.“ 








4.2.Valdymo ir palaikymo svertai 


Mažesni mokiniai labai mielai priima pareigas ir nereikalauja teisių, po to vis- 
kas apsiverčia aukštyn kojom. Mūsų kultūroje nėra aiškių taisyklių, kokios pa- 
auglių, kaip būsimų suaugusiųjų, pareigos. Akivaizdu, kad žmogus turi turėti 
vienodai teisių ir pareigų. Daugelis paauglių mato savo galimybes tarsi per 
rožinius akinius ir laukia, kad norai išsipildytų be pastangų. Žinoma, optimiz- 
mas labai sustiprina žmogų, bet gali sutrukdyti siekti tikslų. Kita vertus, nema- 
žai daliai paauglių ateitis atrodo neapibrėžta, nekontroliuojama, bauginanti. 
Tai gali labai supaprastinti pasaulio matymą, pvz., saugumo ketinama siekti 
tik materialiai. Su visiška laisve paauglys negalėtų susitvarkyti ir dėl kitų prie- 
žasčių. Kadangi jam sunku daryti gyvenimo sprendimus, jis dažnai jaučiasi 
menkavertis, o padaręs klaidą, jaučia didesnę nei vertėtų kaltę. Todėl bandant 
surasti pusiausvyrą tarp asmeninių ir bendrų interesų, kuriant savo ateitį, su- 
augusiųjų pagalba ypač reikalinga. 

Kaip koreguoti paauglių elgesį? Esminiai auklėjimo principai mažai susiję su 
amžiumi, jei tėvai susitvarkė su vaikais, susitvarkys ir su paaugliais. Gera baus- 
mė yra tokia, kuri vaikui padeda augti. Daug svarbiau padėti vaikui supras- 
ti klaidą, negu bausti. Kalbant apie bausmes gerai žinomas loginių padarinių 
metodas. Kas nutiktų, jei vaikas pramiegotų pamokas? Jis turėtų nemalonumų. 
„Gaila, kad pramiegojai“, - verta pasakyti su užuojauta, nebarant, bet nuošir- 
džiai nesirūpinti jo žadinimu. Mes turime savęs paklausti: „Kas atsitiktų, jei aš 
nesikiščiau?“ Jei vaikas nevalgo su visais, nereikia bėgti ruošti kito patiekalo; ne- 
atlikti namų darbai supykdo mokytoją, sugadinti daiktai neatkuriami; jei vaikas 
nevalo dantų, dantys genda. 

Svarbu aptarti ne tik bausmes, bet ir paskatinimus. Bet jie gali ne tik padėti, 
bet ir pakenkti bendradarbiavimui. Mokslininkai tyrinėjo, ar piniginiai paska- 
tinimai yra efektyvus būdas paveikti vaiko mokymąsi. Tyrimai atskleidė, kad 
apdovanojimai už pažymius padeda tik trumpam, geri mokiniai ir taip mokosi 
gerai, o blogiems nepaaiškėja, kaip geriau mokytis. 

Kai vertiname vaikus girdami, dažnai jie jaučiasi nejaukiai, ir nesidžiaugia 
pagyrimu. Kartais jie tyčia blogai elgiasi, jog įrodytų, kad klystame. Tokie pa- 
gyrimai, kaip „Tu esi šauni, nuostabi“, nekelia pasitikėjimo. Atvirkščiai, jie tarsi 
primena, kada buvo pasielg- 
ta negerai. Norint pagirti 
vaiką, reikia giriamą dalyką 
apibūdinti su visomis smul- 
kmenomis. Labai jau lengva 
pasakyti: „Tu gera mergaitė“. 
Daug sudėtingiau pasakyti: 
„Puiku, kad susikaupei dirb- 
dama, nesustojai, kol nepa- 
baigei“. Kad taip pagirtume, 
turime iš tikrųjų atkreipti į 
vaiką dėmesį. 

Neverta girti vieno mo- 
kinio, net jei jis jums labai 
patinka, kitiems girdint, ka- 
dangi likusieji gali imti jo 
nemėgti. Jei kas nors girdi, 


geriausia objektyviai išvar- 


dyti, ką jis padarė. „Tu taip išsamiai aprašei senelio ūkį, kad aš beveik matau jį 
prieš akis“. O apie savo jausmus pasakykite asmeniškai. 

Bet didžiausia paskatinimų žala - prie jų pripratęs vaikas gali pradėti manyti, 
kad negiriamas jis tampa bevertis, gali atsirasti narcizmo problemų. Pasiduo- 
dami perdėtiems vaiko dėmesio reikalavimams stipriname klaidingą suvokimą, 
kad toks būdas jam padės sukurti trokštamą priklausymo jausmą. Geriau juo 
pasidžiaugti: „Aš džiaugiuosi, kad tu tai gali, vertinu tai, ką tu padarei“. Koks 
dėmesys perdėtas, o koks ne, matome iš savo ir iš kito emocinės reakcijos. Ka- 
dangi du žmonės bendrauja, veikiami pasąmonės, kai persistengiame, paprastai 
jaučiamės išsekę. 

Vaiko apdovanojimas už gerą elgesį yra toks pat žalingas kaip ir bausmė. Ši- 
taip rodoma nepagarba. Lygiaverčiai asmenys, kuriems būdinga tarpusavio pa- 
garba, darbą atlieka dėl to, kad kartu su kitais nusprendė, jog jis reikalingas. 
Kodėl vaikui reikėtų mokėti už pagalbą namuose? Jis čia gyvena, maitinasi, o 
norėdamas būti lygus turėtų dalytis ir visais vargais. Pvz., žmogus nešiukšlina 
tokioje erdvėje, kuri nuo jo priklauso ir kurią jis laiko sava: savo kieme, laiptinė- 
je, savo kambaryje. Jei vaikas tvarko tik savo kambarį, reiškia jis mano, kad na- 
mai ne jo, o tėvų ir kad niekas nuo jo nepriklauso.Vaikui nereikia dovanos, kad 
jis būtų geras. Paprastai jis nori būti geras. Mes apdovanojame menkesnius 
už save už paslaugas ir gerus darbus. Malonus vaiko elgesys atsiranda iš noro 
priklausyti, naudingai prisidėti. O štai vaiko lepinimas gali baigtis blogai, pvz., 
jei nebus atlyginta, kodėl paauglys, gavęs teises, turi laikytis eismo taisyklių? 


Svarbus auklėjimo principas - tvirtumas. Nereikia pykti, svarbu užimti tam 
tikrą padėtį ir laikytis sprendimo. Vaikai, o tuo labiau paaugliai, leistų bandyti 
ribas. Iš pradžių vaikas priešinasi, bet jei tėvai nenusileidžia, įsigali tvarka. 





Močiutė skundžiasi, kad anūkė reikalauja pinigų. Iš pradžių, kai anūkė ko 
nors prašo, močiutė atsisako, bet po kurio laiko susigraudina, ją ima graužti 
sąžinė, kad per mažai materialiai padėjo savo vaikams ir ji duoda pinigų. 
Kitą kartą anūkė jau ne prašo, o reikalauja. 





Kartais sunku suvokti skirtumą tarp tvirtumo ir dominavimo. Šeimyniniai 
barniai kelionėse - įprastas reginys. Bet galima jų išvengti. Prieš išvykdama iš 
namų, šeima turi apsispręsti, kur eis, kiek pinigų išleis pramogoms, ir laikytis 
sprendimo. Draudimai saugumo sumetimais taip pat turi būti žinomi iš anksto. 
Pastovūs tėvų priminimai situaciją komplikuoja. Kartais pakanka tvirto žvilgs- 

nio, rodančio ryžtą, vaikas jaučia, kad tėvas vykdys sprendimą, kas bebūtų. Be 
abejo, po to reikia duoti galimybę vaikui pasitaisyti. Vaikas, augintas be ribų, gali 
turėti nemažų problemų užaugęs: 


„Kaip išmokti gerbti kitą žmogų ir rasti stabdžius? Žinai, kas man padėtų? 
Jei gerasis žmogus pastatytų mane į vietą: „Jei dar taip padarysi- aš tave me- 
siu“. Su draugu, kurį aš šokdinau kaip norėjau, nutiko toks įvykis. Aš turėjau 
telefoną, kuris išsijungdavo tik uždarius dangtelį. Mes susipykom, aš padėjau 
ragelį ir pasiunčiau jį. Kitą dieną jis man neskambina. Aš paskambinu, o jis 
sako: „Žinai, aš po vakarykščio pokalbio nusprendžiau, gal užtenka“. Tą pa- 
čią minutę pradėjau jį gerbti: „Jėzus Marija, atleisk!. Po pusės dienos atleido. 
Jei man parodytų vietą, aš ir sėdėčiau savo vietoje, ir būčiau gera.“ 





Bet vertingiausia, ką gali pasiūlyti tėvai, yra jų dėmesys. Geriausia pripra- 
tinti vaiką prie darbo dirbant su juo dviese. Labai svarbu, kad jis jaustųsi 
vertingas ir lygiavertis su kitais, turintis balso teisę, aktyviai dalyvaujantis 
sprendžiant. Paauglys turi jausti, kad darbas - tai meilės aplinkiniams išraiška ir 
jo paties savigarba. Atsakomybė atsiranda ne paklusimo būdu, o kai žmogus jau- 
čia, kad jis reikalingas aplinkiniams. Todėl svarbu sukurti tarpusavio pagalbos 
atmosferą. Vaikas atsakingas, jei suaugusieji su juo atsakingi. Juk esama šeimų, 
kuriose nereikia vaikų nei raginti mokytis, nei raginti tvarkytis. 

Geros manieros - akivaizdus gerovės požymis. Kai žmonės geri ir rūpestin- 
gi, kai gyvenimas prasmingas ir nukreiptas į ateitį, vaikai patys perima būtinas 
taisykles, kaip harmoningai egzistuoti su kitais žmonėmis. Svarbu ir tai, kad pa- 
auglys suprastų, jog daug darbo daroma dėl žmogaus savirealizacijos, o ne dėl 
pinigų. Reikia būti labai reikliems, kai vaikai dirba siekdami savo tikslų, kad jie 
suprastų, jog veikla padeda įgyvendinti norus. 

Jei vaikas elgiasi blogai, nereikia atsakyti tokiu pačiu blogiu. Kai jis elgia- 
si grubiai, geriausia, ką gali padaryti suaugę, kantriai sureaguoti ir paaiškinti, 
kaip jo elgesys veikia kitus. Jei vaikas „prašosi“ bausmės, jį reikia sustabdyti ir 
perorientuoti. Kai vaikas mažas, jis pats išsigandęs savo nebrandumo ir primi- 
tyvumo. Todėl jam didžiausia paguoda - parodyti, kad jis kada nors užaugs ir 
piktam vaikui galės parodyti geranoriškumą ir užuojautą. Kartais vaikas elgiasi 
blogai, bet iš tiesų labai nori būti mylimas. Beje taip pat elgiasi ir suaugusieji: vy- 
ras, kuriam svarbiausia žmonos meilė, priekaištauja jai grįžus keliom minutėm 
vėliau, bet nepasako, kaip jam stipriai jos reikia. Svarbu vaikui parodyti, kad būti 


suaugusiu įdomu, kad tai reiškia būti geram, protingam, suprantančiam, mokėti 
pasielgti sunkiose situacijose. Vienatvė padeda vaikui suprasti, kad jis nori ben- 
dravimo, nes kai jis izoliuotas, pasidaro liūdna. 


Galima pateikti tokią universalią daugelio problemų sprendimo schemą: 

— Įsiklausyti į vaikų jausmus ir poreikius: Pvz., „Pastebėjau, kad per klasės dis- 
kusijas pertraukinėjate vieni kitus, norėčiau sužinoti, ką manote“. 

- Vaikai: „Kartais aš pertraukiu, nes bijau, kad užmiršiu, ką noriu pasakyti. 
Man labai nepatinka, kai kas nors sako, kad tai, ką aš pasakiau, kvaila, nieko 
nebesinori sakyti“. 

- Susumuoti jų požiūrius: „Vadinasi, jūs pertraukiate, kadangi bijote užmiršti, 
ką sugalvojote“. 

- Išreikšti savo poreikius: „Man ir daugeliui jūsų norėtysi, kad mūsų neper- 
traukinėtų“. 

- Pakviesti vaikus kartu su jumis pasukti galvą dėl sprendimų. Nevertinant 
užrašyti visus pasiūlymus: pvz., jei bijai, kad pamiršti mintį, užrašyk ją. 

- Po to galima nuspręsti, kurias idėjas ketiname naudoti ir kaip jas galima 
įgyvendinti. 

- Net nebandykite spręsti problemų susijaudinę. Svarbiausia - išklausyti vai- 
kus. Apie savo jausmus kalbėkite trumpiau. Nesiūlykite sprendimų pirmiau- 
sia pats. Kartais vieno bandymo problemai išspręsti gali būti per mažai, o 
kartais jos išsisprendžia greičiau. Kai situacija labai sudėtinga, verta imtis 
netipiškų ėjimų, pvz., parašyti vaikui laišką. 


Be abejo, šie pavyzdžiai ir pasiūlymai atrodo dirbtinoki ir juos nelengva pritaikyti 
praktikoje, kai užvaldo negeri jausmai. Geriausia, jei tokios bendravimo taisyklės 
taptų tiesog įpročiu, kaip įprasta šalia mokinių nesikeikti. 


4.3. Pykčio valdymas 


„Užmausiu šiukšlių kibirą ant galvos ir pro duris išmesiu“ 
(vokiečių kalbos mokytoja) 


Teko skaityti straipsnį „Mokykla - pykčio namai“. Iš tiesų mokykloje konfliktų 
labai daug. Taip yra todėl, kad daug pykčio mokiniai atsineša jau iš namų, o mo- 
kytojai pervargsta nuo nelengvo darbo. Kita vertus, akivaizdu, kad vieni žmonės 

su konfliktais susitvarko geriau, kiti - blogiau. Psichologija yra daug nuveikusi 
konfliktų valdymo srityje, bet iš tiesų tik vienas kitas į konfliktus linkusių žmo- 
nių išmoko juos valdyti. Konfliktai su mokiniais kiek kitokie negu suaugusiųjų 
tarpusavio konfliktai, čia daug ką lemia hierarchija. Pas psichlogą vaiką atvedęs 
tėvas nesupranta, kad tai, koks vaikas yra dabar, yra bendras šeimos atmosferos 
rezultatas, ir jei šeimoje niekas nesikeis, vaikas irgi negalės pasikeisti, o moky- 
toja, atvedusi mokinį pas psichologą, tarsi išreiškia visuomenės nuomonę, kad 
stipresnis ir vyresnis visada yra teisus. 

Koks bebūtų konfliktas, norint išmokti elgtis tokiose situacijose svarbu iš- 
mokti pažinti ir valdyti savo pyktį. Juk kaltinimai ir pretenzijos sumažina savi- 
garbą ir lengvai sužadina emocijas. Dažnai pyktis tampa nevaldomas dėl to, kad 
ilgą laiką buvo slopinamas. 

Kodėl pyktis slopinamas? Dažniausia priežastis ta, kad jo parodymas per 
brangiai kainuotų. Bet yra ir kitų priežasčių, tarkim, mūsų katalikiška kultūra 
labai palaiko gerumą ir pasiaukojimą. Apie blogus pykčio slopinimo padari- 
nius žino ir medikai, ir psichologai. Daugelis žmonių yra patyrę fizinio sunku- 
mo visame kūne, didelės vidinės įtampos pojūtį, kai dėl tam tikrų priežasčių 
reikėjo užgniaužti pyktį. 

Kai besiveržiantis pyktis tarsi nurijamas, jis lieka kūne sukeldamas jame di- 
desnius ar mažesnius pakitimus. Anksčiau ar vėliau atsiranda negalavimai: gal- 
vos skausmai, spaudimas krūtinėje, opaligė, dusulio priepuoliai. Rūpindamiesi 
savimi turime stebėti, kad kuo mažiau liktų užgniaužto, nesuprasto, nepripažin- 
to, neišreikšto pykčio. Jei žmogui negalima išreikšti savo pykčio, jis pradeda pro- 
jektuoti pyktį į aplinką, tokiam Žmogui gali pradėti atrodyti, kad pykstama ant 
jo, jis gali imti vengti aplinkinių. Kiti žmonės nukreipę pyktį į aplinką, įsileidžia 
jį į save: kaltina tik save, jaučiasi blogesni už kitus, o tai labai sekina. Pyktį galima 
sukaupti ilgai ignoruojant tai, kas nepatinka, kol staiga jis sprogs dėl neesminės 
smulkmenos ir bus vėlu ieškoti, kas gi buvo ne taip. 

Pykčio priežastys yra ne ydingoje žmogaus prigimtyje, o aplinkoje, nesu- 
darančioje sąlygų patenkinti tam tikrus poreikius. Pats savaime pyktis yra na- 
tūralus jausmas, tik gali būti išreiškiamas netinkamais būdais. Pagalvokite, ką 
gera jums duoda pyktis. Prisiminkite, kiek energijos turi šis jausmas, kiek jis 
suteikia jėgų. 

Kitas kraštutinumas - polinkis per daug reikšti pyktį. Daugeliui atrodo, kad 
dažnai reikšti pyktį yra normalu ir bėgant laikui pyktis tampa kasdienybe. Bet 
visgi pikti žmonės yra nelaimingi, nes pyktis griauna intymius ryšius, tokie žmo- 
nės negauna paramos, kai jos reikia, jaučiasi izoliuoti. Užuot išgyvenę sudėtin- 
gesnius jausmus, pykdami mes tampame vis grubesni, kovojame, o ne spren- 
džiame tikrąją problemą. 





„Vieną kartą sūnėnas susipyko su drauge, paėmė ją už plaukų ir ėmė kratyti. 
Šiaip ne taip atplėšiau, tai ji niekur neina, stovi. Aš sakau: „Tai tu eik, tu 
nebūk“. Ir kuo baigėsi? Kitą dieną draugė vėl atvažiavo. Tą naktį, kai ją už 
plaukų patampė, sūnėnui buvo taip negera, kad jis nukirpo savo plaukus, su- 
dėjo į voką ir jai atidavė. O paskui beliko plikai nusiskusti, juk nusikarpė bet 
kaip. O kai jis plikai nusikirpo, žiūriu- kas čia per randas?“ O jis sako: „Ai, 
čia susimušėm, dėjausi aukštielninkas į sekciją.“ 





Kaip nekaltinti? Ne taip dažnai galima būti spontaniškam, pvz., su pacientu, mo- 
kiniu. Svarbiausia - išmokti atpažinti pyktį, kol jis dar valdomas. Mes galime 
valdyti tik tuos jausmus, kuriuos įsisągmoniname. 





„Matau, kaip mano dukra nešasi valgyti į lovą. Jaučiu kaip imu tankiau kvė- 
puoti. Galiu apsispręsti, ar sudrausti, nekreipti dėmesio, ar sugėdinti, pasaky- 
ti, ką jaučiu, ar paprašyti pabaigti.“ 








„Bet susivaldyti dažniau neišeina: kitą kartą taip degu, žinau, kad reikėjo 
neišsišokti, bet kažkoks velnias kirba viduj. Dukra nuvedė mane į kinų resto- 
raną, niekad iki šiol nebuvau. Atnešė sriubą, atsiprašant vėmalų, mėsa buvo 
tokia aštri, kad irgi negalėjau valgyti, užsisakiau vištienos, man atnešė tokią 
pliurzą, vien tik pasižiūrėjus bloga, jaučiu - daugiau nebegaliu. Ir man neša 
vis naują patiekalą, ir vienas blogiau už kitą. Mane davedė- kažkoks siau- 
bas! Ten tai pratrūkau visai, sakau: „Tai ką, jūs iš manęs tyčiojatės?““ 








Jeigu pyktis jau kilo, svarbu jį pripažinti ir ieškoti netiesioginių būdų jam išreikš- 
ti. Pavyzdžiui, galime sau mintyse pasakyti, viską, ką nemalonaus galvojame apie 
supykdžiusį žmogų. Labai padeda humoras - pabandykite įsivaizduoti skriau- 
diką kvailoje, juokingoje situacijoje. Galima pasidalinti savo nepasitenkinimu 
su kitu žmogumi, kuris jus išklausys ir supras, energija bus išlieta, o santykiai 
nenukentės. Bet kai pyktis stiprus ir ką nors spręsti būtina tuoj pat, padėti gali tik 
„šoko terapija“, reikia sugebėti sukaupti paskutinius valios likučius ir nors trum- 
pam atitraukti savo dėmesį - išeiti pasivaikščioti, paskambinti draugui - kuo 
stipresnis dirgiklis, tuo didesnė tikimybė, kad jis jus atitrauks. 

Tvarkytis su pykčiu gali padėti vaizduotė. Įsivaizduokite savo viduje, krūti- 
nės lygyje galingą presą, kuris juda iš viršaus žemyn nuslopindamas atsiradusią 
neigiamą emociją ir su ja susijusią vidinę įtampą. Atliekant pratimą svarbu pa- 
siekti aiškų fizinio sunkumo pojūtį, nuslopinančio ir tarsi išstumiančio žemyn 
nenorimą emociją. 

Praėjus stipriai emocijai, visgi svarbu suprasti, kas gi iš tiesų jus supykdo. 
Įprasta manyti, kad jus supykdo koks nors išorinis įvykis ar žmogus. Beje, pyk- 
tį kaip ir kitas emocijas sukuria jūsų mąstymas, prasmė, kurią jūs suteikiate 
tam įvykiui. Verta pagalvoti, ar žmogus, ant kurio pykstate, blogai pasielgė ty- 
čia. Svarbu sugebėti atsistoti į kito vietą ir suvokti priežastis, paskatinusias jį 
taip pasielgti. Kai vyras nenori padėti žmonai, nes žiūri krepšinio rungtynes, ji 
nusprendžia: „Jis manęs nemyli, jis visada daro tik savo“, o vyras tuomet visai 
nelinkęs pyktis, tiesiog nori pažiūrėti žaidimą. Dažnai pakanka tik kelių taiklių 
klausimų. Pabandykite įvardyti, kaip jautėsi ir ką galvojo žmogus, su kuriuo 
paskutinį kartą susipykote. Išmintingumas žmones išlaisvina nuo didelės dalies 
pykčio, bet padidina liūdno realizmo dozę. Bet kokia psichinė įtampa susijusi 
su sąmonės susiaurėjimu, nes žmogus susikaupia tik į savo išgyvenimus. Todėl 
įtampa sumažėja, jei įvyksta decentracija, situacijos centras nuimamas nuo sa- 
vęs ir pernešamas į kažką kitą. Pvz., pasižiūrima į save iš šalies. arba pabando- 
ma įeiti į kito kailį. Sakykime jus kažkas įžeidė. Nesistenkite jėga išbraukti to 
žmogaus iš savo atminties, geriau maksimaliai jį priartinkite. Eidami pamėg- 
džiokite eiseną, pagalvokite apie gyvenimo situaciją, apie tai, kaip tas asmuo 
jaučiasi su jumis. 

Kita dažna mąstymo klaida supykus - perdėjimas. Tai dažniausiai nutinka, 
kai esate pavargę, blogos nuotaikos, tuomet visa, kas bloga, padidėja, o kas 
gera, atrodo labai toli. Atrodo, kad kito žmogaus blogo elgesio nebeįmanoma 
pakelti. Nors iš tiesų įmanoma, pvz., įkalbinti besiožiuojantį vaiką, palaukti 
vėluojančio draugo ir t. t. Bet taika santykiuose šeimose labiausiai susijusi su 
„teigiamu bagažu“, kuo daugiau bendrų gerų potyrių, tuo lengviau išvengti ar 
suvaldyti konfliktą. 

Svarbu suprasti ir gilesnes konflikto priežastis: paprastai žmonės pyksta, kai 
yra pasikėsinama į ką nors reikšminga. Į kokius svarbius dalykus kėsinasi jūsų 
nemėgiami mokiniai? Kokie konstruktyvūs būdai tą vertybę apginti? Kai pyktis 
praeina, neskubėkite atsipalaiduoti. Pirmiausia reikia pripažinti, kad egzistuoja 
problemos, nereikia jų nuo savęs ir kitų slėpti ir kaupti. Apie problemas pasaky- 
kite ramiai, aiškiai, o ne emocionaliai, tada jas bus lengviau išgirsti ir tai nebus 
palaikyta blogos nuotaikos pasireiškimu. 


Kaip atrodo, kai konflikto metu žmonės „pilsto į ugnį žibalą“? 

1. Bandoma išoriškai nuslopinti nepasitenkinimą. Tai daroma frustruojant 
puolantiįjį: „Kai šauki, man sunku kalbėti, „Ir vėl tu apie tai užsivedi , „Baik 
mane terorizuoti , „Kas tau leido mane mokyti?“ „Reikalą laikau baigtu“.Tai 
veikia tik tol, kol spaudžiate, bet priežasčių nepašalina.. Jei įsižeidėte ir pats 
pradedate pulti, žeminti skriaudėją, šis nesustos ir konfliktas stiprės. 


2. Nesutikimas su kaltinimu, kai išgirdęs priekaištą, žmogus stengiasi jį tuoj 
pat atmesti: „Yra ne taip“, „Aš čia nieko dėtas“ ir t. t. Dažnas būdas - atsako- 
mybės permetimas: „Čia tavo problema“, „Niekas kitas nesiskundė, visiems 
gerai“, „O man irgi blogai, ne tik tau“. Kaip toks elgesys veikia pretenzijas 
teisus. Iš karto nesutikdamas su juo ir atmesdamas visas pretenzijas tik dar 
labiau sustiprinate jo pyktį. 

3. Ignoravimas. Spontaniškai kyla tokios mintys: „Triukšmauk, triukšmauk, aš 
patylėsiu“. Tikėtina, kad tokio žmogaus pyktis tik stiprės, bet jis pasirinks 
kitus, labiau netiesioginius būdus, kad padarytų jums nemalonumų. 

4. Užglostymas, vengimas: „Tiek to, nesipykime“, mėginimas nueiti nuo te- 
mos: „Pyktis kenkia grožiui“, „Iš kur tu išmokai atkaklumo?“, „Tu visai ne- 
turi jumoro jausmo“, problemos nureikšminimas: „Na mes čia truputį pa- 
triukšmavom, „Tik šį kartą taip pasitaikė“, „Toks gyvenimas“. Bet proble- 
mos lieka, o kol vengiate, oponentas tik stiprėja. Kodėl žmonės leidžiasi 
žeminami ir slopinami? Paprastai jie nori būti reikalingi ir mylimi; per 
daug pasitiki besirūpinančiais žmonėmis; nori pasnausti ir pabūti vaiku, 
neprisiimti atsakomybės - bus ką kaltinti, kai nepavyks; nori išvengti ne- 
malonumų; bijo keršto. 

5. Kompromisas - tai geriausia, bet paviršutiniška strategija, nepanaikinanti 
gilesnių priežasčių. 





Moteris nuolat priekaištauja vyrui, kad savaitgalius jis praleidžia žvejybo- 
je, užuot buvęs namie ar nuėjęs su ja į kultūros renginius. Kompromisas: 
susiraukęs vyras vieną dieną paaukoja žmonai, nors kultūra jo nedomina. 
Tikras sprendimas: žmona suvokia, kad emociškai priklauso nuo vyro. Jei jai 
pavyktų rasti savo pomėgių, kuriuose ji gali dalyvauti be vyro, bet tuo pačiu 
nuo jo nenutoltų, laisvalaikiu ji jaustysi geriau. Gali būti, kad vyras ją imtų 
labiau vertinti ir norėtų su ja būti. 








Ką daryti, kai jus kaltina? Kai supykęs žmogus ateina su pretenzijomis, jis pir- 
miausia nori išlieti savo nepasitenkinimą. Apimtas stiprių emocijų, jis menkai 
tesuvokia, ką jam sakote. Jūsų norą pasisakyti toks žmogus greičiau supras kaip 
prieštaravimą. Todėl iš pradžių geriau patylėti, leisti kaltintojui išsikalbėti. 
Tuomet pamatysite, kaip emocijos pamažu atlėgsta ir partnerio akyse atsi- 
randa klausimas - tai ženklas, kad galima pradėti dialogą. Tarp ignoravimo 

ir „garo išleidimo“ riba yra subtili: ignoruodami jūs nusukate žvilgsnį į šalį, o 
klausydami dėmesingai žiūrite į žmogų ir bandote suprasti - kas gi įvyko, ko tas 
žmogus nori. 

Toliau vyksta nepasitenkinimo konkretizavimas. Paprastai kaltinimai būna 
labai nekonkretūs, pvz., „kiek gali tęstis visa ta netvarka““, reikia aiškintis, koks 
konkrečiai poelgis ar įvykis sukėlė nepasitenkinimą. 

Labai svarbu sutikti, kad priekaištai turi pagrindą. Kai randate būdą sutikti 
su kaltinimu, jūs nuginkluojate žmogų ir šis nebemeta į mūšį kitų argumentų ir 
agresijos rezervo. Nėra būtina meluoti, kad galvojate taip pat, bet sutikdamas jus 
parodote, kad supratote nepasitenkinimo priežastį. 

Jei sėkmingai išsiaiškinote nepasitenkinimo dingstį, sutikote su tuo, kad 
žmogus turi pagrindą prieštarauti, pastebėsite, kad jūsų priešininkas pasikeitė 
nurimo, klausosi jūsų kalbos, į kai kurias frazes atsako „taip“. Reikia tik išdėstyti 
savo nuomonę ir rasti bendrą sprendimą. Savo nuomonę išdėstykite kuo aiškiau, 
pabrėždami, kaip tai subjektyvu. Verta pasakyti, kad kiekvienas iš mūsų yra savi- 
tas, kad elgtis vienaip ar kitaip kartais įpareigoja socialinė padėtis. 

Kai užsimezga ramus ir lygiavertis dialogas, rasti abiems priimtiną spren- 
dimą yra nesunku. Paprašykite, kad partneris pasiūlytų savo variantą. Net jei 
abiems tinkamos išeities rasti nepavyko, išsiskirsite su pagarba, nors ir konsta- 
tuosite, kad esate skirtingi. 


Bet svarbiausia susipykus yra sugebėti atleisti. Atleidimas - tai neigiamų 
jausmų ir vertinimų įveikimas, bandant į skriaudėją bent iš dalies pažiūrėti 
su meile, užuojauta, pagarba. Tai - moralinio lygumo pasiekimas, tarpusavio 
pasitikėjimo atsinaujinimas. Užmiršimas - ne atleidimas, prisitaikymas - irgi 
ne. Atleidimas nereiškia saviapgaulės: „Žinau, kad su manimi pasielgė blogai, 
bet atleidžiu.“ Tai reiškia sugebėti priimti tą žmogų tokį, koks jis yra, su jo 
silpnybėmis. Atleidimas reikalauja laiko. Skubėti atleisti neverta. Svarbu yra 
pats noras atleisti - galima pradėti eiti atleidimo keliu. Atleidimas yra meilės 
forma, o meilė visada keičia žmones. 

Kad galėčiau atleisti, turiu pasikeisti. Sutikti, kad kitas žmogus nėra atsa- 
kingas už mano gyvenimą ir kančias, pats priimu tą atsakomybę. Jei mes lau- 
kiame kito keitimosi, tuo pačiu pripažįstame savo bejėgiškumą ir priklausomybę 
nuo jo, tai renkamės kentėjimą. Skriaudikas mus sužeidė, dėl jo mes ko nors 
netekome, todėl, kol žaizdos neužgijo, atleisti sunku. Svarbu priimti skriaudą 
kaip gyvenimo pamoką, galimybę augti. 


„Tėvas buvo namų siaubas. Mes visi jo bijojme, jam nebuvo galima paprieš- 


tarauti. Paauglystėje aš ėmiau jo nekęsti, atsiribojau, o išvykęs iš tėvų namų 
grįždavau pasisvečiuoti labai retai. Tėvas paseno, aprimo, bet dėl savo elgesio 
niekada neatsiprašė. Aš dar ilgą laiką sapnavau košmarus ir bijojau piktų 
žmonių. Pamažu pradėjau labiau pasitikėti savimi, tapau piktesnis ir dabar 
bijau jau labai retai. Tėvo iš viso nebebijau. Bet iš tiesų jam atleidau tik tada, 
kai paaugus sūnui pamačiau, kad kartais pats nesusivaldau ir kelis kartus 
jam sudaviau.“ 








Kaip ištarti atsiprašau? Žmonės varžosi dėl padarytų klaidų ir atsiprašydami el- 
giasi pernelyg santūriai. Paprastai auka nori matyti, kad iš tiesų blogai jautiesi 
dėl to, ką padarei. Jei pamatys, kad esate kalti ir gailitės, daugelis žmonių atleis 
jums. Paprastai po atsiprašymų turi sekti atlygnimas už padarytus nuostolius, o 
svarbiausia klaidos daugiau nebekartoti. Tai, ką suaugusieji laiko geru elgesiu, 
ne visada vaikai laiko irgi geru. Svarbu ne gyventi su kalte, o atsiprašyti. Galite 
pasakyti, kad nesijaučiate blogai padarę, bet gailitės, kad įskaudinote. 


4.4. Nematomas šeimos poveikis vaiko mokymuisi 


Vaiko požiūrį į mokslą lemia ne tik tėvų paskatinimai. Nė kiek ne mažiau, o gal 
net daugiau priežasčių slypi netiesioginiame šeimos poveikyje. Juk puikiai ži- 
noma, kad daugelyje gerų šeimų vaikai savaime mokosi gerai, tėvams nededant 
jokių pastangų. Kokios tos netiesioginės priežastys? 


1. Labai akivaizdus vaiko savarankiškumą ir vystymąsi trikdantis veiksnys - hi- 
pergloba. Alergija, įgimti defektai, ilgai laukto vaiko gimimas, pagranduko vai- 
dmuo verčia tėvus pasišvęsti atžaloms. Iš pradžių šis ryšys abiem pusėm yra 
naudingas. Bet ilgainiui tėvai pavargsta nuo atsidavimo ir mato, kad vaikas tapo 
nebesuvaldomas, kaprizingas, egocentriškas, motina, apribojusi savo gyvenimą, 
ima suvokti, kad prarado daug potencialių galimybių tobulėti. 





„Tėvai tylūs pas mane, kai į balkoną per mano kambarį nori užeiti, turi lei- 
dimo atsiklausti, tegul žino savo vietą. Aš juos išauklėjau nuo mažens. Jau 
keturių metų supratau, kad jie manęs jau neišauklės, tai man teks juos auklė- 
ti. Jei neišauklėsiu, bus blogai. Tai ir užsiauginau. Dar keturių metų, kai jie 
labai blogai elgdavosi, sakydavau: „Atsiprašau, kad gimiau“. Tada jie švelnūs 
būdavo visą mėnesį.“ 

„Kai gimė vaikas, aš visą laiką įsitempusi. Aš noriu būti pati geriausia mama, 
neleidžiu žiūrėti televizoriaus - kenkia akims, vis galvoju - ar čia valgyt duo- 
ti, ar čia pažaisti, ar čia knygą paskaityti? Man atrodo, kad aš kiekvieną aki- 
mirką turiu jam padėti, čia padėti kasti, dar ten kažką parodyti, dar pasupti, 
jeigu stovi - gal jam jau nuobodu? Išeinam į lauką, kur yra bendraamžių ir 
man labai širdį skauda, kai vaikas kažko nepadaro. Jis šneka mažiau negu 
kiti, tik pagalius tampo, akmenis nešioja. Kitos mamos, matyt, galvoja, kad 


jis nenormalus.“ 


2. Bene stipriausias nematomas šeimos poveikis vaiko mokymuisi perduodamas 


per pamėgdžiojimą - imitaciją. 


Vaikai gali pradėti blogai mokytis, jei susitapatina su neigiamu tėvų modeliu, 


ir gerai - jei su teigiamu. Kaip modeliuojamas požiūris į mokslą? Paminėsime 
keletą būdų: 
a) Gali vykti tiesioginė imitacija. Pvz.: Energingas šešiametis antrą dieną mo- 


b 


— 


€) 

kykloje gali padaryti išvadą - mano senelis ir mano tėvelis kalbėjo, kad ne- 
mėgo mokyklos, ir aš nemėgstu. Perduodamas ir neigiamas (arba teigiamas) 
požiūris į darbą ir visuomeniškumą, pvz., tėvas giriasi, kad gali pragyventi 
iš pašalpų. 

Imituojamas ir pasyviai agresyvus tėvų elgesys. Pvz.: kai motina dešimtą 
kartą prašo vyro ką nors sutaisyti, o jis atsako „tuoj“ ir toliau guli ant sofos, 
sūnus lygiai tą patį pakartos, paprašytas ruošti namų darbus. 

Kai tėvai nuolat pervargę ir skundžiasi darbu, vaikas susidaro nuostatą, 
kad iš darbo nieko gero. Atsiminkite, kad esate vaikui pavyzdys tik tada, 
kai jis jus mato - ne tada, kai esate susidomėjęs savo darbu, o kai grįžtate 
pavargęs namo. Verta sukaupti paskutines jėgas ir pasidalinti su vaiku tuo, 
kas darbe buvo gerai. Taip pat vaikas turi matyti, kaip tėvams nepasiseka, 
bet jie vėl ko nors imasi ir pasiekia savo - kad sėkmė priklauso nuo pastan- 
gų, o ne ateina savaime. 

Vaiko požiūris į darbą kenčia, kai motina ar tėvas sumenkina vienas kito 
darbus. Pvz., jei dukra nuolat girdi, kad moterys „vištos“, ji jausis kvaila, bijos 


prieš kiekvieną sprendimą ir remsis ne savo, o kitų nuomone. 


3. Su didelėmis vaikų mokymosi problemomis susiduria išsiskyrusi šeima. 
a) Neretai likusi viena, motina jaučia kaltę dėl skyrybų, aukojasi vaikui ir 


daro tiek daug, kad atima iš jo iniciatyvą. Todėl svarbu, kad motina at- 


gautų pasitikėjimą savimi, nesigraužtų dėl to, kad džiaugiasi suaugusiųjų 
džiaugsmais. Kartais išsiskyrusios motinos gali imti laikyti vaiką ko ne 
partneriu ir suteikti jam per daug valios. Toks vaikas ima dominuoti ne tik 
namie, bet ir šalia kitų suaugusiųjų, nori, kad jam paklustų bendraamžiai 
ir negali palaikyti lygiaverčių santykių. Galų gale pati motina nebesuval- 
do savo vaiko ir turi paklusti jo reikalavimams. Dukra nori, kad mama, 
mokslų daktarė, nuolat klausytysi jos problemų. Jei mama neklauso, ji eina 
iš paskos ir kalba. Jei mama užsidaro vonioje, dukra daužo duris. 


b) Vaiką gali „sugadinti“ ir pavaduojantys žmonės: „10 auklių- vaikas be gal- 


c 

4. Taip pat dažnai pasitaikanti 
vieno vaiko nesimokymą le- 
mianti problema - vaikų kon- 
kurencija šeimoje. 


vos“. Tada iškyla lepinimo ir prieštaraujančio auklėjimo problema: seneliai 
vaiką nori auklėti savaip, motina reikalauja, kad vaikas dirbtų, o tėvas aso- 
cijuojasi su pramogomis. Svarbu prieiti prie protingų susitarimų, kad ir 
tėvas, ir seneliai kalbėtų apie mokslą ir pareigas. 

Nežiūrint gero mamos pavyzdžio, berniukas gali susitapatinti su agresy- 
viu ir neatsakingu tėvu, jis jį mėgdžios ir mokykloje turės problemų. Ber- 
niukams reikia vyresnio vyriškio, kuris galėtų būti modeliu. Jei nenorite, 
kad sūnus sektų tėvo 
pavyzdžiu, nesakykite, 
koks jis panašus į tėvą. 
Mama - organizuota ir 
atsakinga "mokslininkė. 
Sūnus - melagis, apsilei- 
dėlis. Berniuko tėvas už- 
miršdavo paimti sūnų iš 
darželio, dingdavo visai 
nakčiai, žmona jo ieš- 
kodavo baruose, sūnus 
verkė. Tuo tarpu tėvas 
užmiršdavo laiką naujos 
draugės glėby, pas kurią 
galiausiai ir išėjo. 


a) Labiausiai ši problema 


pasireiškia tarp tos pa- 

čios lyties pametinukų, kadangi iš abiejų tikimasi to paties elgesio - norint 
sumažinti konkurenciją reikia atsižvelgti į kiekvieno individualybę ir pa- 
gal amžių suteikti skirtingų privilegijų. „Pirmiausia brolis nutykojo mane iš 
už durų ir sudaužė man į galvą stiklinį grafiną. Tada aš padegiau jo lovą.“ 

b) Aštri konkurencija prasideda, kai vyresnis vaikas itin gabus, jaunesni 
suvokia, kad norint turėti tokį pat pripažinimą reikia tiek pat pasiek- 
ti, todėl gali pasirinkti priešingą kryptį pelnyti dėmesį. Jeigu šeima gali 
įtikinti vaiką, kad jis visgi turi kokių nors sugebėjimų, jis stengsis lavin- 
tis. Šeimoje agresyvi atmosfera - tėvas, motina ir senelė nuolat pykstasi. 
Vyresnis sūnus paklusnus ir gerai mokosi, dviem metais jaunesnis sūnus 
vos pereina iš klasės į klasę, jam būna agresijos priepuoliai. Kai jis gimė, 
vyresnysis susirgo astma. 

c) Neįgalaus vaiko broliai ir seserys gali labai konkuruoti. Nors jie mato jo 
kančias, bet jie mato tik jam skiriamus paramą, padrąsinimus, pagyrimus. 
Kad ir ką jie bedarytų, niekada tėvai neapgaubs jų tokiu rūpesčiu. Galiau- 
siai kito vaiko jau ir nebelieka už ką girti. 


Pradėjus blogai mokytis, natūrali konkurencija mokykloje vaikui darosi per 
sunki. Per sunku, kai viešai skelbiami pažymiai, kai kritikuojama visiems gir- 
dint. Atsiliekantys vaikai geriau pasitempia varžydamiesi patys su savimi. Prieš 
smerkdami atžalą, tėvai turi pagalvoti, ar jie patys pajėgūs konkuruoti - juk tėvai 
irgi stengiasi greičiau baigti sunkų darbą arba kaltina aplinką. Kai kurie stengiasi 
padėti vaikui sakydami, kad „svarbu mokytis, bet nesvarbu, kokie pažymiai“. 
Tokia nuostata yra bėgimas nuo gyvenimiškų sunkumų. 


5. Didelę įtaką vaiko mokymuisi gali turėti vaiko sąjunga su vienu iš tėvų. 

Vienas variantas - „pabaisa tėvas (ar motina)“: tėvas laikomas stipriu ir įta- 
kingu, o motina malonia ir rūpestinga. Tėvas yra grynas neiginys - nuolat kriti- 
kuoja, viską draudžia, bet vaikai išmoksta tai apeiti, apeliuodami į motiną. Tokiu 
būdu ji griauna tėvo autoritetą. Tokiu atveju ypač nukenčia berniukas, nes moti- 
na atėmė iš jo tėvo idealą - ji pavertė tėvą žmogumi, prieš kurį sūnus sukilo. Tas 
pats atsitinka, kai tėvas suprantamas kaip „gerietis“, o mama atsakinga už visą 
tvarką ir taisyklių laikymąsi. Tėvo pavyzdys nukenčia ir tada, kai tėvas ima jaus- 
tis nekompetetingas auklėjant, vaikas padaro išvadą: tėvas tik dirba, jo niekada 
nėra namie - vaikas galvoja: „Nenorėčiau būti toks kaip jis“. 


Tėvas - žinomas politikas, sūnus - vos baigė mokyklą. Tėvui sūnus visada buvo 
kritikos ir pajuokos objektu. Galų gale šeimos gėda išsiunčiama į Kanarus nepi- 
giai mokytis kulinarijos meno. Bet ir šio mokslo sūnus baigti negali - įsitraukia 
į spekuliaciją, po to į kriminalines grupuotes, galiausiai turi slapstytis nuo poli- 
cijos. Tėvas sūnaus išsižada, o motina slapčia jam siunčia pinigus. 


Kitas dažnai sutinkamas variantas: „Tėvo ir nuostabios mažylės sąjunga“, tėvas 
lepina dukrą, tuo tarpu motinai skiriamas neišmanančios vaidmuo. Kai dukrelė 
paūgėja ir ima draugauti su vaikinais, tėvas ima kelti pavydo scenas, dukrelė 
išgirsta „ne“, prie ko nebuvo įpratusi. Tėvas su motina susivienija į tą pačią ko- 
mandą, tuo pačiu prarasdami ryšį su dukra. 





„Nežinau, ta mūsų šeimynėlė, nieko nepakeisi, nieko nepadarysi. Kaimynė pa- 
dovanojo gerą kremą, aš pasidėjau į spintą, bet matė dukra. Žiūriu - kremo jau 
nėra. Paklausiau dukros, ji ėmė šaukti, kad neėmė ir staiga aš jaučiu- „niukst“ 
į nugarą! Vyras priėjęs, sako: „Čia tu su savo kremu vaiko nenervuok!““ 





Mokiniui ir jo tėvams gali padėti tėvų ir mokytojų partnerystė. Žodis „partnerys- 
tė“ paprastai daugeliui mokytojų sukelia šypseną, kadangi ši partnerystė - labai 
retas dalykas, o tėvų nesidomėjimas vaikais arba mokyklos kaltinimas - dažnas. 

Neretai atsitinka toks dalykas: kuo mažiau tėvams pavyksta susitvarkyti su 
vaiko keliamomis problemomis, tuo labiau jie „žino“ kaip turėtų elgtis mokyto- 
jai. Kai kurie tėvai į mokytojų aiškinimus reaguoja nekonstruktyviai, pvz., vaiko 
mušimu. Taip pat dažnai tėvai nuvargina mokytoją pasakodami jam visas savo 
problemas, o apie vaikus beveik neužsimindami. Nenuostabu, kad susidūrę su 
tokiais sunkumais mokytojai praranda norą bendrauti su tėvais. 

Kita vertus, dalis tėvų vengia mokyklos, kadangi atėjus į mokyklą grįžta 
seni prisiminimai apie jų pačių mokymąsi. Dažnai tėvai mokykloje verčia- 
mi pasijausti taip, tarsi patys būtų ką nors padarę negerai, mokytojai jaučiasi 
pranašesni, nepriima tėvų idėjų, šie bijo ką nors siūlyti, kad mokytojai „neat- 
sigriebtų ant vaiko“. 


Kaip galima bendradarbiauti? 
Labiausiai mokytojams reikia objektyvios informacijos, kuri padėtų geriau jį 
suprasti: kokie vaiko pomėgiai, rūpesčiai, kokių esama sunkumų namie. Taip 

pat mokytojui svarbu sužinoti, kokios jo pastangos vaikui turėjo teigiamų ar 
neigiamą poveikį. Savo ruožtu, tėvams svarbu išgirsti ką nors gero apie savo 
vaiką, sužinoti, kokie metodai jam padeda mokykloje, kaip su juo elgtis namie. 
Jei yra rimtų mokymosi sunkumų, mokytojams ir tėvams svarbu kartu aptarti 
mokymo planą. 

JAV yra teismas, kuris baudžia tėvus, kai jie blogai elgiasi su savo vaikais, 
taip: tėvai su vaikais turi kurį laiką kartu lankytis mokykloje ir stebėti metodus, 
kuriais mokytojai naudojasi bendraudami su vaikais. Pedagogai padeda tėvams 
suprasti vaikų poreikius ir moko protingų metodų, kaip pripratinti vaiką prie 
disciplinos. Taip pat neseniai atsirado tokia paslauga kaip psichologiškai pasi- 
ruošusios auklės samdymas: tokia darbuotoja susipažįsta su sunkumais namuo- 
se ir padeda tėvams imtis efektyvesnių auklėjimo būdų. 


5. Kaip psichoterapija gali padėti tėvams, 
mokytojams ir mokiniams? 


« 


„Psichoterapeutas atvažiuoja kartą per savaitę surinkti šiukšlių 
J. Wiersema 


Mokytojai ir tėvai gana retai naudojasi psichoterapeutų paslaugomis ir ne visada 
gerai žino, kas vyksta psichoterapijos metu, ką pasakyti rekomenduojant psicho- 
terapiją mokiniui. Tai nė kiek nestebina, nes kol kas apie psichoterapijos teikia- 
mą naudą žino nedaugelis. Iš tiesų psichoterapija - gana sudėtingas kelias, kurį 
sunku apibūdinti jo nepatyrus. Juk kalbama apie asmenybės pokyčius, kuriuos 
gana sunku įsivaizduoti. 


5.1. Kas vyksta psichoterapijos metu? 


Psichoterapija padeda išmokti dalykų, kurių reikia norint įveikti problemą - 
tai gali būti geresni bendravimo būdai, mokėjimas elgtis konflikto metu, žino- 
jimas, kaip mokytis, kaip atsipalaiduoti. Jos metu galite išmokti geriau supras- 
ti paauglius, vyrus, moteris, viršininkus, marčias, uošvius, į mus nepanašius 
ar per daug panašius žmones. Psichoterapija padeda suvokti dalį to, kas slypi 
pasąmonėje - tai baltos dėmės, dalykai, kuriuos visi apie jus žino, o jūs - ne. 
Psichoterapija padeda rasti kelią į vidinius resursus, pamatyti visumą, esmi- 
nius dalykus atskirti nuo antraeilių, priežastis nuo padarinių, suvokti priešta- 
ravimus, dalykus, kurių nepakeisi. 

Bet nežiūrint didelės psichoterapijos naudos, daugelis žmonių pas psichologą 
ateina tik kritiniu momentu (pvz., kai nebesinori gyventi) arba tuomet, kai juos 
ima kankinti akivaizdūs simptomai - nemiga, depresija, baimė prarasti savęs 

kontrolę. Jie stengiasi negalvoti, kad kuo vėliau kreipiamasi, tuo sunkiau padėti. 
Kiti kreipiasi psichiatro pasiūlymu, - kai vaistai sunkumus kiek palengvina, bet 
gyvenimas lieka tas pats, neužilgo grįžtama prie tų pačių problemų. Dažniau 
kreipiasi tokie žmonės, kurie labiau linkę ieškoti paguodos ir rūpesčio. Kartais 
tiesiog ieškoma informacijos, pvz., vaikų auklėjimo klausimais. Daugiausia krei- 
piasi 30-40 metų moterys. Jos ateina dėl blogų santykių, vienišumo ir depresijos, 
prieš ar po skyrybų, dėl paauglių vaikų. Vyresnių klasių moksleiviai ir studentai 
kreipiasi dėl nelaimingos meilės ir nesėkmių moksle. 

Kodėl pas psichologą kaip ir pas gydytoją ar kunigą eiti nesiveržiama, o pir- 
miausia sunkumais dalijamasi su draugais, šeimos nariais, kolegomis? Daugelis 
žmonių įsivaizduoja esą psichologijos specialistai. „Viską, ką man pasakys, aš ir 
taip žinau“. Gerai, jeigu problemą galite įveikti patys - porą dienų pamiegate, 
pajudate, pasiguodžiate draugui ir tampate kaip nauji. Bet apendicito patys sau 
neišsioperuosite. Dažnai žmonės nežino, kaip pažiūrėti į savo gyvenimą, nes 
jie tikrai ne kartą tą bandė - tokia savianalizė įgauna savęs gailėjimosi, sa- 
vęs kaltinimo, beprasmių apgailestavimų formą. „Nebesinori dar kartą visko 
kapstyti, geriau pabėgti.“ 

Bijomasi eiti pas specialistą, kurio pavadinimas prasideda žodžiu „psicho“. 
Dar ims ir suras, kad esate nenormalus, o kiti sužinos. Pvz., daugelis mokytojų į 
psichologą kreipiasi tik privačiai, kad jų niekas nepamatytų poliklinikos korido- 
riuje. Kiti vengia eiti, kankinami įvairių, dažnai neįsisąmonintų, nuogąstavimų. 
Nemalonu svetimam žmogui dėstyti savo bėdas, gal pasijuoks ar sukritikuos, ir 
apie kai kuriuos įpročius geriau niekam nepasakoti. Tai nulemta visuotinės mąs- 
tymo klaidos - kiti žmonės matomi kaip rimti, stiprūs, lydimi sėkmės, norma- 
lūs. Daugelis žmonių turi karčią patirtį, kad, kai kas nors sužinojo mūsų mintis 
ar norus, po to mus pasmerkė. Bet pačios didžiausios paslaptys, kurias žmonės 
atskleidžia psichologui, yra paprastos: „kaip aš bijau“, „koks aš vienišas“, „kaip 
man nesiseka“. Po įsidrąsinimo ateiti panašios baimės dažnai atrodo juokingos. 
Apie psichologus sklando įvairūs mitai: „gal imsiu priklausyti nuo jo valios - juk 
jie sukti kaip žydai?“, „gal Lietuvoje psichologai blogi?“, „su žmogumi reikia ben- 


'drauti ne pagal knygas“, „Lietuva maža, vis tiek kas nors sužinos“, „psichologai 


patys turi dar didesnių problemų, ką jie man gali padėti?“ 

Psichoterapija prasideda nuo įvertinimo interviu. Pirmo susitikimo metu 
psichologas ne tik duoda žmogui kuo laisviau pasireikšti, bet ir turi paklaus- 
ti apie svarbiausius gyvenimo dalykus, veiklas, santykius, vaikystę. Šio interviu 


metu prieš pradėdamas psichoterapiją ir spręsdamas, ką galima pasiekti, psicho- 


logas turi apgalvoti: Ar žmogui pakankamai skauda? Ar jis norės keistis, kai 
praeis stresas? Ar žmogus gali atidėti norų patenkinimą? Kiek aplinkiniai pri- 
sitaiko prie jo sunkumų? Psichoterapija tinka „pakankamai nelaimingiems“ 
žmonėms, kuriems tikrai reikia keisti save ir tuo pačiu „pakankamai svei- 
kiems“, kad ištvertų sunkų psichoterapijos atradimų kelią. 


Visų pirma svarbu apibrėžti sąvokas. Kas yra psichologas, psichoterapeutas, psi- 
chiatras ir kuo psichoterapija skiriasi nuo psichologinio konsultavimo? Psicho- 
logas yra baigęs socialinius mokslus, psichiatras - mediciną: būtent dėl to jis gali 
gydyti vaistais, o psichologas negali. Psichoterapeutu gali dirbti ir psichologas, ir 
psichiatras, jei turi specialų pasiruošimą, kurį įgyja mokydamasis psichoterapi- 
jos jau po aukštojo mokslo baigimo. Vaistais gydo psichiatras, psichoterapija — 
tai gydymas žodžiu, bet, jei jūsų psichoterapeutas turi medicininį išsilavinimą, 
jis gali išrašyti ir vaistų. Psichoterapijos ir psichologinio konsultavimo skirtumas 
tik kiekybinis - psichoterapija yra gilesnė ir ilgesnė. Žmogus, besigydantis pas 
psichoterapeutą, paprastai vadinamas klientu, o ne pacientu, išskyrus tuos atve- 
jus, kai jam nustatyta psichinės ligos diagnozė. 

Psichoterapija - tai ne vienas pasitarimas, o ilgalaikis projektas, kuris gali 
tęstis net iki keleto metų. Daugelis žmonių savo problemas „kūrė“ dešimtme- 
čiais, todėl nenuostabu, kad ir išgydomos jos negreitai. Išskirti galima nebent 
tuos atvejus, kai ateinama gauti informacijos arba pasitarti dėl konkretaus gyve- 
nimo įvykio, kuris sukėlė laikinus sunkumus, pvz., vagystės, konflikto. 

Kaip operacija negali būti atlikta be sterilizacijos, taip ir psichoterapija negali 
būti be taisyklių. Psichoterapijos taisyklės paprastos: ateiti vieną ar kelis kartus 
per savaitę, nevėluoti ir laiku išeiti, laiku perspėti apie negalėjimą atvykti, atė- 
jus nuoširdžiai kalbėti apie savo sunkumus, lankyti psichoterapiją sutartą laiką, 
mokėti už susitikimus. Daugeliui klientų taisyklės nesudaro jokių sunkumų, bet 
nemažai ir tokių, kurie jas nuolat laužo, o be taisyklių psichoterapija gali tapti 
tokiu chaosu, koks yra ir šių žmonių gyvenimas. Sunkesniais atvejais psichote- 
rapija gali priminti net bokso ringą - aiškios taisyklės bokso mačą apsaugo nuo 
pavirtimo žudynėmis. Žmogus, terorizuojantis savo artimuosius, gali būti išgy- 
dytas tik tuo atveju, jei jis negali terorizuoti psichologo. Psichologas turi įtikinti, 
kad apribojimai yra aiškiai skirti terapijos sėkmei, o ne psichologo malonumui 
ir pats jais neabejoti. 

Iš ankstesnės kliento gyvenimo ir gydymosi istorijos reikia numatyti, ko- 
kie pavojai laukia psichoterapijos. Svarbu nelaukti, kol klientas bandys psi- 

chologo ribas, o laiku pasakyti: „Jei tu persipjausi venas, aš tave išgelbėsiu, bet 
nebegydysiu, nes psichoterapija yra skirta ne gelbėjimui, o supratimui“; „Aš 
nesu nusistatęs prieš alkoholį, bet jei turi silpną vietą, turi labiau save riboti. Pir- 
miausia visą energiją reikia panaudoti alkoholizmui stabdyti, tada turės prasmės 
ir psichoterapija“. Jei psichologas nutyli, pvz., vėlavimą, jis sukelia įspūdį, kad 
psichoterapija - tai nerimta. 

Kas vyksta psichoterapijos metu, galima apibrėžti labai paprastai: kliento 
rolė - ateiti, šnekėti, mokėti; psichologo - giliai suprasti klientą. Psichotera- 
pijos metu stengiasi abu - ir psichologas, ir klientas. Daugeliui žmonių ateiti 
ir nuoširdžiai kalbėti apie save nepažįstamam Žmogui yra neįprasta ir sunku. 
Bet psichoterapeutas - tai ne ekstrasensas ir net didelė patirtis jam neleidžia 
užsimerkus matyti žmogaus problemų: „Aš negaliu tavęs nukirpti, nenuėmęs 
kepurės“. „Supratimas be žodžių buvo įmanomas tik tada, kai buvai mažas, 
paprastas ir tave buvo galima paimti ant rankų“. „Kas blogo gali atsitikti, jei 
pasakytumei man *“ Psichoterapeutas neverčia, greičiau atsargiai prašo leidi- 
mo kalbėti apie kančią, užjaučia. Jis stengiasi paaiškinti kiekvieną savo žingsnį 
ir sumažinti nerimą. 

Ragindamas viską sakyti, psichoterapeutas pasižada stengtis suprasti, o ne 
smerkti ar kritikuoti. Gydantis klausymasis - tai kur kas didesnis dėmesys, negu 
gyvenime. Terapeutas turi kuriam laikui prarasti savo „aš“ ribas ir patirti, kaip 
jaustųsi paciento vietoje. Taip klausydamasis, jis dažnai turi regresuoti, o po to 
grįžti į savo mąstymą, todėl nenuostabu, kad toks klausymasis reikalauja didelių 
emocinių sąnaudų. Kai kurie psichoterapeutai, ypač psichoanalitinės krypties, 
daug tyli, suteikdami klientui visišką laisvę ir taip duodami dar geriau pamatyti 
save. Bet šis metodas kitose psichoterapijos kryptyse dažnai kritikuojamas. Tyla 
yra neapibrėžta situacija, sunki žmogui, kurio viduje trūksta struktūros, neutra- 
lumą jis gali suprasti kaip abejingumą. 

Psichoterapija - tai tokia veikla, kurioje dalyvauja du žmonės, ji suteikia 
vietą ir laiką įdėmesniam įsižiūrėjimui į gyvenimą. Nedaug esama laiko ir 
vietų, kur žmonės susitiktų dėl tiesos. Tai intensyvus susitikimas. Jei mūsų žo- 
džiai nesukelia atgarsio kituose žmonėse, juose mažai tiesos, vadinasi ir gyveni- 
mo - kalbama, kas iš tikro svarbu, iš tikro skauda. 


Psichoterapijos tikslas - palaikyti progresyvius žmogaus bruožus, paremti žmo- 
gų krizėje, pateikti jo gyvenimo istoriją iš teigiamos pozicijos: „Ar gali patikėti, 
kad mano intencija yra padėti“. „Aš negaliu įtinkinti, kad manimi pasitikėtu- 


mei, nebent pabandyk“. Žmogui sunku keistis, nes iš pradžių nauji būdai dažnai 
nesėkmingi. Kyla labai daug nerimo. 

Psichoterapeutas reaguoja į klientą geriau negu jis „nusipelnė“ ir stengia- 
si jam suteikti tai, ko jis negavo iš tėvų. Su depresišku žmogumi jis bus geras 
ir globojantis, su suvaržytu viską logiškai aptars ir duos aiškias užduotis, su 
liguistai įtariu - bus labai atviras, narcizą nuolat pagirs. Ir tik po to, kai žmo- 
gus jau sustiprėjo, užsimezgė gilesnis ryšys, galima kelti didesnes užduotis. 

Parama gali stumti į regresą, o gali į progresą: „Aš tau padėsiu, bet padaryk 
tą ir tą . Kai terapeutas kuriam laikui perima dalį ego funkcijų, pvz., daro 
už klientą sprendimus, atsiranda laisvos erdvės emocijoms. Kai žmogų kažkas 
saugo, jis gali laisviau jausti. 

Psichoterapijos tikslas - pagerinti savigarbą, prisitaikymą, ego stiprumą. Kuo 
seniau savigarba užgauta, tuo ji jautresnė, todėl bet kurį komentarą klientas gali 
priimti kaip rimtą kritiką. Jei kažką sakydamas pažeidžiate žmogaus savigarbą, 
jis nieko nebegirdės. Psichologas nesiginčija su klientu, o siūlo alternatyvas, tai 
gali pakelti jo savigarbą. Pvz., nesako: „Nebūk toks neaiškus“. Sako: „Būk aiš- 
kesnis“. Verta pagirti klientą už kiekvieną žingsnį, pasitikėti juo, kad jis gali išsi- 
rinkti geriausią ėjimą. Visus prieštaravimus pateikti suminkštintai: „Yra žmonių, 
kurie..., ar jūs irgi.?.“; „Gal jūs ir teisus, bet tik bloginate sitauciją“; „Ar nori būti 
teisus, ar nori, kad problema išsispręstų?“; „Gal šie paaiškinimai nėra geresni, 
bet jie geresni jums“. Svarbu matyti žmogų, kaip jau beveik nuėjusį kelią. Kan- 
čios savęs keitimo kelyje, nežiūrint viso palaikymo, vis tiek lieka labai daug, pa- 
laikomoji psichoterapija yra tarsi neskanūs vaistai kapsulėje, kuriuos svarbiausia 


nuryti, paskui jie suveiks. 


Kartais psichologas elgiasi neutraliai, kartais labiau parodo save, ypač tada, kai 
gali su klientu pasidalinti savo teigiama patirtimi. Bet klientas turi rasti savo ke- 
lią, o ne kopijuoti terapeutą. Psichologas turi padėti patenkinti kliento poreikius, 
būti ne gyvenimo pakaitalu, o tiltu tarp kliento ir gyvenimo. Kartais, kai žmogus 
labai bejėgis ir susipainiojęs, psichologai duoda patarimus. Deja, verta atsimin- 
ti, kad psichologas gali duoti patarimus, bet nepanaikins realių prieštaravimų, 
trukdančių juos įgyvendinti (pvz., skirtis - nesiskirti?). Psichologas pataria tik 
remdamasis kliento pateikta informacija, bet, ar šis pateikė visą informaciją? Ir 
galų gale - duodamas patarimą, psichologas nuvertina žmogų, taip patvirtinda- 
mas, kad šis negali nuspręsti pats. 

5.2. Kaip gali padėti psichologinė konsultacija? 


Jau pats atėjimas į psichoterapiją yra didelis žingsnis, kuris reiškia žmogaus ap- 
sisprendimą vėl tapti mokiniu, imtis paieškų, atsisakyti puikybės ir pasąmoningą 
nusiteikimą pradėti sveikti. Juk kartais tereikia pagyventi kentėjimu ir išgyventi 
jį - išreiškus jausmus daug kas savaime grįžta į savo vietą. 

Psichoterapeutas - tai kunigas ir detektyvas viename asmenyje. Suteikti lo- 
gikos skausmui - tai kaip įteikti žemėlapį. „Žiurkėms valgant maistą būdavo 
paleidžiama srovė. Po to srovę išjungė, bet žiurkės nesilietė prie maisto ir 
mirdavo badu.“ Žmonės dažnai elgiasi kaip tos žiurkės - reikia pamatyti re- 
alybę iš kito taško ir atsivers naujos galimybės. 


Klientas tarsi sako: „Prašau klausykis, pajausk mane labai, bet nepajausk per 
daug, ko aš nenoriu matyti .Tiesos atskleidimas išlaisvina energiją. Svarbiausia 
nustatyti, kokie žmogaus ryšiai su 
kitais: kiek jie trunka, kiek juo- 
se gyvybės ir jausmų. Pasimato, 
kokie savidestruktyvūs ir vieni- 
ši daugelio žmonių gyvenimai. 
Svarbu išsiaiškinti, ko klientas ti- 
kisi šalia kitų, kaip elgiasi ir kokį 
elgesį iššaukia: „Kaip tu manai, ką 
galvoju apie tave?“ 

Pasaulio ir savęs gilumų su- 
pratimas atsiranda vaikystėje, bet 
mūsų kultūroje labai mažai pa- 
dedama peržiūrėti savo pasaulė- 
žiūrą suaugusiojo amžiuje. Lieka 
daug iracionalių minčių: „Esu ko 
nors vertas tik, jei daug pasiek- 
siu“; „Mano laimė priklauso nuo 
to, kaip mane priima aplinkiniai ; 
„Tavo mama tau nedavė pakan- 
kamai palaikymo. Tu bandei 
vengti blogų situacijų, tai šiek 
tiek padėdavo. Bet nėra magiško 


sprendimo, reikia išmokti daryti tai, kas išgydytų. Tik susiduriant su mažiau 
baisiais dalykais galima tai padaryti. Mama galvoje visada baisesnė, negu yra 
iš tiesų“. „Tu visą gyvenimą bijojai, kad jei ką padarysi netobulai, tave nubaus, 
todėl pasirenki nieko nedaryti. Gali pasirinkti, ar visą laiką būti depresišku ir 


mažu, ar paaugti“. 


Jei ego labai silpnas, reikia apginti jį nuo galingų impulsų ir nelaimių, kurias 
impulsų nulemtas elgesys „pridaro“ pasaulyje. Mažiau sutrikusio žmogaus pro- 
blema vidinė, labiau sutrikusio - jau išorinė. Nenuostabu, kad tokiam žmogui 
realybė atrodo nenuspėjama ir reikia padėti ją atskleisti. 

Kartais įgūdžiai išstumti, kartais jų tiesiog nėra. Kad stipraus žmogaus vidi- 
nis konfliktas išlįstų į paviršių, reikia labai sunkių aplinkybių. Jam tik jausmai 
trukdo kažką daryti, o labiau sutrikęs žmogus iš viso nežino, ką daryti. Stipres- 
niam žmogui pokyčiai gali įvykti, kol jis dar jaučia, kol jis „karštas“, o silpnes- 
niam - atvirkščiai - kai jis ataušo ir jau gali mąstyti. 


Psichoterapija - labai netipiškas bendravimo būdas, kadangi klientas itin atsive- 
ria, bet gana mažai žino apie psichoterapeutą, todėl jo metu atsiranda specifiniai 
tarpusavio santykiai ir jausmai. Paprastai jis fantazuoja apie terapeutą ir priski- 
ria jam savybes, kurias turėjo reikšmingi jo gyvenime Žmonės - tėvas, motina, 
vyras ir t. t. Būtent dėl to, o taip pat dėl didelio psichoterapeuto palaikymo šis 
santykis yra ir turi būti gana intensyvus, kartais net pasiekiantis įsimylėjimo in- 
tensyvumą. Terapeutas yra naujas objektas, kuris kitaip įeina į kliento gyvenimą, 
ne taip kaip jis tikisi. 

Nors klientas paremiančiam terapeutui dažniausiai jaučia gerus jausmus, bet 
visgi „išlenda“ bendravimo problemos. Kiekvienas žmogus psichoterapijoje 
elgiasi kaip normalus logiškas suaugęs, bet parodo ir primityvią asmenybės 
dalį. Tik šios problemos terapijoje sumažintos kaip bonsai medžiai, o gy- 
venime su kitais žmonėmis - didelės kaip ąžuolai. Pagal tai, kaip terapeutas 
jaučiasi šalia kliento, jis gali suprasti tuos žmones, kuriais šis skundžiasi. Pvz., 
kaip klientą kankino tėvai, taip klientas gali kankinti kitus žmones. Todėl svarbu 
išaiškinti realybę, mokyti savęs kontrolės. Skatinti normalius santykius: „Tu esi 
savo visatos centras, kitas žmogus - savo“. 50 procentų psichoterapijos efekto yra 
nulemta ne protingų paaiškinimų, o koreguojančio emocinio patyrimo. Pvz., su 
isterišku klientu jis išliks tvirtas, kaip klientas juo bebandytų manipuliuoti; su 
narcizu - vertins jį už jo tikrąjį „aš“- koks varganas ir silpnas jis bebūtų, o ne už 
pasiekimus ir t. t. Kai ne tik klientas šalia terapeuto, bet ir terapeutas šalia kliento 

pasijunta gerai, pastarasis išgydytas. 

Paskutinė psichoterapijos dalis dažnai nuobodi, klientui nuolat tenka kartoti 
tai, ką jis jau išsiaiškino. Išryškėja nauja problema - labai baisu plaukti be ins- 
truktoriaus. Kai mokaisi plaukti ir staiga pamatai, kad niekas tavęs nelaiko, tada, 
kad nenuskęstumei, turi pritaikyti tai, ką išmokai. 


Už kokias paslaugas mokama psichologui? 

- Už kantrybę - jis klauso, girdi, priima jus tokį, koks esate, užjaučia - agre- 
syvų, depresišką, nevykusį. Nepainioja savo ir jūsų jausmų, savo kailiu įsi- 
jaučia į jūsų problemas. 

- Kur dar rasi tokį gerą veidrodį - objektyvų, nuoširdų, kuris pasakys, koks 
jūs esate? 

- Psichologas matęs daug klientų ir neretai supranta žmogų geriau už jį patį, 
bet neskuba spręsti, pasitikrina. 

- Už gerus klausimus. 

- Už tai, kad daugiau negu kiti pagalbininkai žino, kaip išsispręsti žmonių 
problemas. 

- Už žinias ir pasiūlymus, kaip elgtis konfliktuose, auklėjant vaikus, moky- 
tis ir t.t. 

Psichologai patys nuolat tobulinasi, turi išbandyti psichoterapiją, todėl žino, 
kaip žmogus jaučiasi kliento vietoje. Jei psichologas baigė mokslus, pats pabuvo 
klientu, tai rodo, kad jis įsitikino, jog psichoterapija padeda. Psichoterapijos re- 
zultatai, mokslinių tyrimų duomenimis, 70 procentų geri, o neretai ir pranoksta 
žmogaus lūkesčius. 


Bet svarbiausia yra tai, kad bet kuris bendravimas, ne tik psichoterapija, gali 
gydyti. Tuo labiau tokiu gydančiu bendravimu gali tapti vaiko ir suaugusiojo 
draugystė. 

jami autorės patirties psichoterapijos srityje pavyzdžiais, sudarančiais galimybę konkrečiau 
suvokti realias situacijas ir jų sprendimo būdus. Knyga ne tik įdomi, bet, kas dar svarbiau, ir 
REIKALINGA" 

